
Capitolul |: 
SILE DRAGU ZIS UŞCHITU 


N-aţi înțeles? El a înțeles că n-a înţeles 


Sticlele ochelarilor, cât un deget de groase, sigilau tăişul 
căutăturii. Trăia numai din priviri. 

— Domnul? întrebă. 

— Vin din partea lui Poşircă. 

— Mda. 

Nu se clinti din prag. Cântări făptura croită din cherestea 
trainică, umerii de hamal. Omul purta haine de căpătuială, prea 
mici, pe obrajii numai colţuri se citea lipsa îndelungată a 
somnului. Surâsul cuminte nu reuşea să-i şteargă expresia de 
fiară hăituită. 

— Mda, repetă făcând un pas înapoi. Poftiţi! 

Odaia era bolnavă. Un bec fără vlagă născocea umbre ciudate. 
Smochinitul, trişor celebru pe vremuri, îi arătă fotoliul, îşi 
strecură mâinile de paing în buzunarele halatului şi reluă 
măsurătoarea. 

— Numele dumneavoastră? 

— Popescu. 

— Nu, domnule profesor! Vă numiţi Vasile Dragu, condamnat 
la zece ani pentru dublu asasinat! 

N-ai fi zis că ştia să zâmbească. Ochii de nevăstuică îşi 
stinseseră luminile. 

Uşchitu tresări: 

— Cred... Cred că e o confuzie. 

— Cred că mă confundați! 

Continua să surâdă. Degetele, vreascuri uscate, scoaseră din 
buzunar fotografia profesorului în haine vărgate, o răsuciră în 
bătaia becului. 

— Aţi evadat în urmă cu trei zile din T. Nu, nu Poşircă mi-a 
comunicat. 

— Atunci? 

— Nimeni nu-şi găseşte adăpost în casa mea, dacă nu mă aflu 
în posesia unor informaţii riguroase. Lua-ţi-o ca o garanţie a 
seriozităţii cu care tratez afacerile. Pretind mult, dar ofer cu 

aceeaşi măsură. Vă costă trei sute de lei pe zi. Evident, pensiune 
completă. 

Pe chipul lui Sile Dragu cobori noaptea. 

— Momentan... 

— Nu vă faceți griji, domnule profesor, prietenul 
dumneavoastră e solvabil. Aşadar? 

— Accept. 

Zâmbetul smochinitului prinse vlagă. Rostui dintr-un bufet 
fără vârstă o sticlă de coniac şi două pahare. Ciocni: 

— Imi puteţi spune Tase. Tase Popescu. Nu glumesc, sincer 
aşa mă cheamă. Odaia dumneavoastră e lângă bucătărie. Alături 
am închiriat o cămăruţă lui Trei Deşte. Presupun că ştiţi cine e? 

— Am auzit. Trei Deşte, hoţ fără noroc... 

— Exact. A părăsit penitenciarul acum o săptămână şi am 
serioase temeiuri să cred că se va întoarce în curând. Baia vă stă 
la dispoziţie la orice oră. Celălalt pensionar al meu s-a învăţat să 
economisească apa. 

Sile Dragu zis Uşchitu îi citi slinul de pe gât dar nu comentă. 


Seara îşi presară cenuşa. Peste ciulinii în floare săgetează un 
stol de vrăbii, aduc mireasma nopţii şi a pelinului şi a mării... 

Şi-a lipit faţa de geam. Ochii sorb întunericul, au luciri ciudate, 
umezite de o boare, ciocârlia gândului se înalţă undeva sus. De 
la fereastră nu se vede cerul, dar el ştie că acuma stelele, cu 
mâinile lor albastre, îi întind aşternutul... 

— Stânga-mprejur, flaimoc, să-ţi văz muianu'! 

Profesorul Sile Dragu, zis Uşchitu, se răsuci încet. Rezemat de 
uşor, un individ pirpiriu, slab şi sfrijit, o caricatură de om îl 
măsura surâzând. li lipsea unul din incisivi, iar pe toată lungimea 
obrazului avea o cicatrice întunecată. Ochii mici, vicleni îi dădeau 
târcoale, batjocoritori, uşor neliniştiţi: 

— İn regulă, neamule. Am repartiție de la nea Tăsică în 
garsonela asta. Se apropie cu mina întinsă: Mitu Suveică îmi zice, 
pretenarii Litruţă. 

— Şi care nu ţi-e prieten? 

— Plăteşte cotizaţie în sindicatul îngerilor... 

— Pentru ce te-ascunzi? 

— Impărţeam prescurea la Sf. Vineri şi am luat mangă... Tu? 

Profesorul nu-i răspunse. Continua să-l privească liniştit. O 
privire de gheaţă în care nu citeai nimic. Stârpitura râse larg şi-l 

bătu pe umăr. 

— Desfă fermoaru', bă, ăsta prostu'. 

Ochii Uşchitului sclipiră: 

— la mâna de pe mine, domnule Suveică! 

— Oi fi vr-un hubăr, ai? 

— la mâna! 

— Stai să sting ţigara... 

Il calcă pe bombeu, răsucind talpa. 

Cu o mişcare fulgerătoare Sile Dragu îl prinse de brăcinari, îl 
săltă sus, deasupra capului, şi îi dădu drumul. Litruţă se prăbuşi 
cu un mercăit. Sări repede în picioare, încordat, cu braţele uşor 
depărtate. Ţinea în palmă o lamă de oţel. Uşchitul clătină din 
cap: 

— Lasă cuțitul, băiete! 

— Roagă-mă frumos. 

— Incă un pas şi o să regreţi că te-ai născut! 

Pocitania ezită. 

Omul din faţa lui era potrivit de statură, dar lat în spete şi 
buiac. Mugşchii zvârliţi cu baniţa jucau în buiestru. Treptat 
vâlvătaia din privire i se stinse. 

Ingăimă moale: 

— Gata nene, ţuţărul matale! Te luasem de geambăţ. Legea... 

Legea nescrisă a prăduitorilor. Fiecare breaslă cu vătaful ei. 
Cel mai al dracului şuţ, cel mai câneriu. Caramangiii vechi îl 
aşteaptă la cotitură, cei noi se reped să-şi încerce norocul. 

Odaia mirosea a cavou, a singurătate. Două paturi de spital 
lipeau pereţii. 

Pe culoar începu calvarul paşilor lui Trei Deşte. Paşi târşiţi de 
trosnitor bătrân. Câte nu văzuse ăsta în viaţa lui... 

Buzele profesorului, subţiri, o rană adâncă pe chipul supt se 
adunară pungă: 

— Recidivist? 

— Gură am, limba-mi lipseşte. Nu ştiu unde am pus-o... 

— Sfatul meu ar fi să-ţi aminteşti! Ce specialitate ai? 

Litruţă se hotărî greu: 

— Dau cu palma-n coteţe. Nu c-aş vrea... 

— Nu... 

— Da’ seamăn-ale dracului! Mai ales astea noi. Vin noaptea 
din şpriţuri şi nu'ş cum se face, dar mă trezesc în casa 
gorobetului... La plecare iau şi eu o amintire: un televizor, o 

butelie... 

— Eşti un sentimental... 

— Dacă o luăm la înjurături... 

Profesorul surâse: 

— Pe cine-ai ucis? 

— Las-o moartă, nene. 

— Răspunde! 

Pungaşul clipi mărunt: 

— Un trosnitor. Se împiedică în şiş... Presării ţineau strada în 
pistoale, n-am apucat s-o roiesc... 

— Vai de vieţişoara ta! 

— Dreptu' lui Dumnezeu! A 

Fumară un timp în tăcere. Suveică nu-l scăpa din ochi. Intrebă 
încet: 

— Matale? 

Profesorul nu-i răspunse. 

— Trosnitor? 

— Aici, domnule Suveică, eu pun întrebări, să fie limpede! 

— S-a marcat. 

— Lucrezi pe cont propriu? 

Litruţă îşi umezi buzele. Arboră un zâmbet de „băiat bun”: 

— Te cred. O singură dată am ieşit în treabă cu fraţii Dodea 
din Ferentari şi mi-a trecut. Aruncară duma pe nasol... 

— Adică? 

— M-au băgat mesa. 

— Ei sau tu? 

— Am eu mutră de caiafă? Mă jigneşti, nea Uşchitule, mă 
doare caracteru'... 

Ochii profesorului sclipiră fulgere. Spuse rar, apăsat: _ 

— Ascultă, domnule Suveică, ascultă bine ce-ţi spun! In viaţa 
mea n-am scos cuțitul. Işi scutură mâinile mari, ca nişte lopeţi. 
Palmele astea mi-ajung. Dacă îţi bagi nasul unde nu-ţi fierbe oala 
şi-n gaură de şarpe te prind! 


Noaptea da târcoale ferestrei. Noapte fără lună, învelită în 
catran. Plopii deşiraţi desenau pe zid umbre palide. Uşchitu 
privea întunericul frământând pervazul în palme. Mirosul de pelin 
şi iasomie îi umplea gura. Mitu Suveică sforăia domol, dar 
profesorul ştia că nu doarme. li simţea în ceafă arsura ochilor. 

Prânzul îl luau în devălmăşie. Uşchitu ţinea un capăt de masă, 
Litruţă celălalt, smochinitul şi Trei Deşte laturile. Privirea 
profesorului rămase aninată de ciorchinii liliacului subţire, un 
lujer răsărit în coasta blocului. 

Litruţă îşi lăţi zâmbetul, prinse să cânte încetişor: 

— Ecaterino, eşti damă bine, / M-aş da la tine / Dar n-am 
palton... 

Găzdoiul îşi tampona fruntea cu batista: 

— Mitule, Mitule, a dracului sămânță de om mai eşti şi tu! Ţi- 
aduci aminte ce ţi-am spus acu' opt ani? 

— C-am s-ajung la'nchisoarea cu capace unde toţi golanii 
zace. Aş! M-am pus pe cuminţie, nu vezi? Trecui la pocăiţi... 

— N-ai s-o sfârşeşti bine, Mitule! 

— Sărutări de mâini coanei soacre! 

— Păcat de tinereţele tale! 

Hoţul îl măsură obraznic. Fredona cu înţeles: 

— Haida, haida / Schimbă garda! Ete cine ţine predici?! 

Trei Deşte, cu chipul brăzdat de ani şi şundrele, mesteca pe 
gânduri. Litruţă se aplecă, îi strecură în şoaptă: 

— Zece cuie de coşciug şi deşart vorbele. 

Omul se codi, în cele din urmă îi strecură ţigările: 

— Cântă! 

— Fane a scuipat fasolea. 

— Când? 

— Alaltăieri la spovedanie. Frate-tu, Tigaie, ia pe puţin 3 ani. 

— Muierea? 

— Umblă după clănţăi. 

Japul îşi făcu semnul crucii: 

— Poate dă Dumnezeu şi-l scapă! 

— Dă, dar nu bagă-n straiţă. Tre'să scoată naşu' niscai 
biştari... 

— Păi să scoată! 

— De! Se lasă greu. Cică a pierdut cheia de la puşculiţă... 

— luda! 

— Ai ceva, trimit eu mandatul... 

Omul ridică din umeri: 

— Am pe dracu să mă piepţine! 

Tase aduse tocana. Mitu Suveică îi întinse farfuria: 

— Bagă polonicu' la fund gloablă! Mă, dacă am eu boală pe 
cineva, apoi ăia sunteţi voi, codoşii! Ale mai spurcate jiganii... 

— Te plâng, Suveică. 

Profesorul gustă fiertura. Să-ţi vomiţi şi sufletul. Aprinse o 
ţigară şi se apropie de fereastră. Ploaia scurtă, de primăvară, 
clătise obrazul cerului. Departe, la orizont, curcubeul îşi întindea 
borangicurile. 

Trei Deşte înghiţea cătrănit. Litruţă îi atinse cotul, întrebă în 
şoaptă arătând spre Uşchitu: 

— Ce znamenie de husar o mai fi? 

— Amărăştean, vai de vieţişoara lui! 

— De ce, nene? 

— De două ori s-a cărăbănit din T. Şi l-au aninat presării. Dacă 
nici acu’ nu-i iese pasienţa îşi bagă unghia-n gât ca piţigoii. 

— De-aia îi zice Uşchitu? 

— De-aia. 

Sile Dragu îl împungea cu privirea. Suveică se foi neliniştit: 

— Mă ţine-n faruri. 

— De. Gătiţi pe-aceeaşi plită? 

— Trai cu vătrai. 

— Ai grijă mă tată, ai grijă! Dacă-i sufli-n borş, te-ai ars. Nu-i 
dus prin biserici. 

— Trosnitor? 

— AŞ! Om cu carte, profesor. Muierea i-a mâncat zilele... Oftă 
clătinând din cap: Putoare mare, da pe de lături... 

Litruţă constată cu amărăciune: 

— Toate dă! Ascultă vorba mea, nene, că spui vorbă mare. 
Toată dosădirea de la fufe ni se trage! Uită-te şi'mneata 
împrejur. Guşter l-a luat în şiş pe văru-su pentru o matracucă, 
Califaru umbla după o japiţă, una cilibie cu felinare verzi, ca 
după prescure. Dădea câte-o gaură şi pleca cu ea-n plăceri, la 
mare... Halotca a roit-o c-un macaronar şi ageamiu' oftează la- 
ntristare. Mama lor de putori! 

Trei Deşte rămase cu lingura-n mână. Sorbea vorbele 
stârpiturii oftând înfundat. 

— Miliția! şopti smochinitul din prag. Repede la secret! 

işi adunară sărăcia în pripă, goliră scrumierele. Trei Deşte 
meşteri ceva într-un colţ al debaralei şi rafturile alunecară. In 
spate se afla o despărţitură strâmtă. Se puteau înghesui înăuntru 
patru oameni deprinşi cu autobuzul 37 la ceasurile prânzului. 
Colosul împinse rastelul, cercetă odăile fugiţilor dacă n-a rămas 
vreo urmă, apoi deschise: 

— Poftiţi! Poftiţi, domnule maior. Ce zi bună! Admirabilă... 

— Eşti încântat să mă vezi, zise Daşcu înveselit. 

Tase Popescu clătină de câteva ori capul, să-l rupă şi mai 
multe nu. 

— La vârsta mea ştii să te bucuri de o vizită. Bătrânii ar trebui 
scoşi din cartea de telefon de vreme ce tot sunt uitaţi. 

— Dar sunt? 

Ochii maiorului făcură roată încăperea. Nu se schimbase nimic 
în ultimii douăzeci de ani. Acelaşi hodorog de divan cu arcurile 
scăpate din strânsoare, lampa pentru ultraviolete în colţ, masa 
beteagă. Numai gândacii îşi sporiseră neamurile. De câte ori se 
ivea câte unul la marginea covorului bătrânul îi făcea vânt cu 
piciorul: 

— S-a prăbuşit o vechitură de hudubaie şi am sinistraţi... 

— lată deci, că mai primeşti vizite... Zâmbi trist: Ai rămas 
acelaşi tip sordid, Tăsică. 

— Sunt un om trist, sărac şi singur, spuse codoşul zâmbind 
feciorelnic. Nu-i un păcat prea mare... 

Maiorul răsfoia o carte. Ridică privirea: 

— Sărac? 

— Trăiesc din ajutorul social... 

— la te uită! Ai şi ajutor social care va să zică. Presupun că 
încasezi o sumă frumoasă de vreme ce îţi permiţi să cheltuieşti 
la Loto 2000 de lei săptămânal. 

— Glumiţi, desigur, ca de obicei, domnule maior. Mi-am 
ngăduit o singură fantezie de revelion... 

Işi înghesui lacrima pe coarde. Daşcu ridică mâinile: 

— Te cred, te cred numai nu plânge. Tăsică, Tăsică! Figura 
asta o faci, din şapte în şapte zile. Azi joci în Titan, peste o 
săptămână în Pajura. li căută privirea: Ţi-a lăsat Uşchitu vreo 
vorbă pentru mine? 

Codoşul îşi scoase ochelarii stup de mirare. 

— Uşchitu? După nume nu s-ar zice că a născocit vreo 
societate de binefacere. 

— Ca dumneata, de pildă. 

— Rămâne să-mi spuneţi cine e. 

— Dacă-mi promiţi că nu-ţi dau lacrimile. Vasile Dragu, 
condamnat la zece ani. Nu ştiai? 

— Nu. 

— Eşti o fetiţă blondă, diafană, Tăsică. A evadat de curând. N- 

ai aflat? 

— Fireşte! 

— Eram convins! 

Japul îşi juca artistic dezolarea, da semne că din pricina 
tulburării nu-şi găseşte cuvintele. 

— Nu mai am de-a face cu lumea asta de mult, domnule 
maior. 

— Cam de când? 

— Ştiţi, probabil, că am avut o condamnare... 

— Trei, Tăsică. 

— In sfârşit, cu prilejul ultimei detenţii am înţeles... lertaţi-mă, 
îmi vine foarte greu să vorbesc... 

— Fă un efort. 

Codoşul se cutremură oftând: 

— De la o anumită vârstă e preferabil să te stingi fără să-ţi dai 
seama de erorile comise. Am priceput dintr-o dată că existenţa 
mea a fost falsă, că mi-am risipit-o necugetat. Părăsind 
penitenciarul mi-am luat rămas bun odată pentru totdeauna de 
la oamenii ăştia... 

— Şi ai decis să creşti porumbei! Maiorul fluieră admirativ: 
Buni predicatori trebuie să fi avut voi acolo, Tăsică! La orele 
astea frumoase de dirigenţie nu v-au învăţat cum e cu păcatul 
minciunii? i 

Bătrânul îl măsură printre sprâncene. lşi pipăi pachetul de 
ţigări la piept dar nu-l scoase. Erau Marlboro... Daşcu îi întinse 
port-ţigaretul: 

— la un Papastratos, Tăsică, cât mai stau. După aia poţi reveni 
la ţigările americane cumpărate din ajutorul social. Râse bine 
dispus: Acum 6 luni i-ai oferit găzduire lui Gigi Lapsus din 
Ferentari. In ianuarie a locuit la dumneata trei zile Mitică Shop, 
Os de Peşte o săptămână... 

— Nu văd legătură. Sunt de-a dreptul consternat, rănit... 

— Eşti rănit, Tăsică! 

— Băieţii au venit în vizită. Nici prin minte nu mi-a trecut că vă 
ocupați de ei. 

— Altminteri lăsai laptele pe foc şi veneai fuguţa la miliţie. 

— Vă îndoiţi cumva? 

— Doamne fereşte. 

Japul isprăvi de lustruit ochelarii, îi puse pe nas. 

— De altfel pot să vă asigur că au avut o conduită ireproşabilă. 

Am făcut câteva excursii prin Bucureşti, am jucat şeptic, am 
deşertat o sticlă de coniac discutând aşa, ca între burlaci... 

— Despre creşterea şeptelului, presupun. lar la plecare le-ai 
dat şi bani de taxi. Las-o baltă, Tăsică şi spune-mi mai bine, aşa 
ca între burlaci, unde-i Uşchitu. 

Tase Popescu se aplecă secretos peste masă: 

— Nu-mi plac  turnătorii, domnule maior. Pentru 
dumneavoastră însă... 

— Iţi calci pe inimă. S-auzim. 

— Individul, dacă nu-i prost, a tras la Dobrică Ciuciu din 
Filantropiei. 

Daşcu se lăsă pe spate, încrucişa mâinile pe pântece. 

— La Dobrică Ciuciu! 

— Sigur! Absolut! 

— Să-l caut deci pe Dobrică. Unde? La Reînvierea? Nu ştiai că 
flăcăul a răposat în cuțitul unui caramangiu, frate Tăsică? 

Codoşul îşi pocni palmele uluit: 

— A murit bietul Ciuciu! Extraordinar! 

— Mă gândeam că vestea ţi-a ajuns la urechi în octombrie 
când te-ai dus la parastasul lui. Erau de faţă Barbete, Ilarie, 
Sfântul, Trei Deşte. Crema trosnitorilor. 

Degetele japului poposiră pe tâmple. 

— Ştiţi că aveţi dreptate! Clătină din cap amărât: Vezi ce 
înseamnă vârsta? Uiţi de la mână la gură. 

— Aşa mă gândeam şi eu. 

Maiorul se ridică. Era lămurit. Codoşul luă o hârtie şi un creion. 

— Cum aţi zis că-l cheamă pe ăsta care a evadat? A, da, 
Uşchitu. Mâzgăli ceva. Daca vine pe-aici, e al dumneavoastră, n- 
aveţi nicio grijă, domnule maior. 

— Aia e, că am! Eşti la o vârstă când uiţi repede. Aş vrea să 
mă uit puţin prin casă, evident dacă eşti de acord. 

— Desigur, desigur! 

— Ai patru paturi... 

— Am mulţi prieteni. 

— Ar mai fi de văzut cum e cu bătrânii săraci şi singuri care n- 
au de ce să figureze în cartea de telefon, dar o las pe altă dată. 
Cu bine, frate Tăsică, deşi nu cred. 


— Casa e supravegheată! spuse codoşul intrând. Dezbrăcă 
pardesiul şi se apropie de Sile Dragu: Vă aşteaptă! 


11 


- FUGA - 

Uşchitu se uita la pungaşi. În ochi le încolţise spaima! 

— Cuşca s-a închis! bâlbâi Litruţă. Grijania ei de viaţă! 

Noapte de noapte fugarii citiră strada pitiţi după jaluzele. Nici 
o nădejde să iasă din strânsoare. Trei Deşte, silnic la mers, se 
împăcase cu cugetul, Mitu Suveică părea un şobolan speriat. 

Profesorul ieşi în hol. Işi pierduse cumpătul. Măsura odaia 
scrâşnind de draci. Tase Popescu, chirci într-un fotoliu îl stâlpea 
cu privirea. 

— Vecinii de jos, spuse, ştiu că obişnuiesc să în plimb pe 
stradă, d-le profesor. Stârniţi suspiciuni 

Sile Dragu se opri în faţa codoşului mânios Dunăre. 

— Sunt trei săptămâni de când nici de fereastră nu mă pot 
apropia! La penitenciar era mai bine! leşeam în curte, la muncă, 
mă mişcăm cel puţin. 

— Exageraţi. 

— Pentru ce am evadat? Să stau închis în haznaua asta? Să-mi 
cenzurez până şi respiraţia? 

Smochinitul zâmbea cu măsură. 

— Am sentimentul că-mi reproşaţi situaţia creată. Nu pe mine 
mă aşteaptă Daşcu. 

— Perfect! Şi ce e de făcut? Dacă mai stau câteva zile 
înnebunesc! 

— Mi-e tare teamă că va trebui să rămâneţi cu noi ceva mai 
mult. Maiorul e încăpățânat, ştie că sunt unul din puţinii oameni 
care acceptă să găzduiască delincvenţi. 

Uşchitul îşi reluă umbletul. Mâinile înfipte în buzunarele 
pantalonilor plesniră stofa. 

— Trebuie să existe o soluţie! 

— Clădirea n-are decât o singură ieşire, domnule profesor, iar 
locuinţa mea, dacă vă amintiţi, se afla la etajul cinci. 

Ridică braţele a neputinţă. Ochii Uşchitului se opriră asupra 
unei lăzi de Braşov, rânduită lângă piele. Tase Popescu clătină 
din cap. 

— Riscant! Primul miliţian curios m-ar putea ruga să ridic niţel 
capacul. La un asemenea mijloc v-aţi gândit, bănuiesc. 

Sile Dragu îşi răsucea mintea în fel şi chip. Se opri din nou: 

— În spatele blocului e un teren viran. 

— A fost. Acum e folosit ca depozit de materiale pentru 
şantierul din colţ. Numai că exact sub geamul de la odaia 
dumneavoastră se află un paznic extrem de vigilent şi o armată 

de muncitori care lucrează zi şi noapte... 

— Vizavi e o şcoală, îl întrerupse Uşchitu. 

— Da. 

— Ce distanţă să fie până la gard? 

— Aproximativ douăzeci şi cinci de metri. 

Un gând smintit lumină chipul Uşchitului. Spuse precipitat: 

— Luaţi legătura cu văru-meu Poşircă. Am nevoie de o 
frânghie rezistentă. 

— Incep să înţeleg... Hm! Aduce a sinucidere. 

— Ştiu. 

— Şi-apoi nu trebuie să uitaţi că împărţiţi odaia cu un individ 
extrem de periculos în stare să o vândă şi pe maică-sa, şopti 
japul. Am ezitat mult până m-am hotărât să-l primesc. Aveţi 
grijă, domnule profesor! 


Nopți de primăvară, nopţi de venin. Undeva, la porţile oraşului 
latră un câine, rar, răguşit, zgâriind liniştea. Noaptea strecoară 
printre jaluzele o mină de odihnă. 

Ochii Uşchitului sfredelesc întunericul, caută dincolo de el. 

Mitu Suveică îşi ajustează unghiile cu dinţii. Treabă scârboasă. 
Dar Sile nu vede, n-aude, e departe, printre mugurii stelelor, în 
grădini de piersici coapte sau pe drumeagul colbăit unde cad 
florile de tei ale tăcerii. Cine ştie? 


Litruţă îşi umezi buzele: 

— Nea Uşchitule! 

li răspund paşii lui Trei Deşte. Târâie un picior. Beteşug vechi, 
din tinereţe când umbla după o muiere. L-au ars cu parii 
carditorii din Brăiliţa. 

— Dom” profesor! 

Sile Dragu tresări. Se răsuci, clipind des, ca omul trezit din 
somn. Stârpitura îi zâmbea dulce: 

— Ce-ai, nene, cu mine? |ţi stau ca piperu' în nas. 

Celălalt ridică din umeri şi-i întoarse spatele. O boare pătrunse 
în odaie, alungind mirosul acru, stătut de ziduri vechi. Mitu 
Suveică se ridică: 

— Ce ţi-am făcut? De-o săptămână nu iei geana de pe mine. 
Pen' ce? 

Uşchitu îşi frecă bărbia în palmă. Ochii, două bucăţi de piatră 
verde, îl măsurară lung. Spuse într-un târziu: 

— Nu-mi placi, Suveică! 

— Pe ce chestie? Asculţi ce cârâie şpilerii? 

Sile Dragu clătină din cap: 

— Nu mi-ai plăcut din prima clipă! 

— De ce, dom’ profesor? 

— Ai ochi parşivi, de codoş! Ochi răi, Mitule! A'ncolţit în ei 
sămânţa dracului... Adăugă apăsat. Cere să te mute în altă 
odaie, fă ce ştii, dar şterge-o! Altminteri nu ai zile cu mine! 

— Mă, nea Uşchitule! 

— la-ţi boscârţele şi şterge-o, băiete! 

— Dar ce-am făcut? 

— Deocamdată nimic. 

— Ptiu! 

Profesorul nu-l slăbea din priviri: 

— Mă furnică degetele şi tare mi-e frică să nu îi le proptesc în 
gât. Acum nu mai contează, tot anii ăia... 

Hoţul îşi strivi lacrimile între pleoape: 

— De ce nu m-ai strâns, Doamne, când eram bun de căciulă?! 
De când mă ştiu toţi cată la mine cordiş, ca la necuratu'! O vorbă 
bună n-am auzit! Unu' nu m-a-ntrebat ce-o fi în sufletul tău, 
frăţioare? Ce-o fi-n inima ta mă, ăla micu’? Şuţi şi presari, o apă 
şi-un pământ: nu le plac ochii mei! Nu mă crede neam să jur pe 
mormântu' mamei! Nici când dau din gură, pe drepte. Mâna 
frate-miu lovelele din casă, la plimbare, şi ăl bătrân tot pe mine 
mă mardea. „Tu ai furat Dumitre, îţi citesc în ochi!” Ce-oţi fi 
citind mânca-v-aş sufletu'? Ce scrie? 

Îşi luă capul în mâini hohotind înfundat. Lui Sile i se moldoveni 
inima. Îi puse mâna pe braţ: 

— Lasă, Mitule, poate că nu-i dracul chiar atât de negru... la 
aici, o ţigară. 

Hoţul îl privea subţire, printre gene, ascunzându-şi zâmbetul. 

„A ţinut!” 

Mai picură două lacrimi, să fie masa bogată. Nu se auzea 
decât liniştea nopţii. Uşchitu întrebă, cu o undă de tristeţe în 
glas: 

— De când furi? 

— De la paişpe ani. Ai mei au mierlit-o... Rămăsei drumaş. 

— Inţeleg, te-a furat strada. 

— Am mai dat şi eu cu palma, nu zic nu... P-ormă, două luni 
frai, zece la pârnaie... Işi ridică ochii: Ai încredere în mine, dom’ 

profesor, şi n-o să-ţi pară rău. Adăugă în şoaptă. Lasă-mă să te 
ajut. 

— Ce s-ajuţi? 

— La carăbăneală! Ştiu că vrei s-o roieşti din colivie, am văzut 
frânghia... 

Lui Sile îi trecu rece prin inimă. Se rezemă de zid. 


Hoţul şoptea precipitat: 

— Ştiu, dom’ profesor, te-am mirosit dintr-un ochi... la-mă de 
om, pui şi eu cricul, mă fac luntre şi punte să te văz afară! 

— Te-a apucat, aşa, dintr-o dată dragostea... 

Pungaşul îşi plecă privirea: 

— Vreau să afle toţi că nu-s ludă. 

— Numai pentru asta? 

Litruţă se repezi într-un duh: 

— Numai, suflete! Cum să-ţi spui, umblă vorba că unde calc se 
lasă cu vânzare... Peste tot şnorării bagă strâmba. Nasol, 
pricepi? Nu intru bine la mititică şi-s gata, vopsit. Toată cisla 
şuţilor calcă cu fereală... Până şi 'mneata... 

— Adevărat, până şi eu. 

Hoţul oftă: 

— Dac-ai şti câtă cerneală e-n mine! Ai încredere nea 
Uşchitule, suflă cataroilor că ţin tira şi de n-o ieşi pe bune, au ăia 
grijă să-mi bage burghiul. 

Sile Dragu nu-l slăbea din ochi. 

— Dacă mă vinzi, ştii ce te-aşteaptă! 

— Clar! Ţi-am văzut carabele... Să-ncercăm, Mitule! 

Suveică îi prinse mâna şi i-o sărută. Uşchitul simţi un fior din 
creştet până în tălpi. Parcă l-ar fi atins un şarpe. Două cuvinte i 
se zbăteau în cerul gurii, deşi limba refuza să le articuleze: 

„Sărutul ludei!” 


Capitolul II: 
MIC Ş-AL DRACU’ 
Bătrânul îşi scoase ochelarii şi îi 


şterse surâzâna: 
— Bine dar e simplu: Omul ăsta minte! 

Luna semănase o mirişte de lumină. Plopii desperecheaţi, cinci 
lumânări stinse, îşi ţeseau în tihnă umbra. Sile Dragu se 
desprinse de fereastră: 

— Dormi, Mitule? 

— Nu, nene, răspunse hoţul ridicându-se într-o coastă. Mă 
gândeam. 

— Menajează-ţi picioarele, dragul meu, o să mai ai nevoie de 
ele. 

Litruţă surâse amar: 

— A dracului bulibăşeală şi viaţa asta! Să-ţi baţi copiii, auzi? 

— De ce să-i baţi? 

— Cum de ce? Inţelese: Lasă-mă, nene cu bancurile! Mi-adusei 
aminte, aveam drag de una, Jeni. Nici la Maica Domnului nu mă 
gâmbeam ca la ea!... Spăla fustele în lacrimile mele! 

— Femeia fatală... 

— lederă! 

— Nu mai spune! 

— Buruiana lui  Sarsailă! Astea-s de spaimă! Năpădesc 
românu' îl strâng, îl seacă până îi halesc comânaru'! Te vâra-n 
draci, pe cinstea mea! Rupeam patul cu ea! 

— Cred, cum eşti dumneata solid... 

— Cum, necum, vorba e că-mi luase minţile, paţârca... 
Umplusem gura de aur, umblam numa-nciliftat... 

— Uite unde era sare-garduri! 

— Eu cred că-mi făcea cu ulcica, dom’ profesore! Arunca găini 
negre-n cuptor! 

— Să te ţină aproape... 

— Păi? 

— Să nu piardă frumuseţe de mascul! 

— Râzi 'mneata, râzi. 

— Nu râd, Mitule. 

— De la astea c-o coastă minus în inventar te poţi aştepta la 
orice... Băgăm în ea ca-ntr-un spital: inele cu sclipici, brățări... 
Am dat gaură la un draibăr să-i iau scutece. Tolomac... 

— Te-au arestat? 

Ala micu oftă: 

— Urgent. 

— Cât? 

— Doi jumate. Eu dam din buză la pârnaie şi mişauca mă 
aiurea c-un zulitor din Dudeşti, unu' Şpilcă. 

— ÎI ştiu. 

— Pân' la urmă a'nfundat şi ăla gherla. Conchise scârbit: Rea 
de muscă nene, îi lătra căţeaua... 

Uşchitu scoase pachetul de ţigări: 

— Ai un foc? 

Noaptea îşi istovise culoarea. Printre jaluzele se zăreau 
vitraliile răsăritului, cireşii, aburite de răcoarea dimineţii. 

— A intrat bălana în sat şi nici n-am băgat de seamă... 

Litruţă privea zorile. Trase adânc, cu patimă din ţigară 
adăugând: 

— Te-ai cioşmolit toată noaptea, să-mi vinzi sau nu cioaca... 
Este? 

— Fii serios. 

— Este, neamule! Ţi-e târşă să nu-ți întind vreo clapcă... 

— Tocmai tu, omul meu de încredere? 

Profesorul prinse chiştocul cu buricul degetelor. Fumul subţire 
desena arabescuri albăstrui: 

— Câţi ani ai, Suveică? 

— Patruzeci şi patru bătuţi pe muchie acu' de ziua femeii... îşi 
aduse aminte: Ptiu! Tocmai atunci îşi găsi şi mama să mă scoată 
în lume! 

— Suntem vârsteni. 

— Cum adică? 

— Patruzeci şi patru împlinesc şi eu de Crăciun. 

Pungaşul izbucni în râs: 

— Tată să-mi zici, carabăţ! Eşti brudiu rău... 

— M-au condamnat la zece ani, Mitule şi n-am făcut decât 
şase. Socoteşte şi tu... 

— Aoleu, suflete! Dacă te înhaţă scapi taman bun de pensii. 
Parcă te văz în trei picioare, cu iaurtu'n plasă... 

Sile Dragu îl priponi în priviri. 

— Mâine încerc să ies de aici. 

Pleoapele hoţului coborâră. „Puteam pune pariu!”. Adăugă 
privirii un amestec de surpriză şi teamă: 

— Să-ţi ajute Dumnezeu, dom’ profesor! 

— Până la Dumnezeu ai să pui tu umărul. Parca aşa te lăudai. 

— Pui, neamule! Stinse chiştocul, apăsându-l îndelungat. 
Spuse încet, cu căldură: Mă, nea Sile, măi frăţioare o fi bine? 

— Bine, rău, asta e. Nu mai pot Mitule, mă îmbolnăvesc! 

Verdele ochilor i se îndulcise, umezit de o boare. Hoţul îşi 

trecu mâna prin păr. Cicatricea îi zvâcnea: 

— Ştiu suflete! Dar mai ştiu că de la ultima cărăbăneală 
vântură caraliii lumea după matale. 

— Dacă nu-mi văd copilul, înnebunesc! 

— Te cred! 

— Mă usuc, Mitule! Simt coliva în piept! 

— Crude de aur, nene! Işi muşcă buzele: Mi-e să nu dai iar cu 
oiştea-n gard. 

— N-ai nicio grijă, am calculat totul. Tu să vrei... 

— Gata, nene! 

Uşchitu se aplecă mult peste patul hoţului: 

— Am o frânghie solidă de peste treizeci de metri. Un prieten 
de-al meu va defecta mâine noapte lumina în tot cartierul. 

— Aha! 

Litruţă scotoci prin buzunare. Ochii obosiţi îşi recăpătaseră 
strălucirea, 

— Mai ieşi c-o ţigară? Eu îs la zar da' le topii... 

— Poftim, 

Zorile trudeau din greu. Fumul se-ntindea gros, să-l tai cu 
cuțitul, să umpli baniţa. Faţa Uşchitului, numai colţuri, părea 
turnată în plumb, a lui Suveică suptă, alburie. Un craniu cu 
cicatrice. 

— Şi zi aşa, nea Sile... 

— Aşa, Mitule! 

— Începe pe bune... Da' p-ormă? Până jos sunt... A! Pricep, 
frânghia... Clătină din cap: Baţi pironul în perete cu buretele, 
dom’ profesor! Jos, te umflă paznicul de la materiale cât ai zice 
peşte. 

Sile Dragu clipi şiret: 

— Păi nu cobor. De ce să cobor? Trec pe partea cealaltă. 

— Care parte? 

— Stiva cu blăni din curtea şcolii. 

— Peste varniţă? 

— Peste varniţă şi peste gard. 

Şuţul se cruci: 

— Sunt douăzeci de metri pe puţin! 

— Douăzeci şi cinci. 

— Cum să-i faci? 

— Pe frânghie. Ajung dincolo, tu-i dai drumu' şi eu o trag. O 
mie de ani nu prind şiretlicul. Râse: Ai rămas cu gura căscată? 

— Rămăsei frăţioare! Îl privea ca pe pehlivani, la bâlci. Ai cap 
de mahăr neamule, îţi umblă mintea nu joacă! Pricep... Hârzobu 
îl priponeşte de stivă pretenaru... 

— Chestia e să-l prindă. 

— Auzi ce-i bubui mansarda! 

Ala micu' nu mai contenea cu minunatul. Uitase că n-are ţigări 
şi scoase un pachet. 

— li iei în piept, hubăre, ascultă vorba mea! 

— Să sperăm. 

— In cofă-i bagi! Râse: Mare faţă eşti, dom’ profesore! Păi pe 
lângă 'mneata Gică Lapte Gros e prunc de ţâţă! 

— Lasă prostiile! 

— Nou născut, neamule! Icră! Când a roit-o-n '45 de la secţie 
săriseră găşcarii cu şişurile. Doi comisari au lăsat pe jos: Da' aşa, 
de unul singur, pe drepte... 

— Nu chiar de unul singur, frânghia tu o desfaci. Tase Popescu 
v-a încerca în timpul ăsta să atragă atenţia oamenilor lui Daşcu 
transportând o ladă suspectă. 

— Oricum, suflete, oricum, trăi-te-ar Dumnezeu! 

Profesorul respira precipitat. Pornirea şuţului îi aprinsese 
sângele. 


— Ce înălţime ai, Mitule? 

— Unu cin'ze'ş'unu. 

— Şi la pantofi? 

— Paş'pa! 

Râdeau amândoi. Şuţu puse bocancii cap la cap şi se 
prăpădea de râs. 

— Gineală gaibarace, neamule! 

— Stai pe picior mare, ăsta micu... 

— Mic şi-al dracu', e bine? Când eram mânzoc mă luau 
carditorii în prăduieli să le dăşchiz. Prin gaură de cheie intram, 
prin crăpătură. Chestia era să-ncapă ţurloaiele. P-ormă îmi 
mânjeau şmecherii ochii c-un pol, doi... Nu-mi pare rău, am 
deprins meserie. 

— Dar ai deprins? 

— Doctor, nene, tata hoţilor! Simţ de la o poştă unde-i rost de 
cârpeală, pe cinstea mea! Dau gaura şi stau ţeapăn, nu m-arunc 
în biştari, ca proştii ăştia de umplu pârnăile. Că aşa îi înhaţă. 
Umblă poterele prin baruri cu ochii ca sarmaua: „De unde ai bani 

s-arunci cu miile, mă, nea cutare?” 

— Cam târziu ţi-ai amintit, Mitule. 

Şuţu se 'ntunecă: 

— Dacă nu-l luam pe ăla în şuriu... 

— E prima oară când ucizi? se interesă profesorul privindu-l 
subţire. 

— Hm, pui nişte întrebări... 

— Pun. 

— Prima, suflete. Prima şi ultima... 

Sile Dragu legă frânghia coardă de ţeava caloriferului şi 
clanţă. Şuţul îl privea nedumerit: 

— Ce-ţi veni? 

— Trebuie să m-antrenez, douăzeci şi cinci de metri în mâini 
nu-i glumă! 

Incolăci frânghia cu picioarele, o prinse-n palme, alunecă până 
la capăt. 


Litruţă ţinea socoata. 

— Nouă. Inc-o tură, dom’ profesor şi eşti om făcut! 

— Nu mai pot! 

— Agaţă-te-n dinţi. Aşa! Scutură mâinile. Hai acu, odată! Asta 
e, neamule, n-ai treabă! 

Sile se rezemă de zid icnind. Sângele-i pătrunsese în bulbul 
ochilor. 

— Greu al dracului! 

— Mâine-o să fie mai uşor, îţi spui eu, poimâine, umbli ca 
circarii. 


Avusese dreptate Suveică. A treia zi parcurse distanţa fără 
efort. 

— Merge, Mitule? y 

— Merge mânca-te-ar neica! Şi eu care te credeam gubav! li 
împunse toracele: Stofă de mardeiaş, la cinci sute şi-un pol! De 
unde-o luaşi, suflete, poate se-nţoleşte şi mandea? 

— O să râzi, dar vinde numai cu metru... 

Pungaşului îi rămaseră ochii la frânghie. 

— Ţii zece cuie de coşciug că fac şi eu figura asta? 

— Eşti copil... 

— Ţii? 


— În regulă. Să te văz! 

Suveică prinse odgonul. Luneca lipit, ca şarpele. 
— Bravo, Mitule! 

— Mergi la pace pe-o turtă-n plus? 

Făcu încă două, apoi sări în faţa Uşchitului: 

— Ce zici, dom’ profesore, trec clasa? 


Şuţu îşi muşca buzele privind în gol. Sile Dragu îl măsură 
curios. 

— Ce ai, Suveică? 

— Nimic... 

— Lasă prostiile, ce ai? 

— Mă gândeam... Dac-ai vrea matale... 

— Ce să vreau? 

— Cum să-ţi spui când bagi ochii ăia-n mine? Parcă-s cuțite. 

— Spune! 

Pungaşul surâse stingher. Şopti, într-o doară: 

— La o adică, ziceam că, unde merge mia, merge şi suta... 
Adăugă hotărât. la-mă cu 'mneata, nea Uşchitule! 

Sile Dragu făcu un pas înapoi. Ochii verzi împroşcară venin. 

— Ce? 

— Alta-i treaba-n doi, mai ales în cărăbăneală. 

— Aşa! 

Profesorul se apropie ameninţător. Litruţă feri spre uşă. 

— Nu da, nea Sile! 

— Aici băteai, domnule Suveică? Umbli după ghelir? 


Litruţă sta ciocan pe capul Uşchitului, gata să-i cadă la 
genunchi: 

— la-mă, nea Sile, ia-mă, suflete! Rob mă fac! Slugă! Câine să 
fiu dacă nu te servitoresc a'ntâia! 

— Leoarba! 

— Ce pierzi dom’ profesore? Ba din contra. Vorba ala: Unde e 
doi puterea creşte... 

Adică unu şi jumătate... 

— Unu şi-o litră. Bagi litruţa-n buzunar... Apeşi pe buton şi 
sare băiatul. Ponturi grubă! 

— Ce să fac cu ele, Mitule! Pentru asta am evadat, să mă pun 
pe tâlhării? 

Hoţul rămase descumpănit. 

— Da' pentr'ce? 

— M-am lămurit! N-ai să osteneşti niciodată gândind... 

— Cum zici mata şi după aia mâncăm... Oricum, ai trebuinţă 
de un ogeac? Ai! Un’ te-ascunzi? Pui la bătaie covru meu, stai în 
el o viaţă, nu te ştie nici vântu' nici pământul! Singur te-ncurci cu 
vreo fufă, tragi la ea că aşa fac toţi uşchiţii şi pân'la urmă 
o'nbulinezi... Ce făcuşi în andante rânduri când! ai roit-o? 

— Imi porţi de grijă... 

— Păi cum altfel dom' profesor? Mata eşti om cu carte, 
dăşchis la minte, eu ţin tira. Cooperativă de lux. intoarcem 
lumea cu lopata, pe cinstea mea! 

Sile clătină sceptic din cap: 

— Cinstea ta... 

— Aoleu, iar o luăm de la Adam? Ascultă vorba mea, nea Sile: 
Ale mai cinstite femei sunt ăle'ncepute! Trei Deşte a luat de 
muiere, pe vremuri, una de aia... Sfântă, guriţă! Lacrimă! Nu-i 
mai trebuie... Aşa şi cu mine. Oi fi făcut, n-oi fi făcut, nu mai fac! 
Frate de cruce, nea Sile! Rup cu dinţii, pentru matale! 

Uşchitu râse: 

— Care dinţi, băieţaş? Cel de bază s-a lipit de pumnul 
vreunuia. 

— Mi-au rămas măselele de minte... 

Profesorul se apropie de ferestruică, privi lung în noapte. 
Spuse într-un târziu: 

— E o treabă riscantă, Mitule. 

— Ştiu. 

— Oricând se poate întâmpla o nenorocire. 

— M-am gândit. Daşcu poate ţine geana pe casa japului până 
la ziua de apoi! Ori aici ori la pârnaie tot un drac. Fac ciubuc 
popii dar îl fac naibii liber! la-mă, nene şi n-o să-ţi pară rău! 

— AŞ vrea s-o cred... Se întoarse: Te iau Mitule, dar să nu uiţi 
că tu m-ai rugat! Tu ai vrut-o! 

— Să-ţi dea Dumnezeu sănătate şi brânză-n pască! 

Lăcrima de bucurie. Uşchitu repetă: 

— Să nu uiţi, Mitule! 


Capitolul III: 
FUGA 


Nu, ragazzi, s-a grăbit! A acceptat 

prea repede! spuse Antonio şi ieşi. 


Litruţă nu-şi mai găsea liniştea, măsura odaia în lung şi-n lat 
ţocăind din blacheuri. Sile rezema zidul: 

— Mai stai naibii la un loc! Ai viermi, ce-ai? 

— Mă, nea Uşchitule, mă mânca-ţi-aş gura ta, azi e! 

— Azi. 

— O fi primit ăla semnu? 

— la ghici? 

— Eu zic că l-a primit. De ce adică să nu-l primească? 

Cerşea asigurări. Sile Dragu juca nepăsarea, dar ochii spuneau 
altceva. Lumina lor verde, concentrată, schimba tonuri 
întunecate. 

Pocitania sta sub stăpânirea ăluia cu corniţe. 

— Ce maşină are? 

— Dacia. 

— Merge. Numai să fi primit semnu... Hm? Ce zici dom’ 
profesor? 

— Zic să stai locului, că m-ai înnebunit! 

— Nu pot, nene, nu pot trăite-ar Dumnezeu! Uite, scot 
bocancii. 

— Doamne fereşte, vrei s-adorm? li scoţi la apropo... 

Hoţul izbucni în râs: 

— N-au văzut gioalele apa de la revelion. Să n-am spor dacă 
nu-ţi culcă tot judeţu'. Trei zile soilesc ne-ntorşi... 

Aprinseră ţigările. Suveică muşca din ea cu dinţii: 

— Numai de s-ar năsuli timpul. 

— Mda. _ 

— Totdeauna pe lună o sucesc strâmb. Imi poartă sâmbetele 
căţeaua! 

Profesorul se apropie de fereastră: 

— A început să sufle vântul. 

— E bine, nene! 

Tăcură un timp. Hoţul bătea darabana eu degetele: 

— Eu zic că a primit semnu. 

— Eşti de groaza lumii! Se răsuci fulgerat de un gând. Am 
încurcat-o, Suveică! 

— Aoleu! 

— Cine ne dezleagă frânghia după ce ajungem la stivă? 

Litruţă îşi astâmpără bătăile inimii. 

— Pen’ ce? Dacă vine ăla cu maşina... 

— Şi? Peste două minute se aprinde lumina. Exclus să n-o 
repereze careva. In jumătate de oră ne-au prins! 

— Depinde. 

— Esenţial e să nu ştie unde ne aflăm. 

— Până la urmă se prind ei... 

— Da, dar eram departe. Tase Popescu iese din discuţie. Va fi 
probabil deja la soră-sa cu lada. Oftă: Numa' hangarale am cu 
tine, mă, ăsta micu'! Nu se poate, vezi şi tu... 

— Să nu mă laşi nene! Ai zis că mă iei. 

— N-aş mai fi zis! 

— Mortu’ de la groapă nu se mai întoarce. Găsim noi ceva. 

— Găseşte! 

Hoţul fremăta: 

— Să vorbim cu Trei Deşte? 

— Nu, Mitule, n-am încredere. 

— Nici eu, dacă-l iei pe bune... Altminteri ziceam. Bag 
pretcaru.'... 

— Adică? 

— Cântă el, cânt şi eu. 

— İl ai la mână? 

Litruţă zâmbi: 

— Sub unghie, nene, acelea! Numa' o vorbă-i şoptesc şi-i miel! 

— N-aş crede, Mitule. Individul e periculos... 

— N-o fi mai al dracului ca mine! 

— Nu. Ca tine nu-i!... Cum i-ai deschis tainiţa? 

— Ochiu şi urechea, ăle mai faine şperacle din lume! Clipi 
şiret: Când sunt frai, umblu mai mult după ponturile vărgaţilor, 
să am de cheltuială la întristare... Ce zici, schimb suta? 

— Vezi să nu te păcălească la rest... 


Litruţă pătrunse în odaia lui Trei Deşte sucind ţigara. O aprinse 
de la chiştocul spărgătorului şoptind: 

— O fi dat iarba în grădina lui Lingurică? 

Omul tresări. 

— Ce-ţi pasă? 

— Mă gândeam c-ar trebui netezită movila aia... Trece vr-un 
presar şi mai crede dracului c-ai dosit ceva, ştii cum îs ăştia... 

Trei Deşte cântări privirea hoţului: 

— Cântă! 

— Ţine aproape şi uit unde şade! 


Ploaie pânzeşă, plăpândă. Ţesătura s-a destrămat repede, 
norii s-au retras pâlcuiţi, luminând fruntea cerului. A apărut luna, 
limonie, vlăguită. Are coapsele dezvelite, sânii scăpaţi din 
strânsura mătăsurilor. 

Mitu Suveică îi aruncă o privire otrăvită, o spurcă înfundat: 

— Căţeaua dracului, acu’ te-ai găsit să faci trotalu? 

Şutul îşi stăpânea greu nerăbdarea. Ochii de viezure alergau 
în toate părţile, mâinile trebăluiau fără rost. Alături, Trei Deşte 
surâdea... 

Inserarea linse petele de lumină aninate de acoperişuri. 
Noaptea îşi vărsa păcura, îngroşând umbrele, ştergând 
depărtările. Sigiliul luceafărului sclipea stins. 

S-au aprins becurile pe şantier şi la depozit. Trei Deşte şopti 
pungăşeşte. 

— In regulă profesore, mergi pe mâna mea. Cât mai e? 

— Jumătate de oră. 

— Baftă! 

Suveică oftă: 

— Luna... Or să ne gimbească... 

— Mai taci, cobe! făcu Sile printre dinţi, apoi către Trei Deşte: 
Uite cu cine m-am încurcat! 

Furau cu coada ochiului spre cerul înstelat. Undeva, către 
apus norii se furişau hoţeşte spre Calea Laptelui. Luna îşi mlădia 
boiul, surâdea ademenitoare. Suveică fierbea: 

— Se fâţâie farfuza! 

— Dacă-n zece minute nu sporeşte vântul, calculă Trei Deşte, 
aţi rupt mâţa în două. 

Litruţă scuipă cu obidă: 

— A dracului ghină! Care eşti mărăşin, mânca-i-aş sufletul? 

Sile Dragu respira precipitat: 

— A trecut un sfert de oră! 


Norii tăvăleau luna într-o îmbrăţişare turbată. Brusc se stinse 
lumina. Frânghia! 

O legară de pat chitind stiva de după gard. Un muc de ţigară 
sfredelea întunericul. Chipul Uşchitului se minună: 

— Semnalul! 

— La fix! 

Trei Deşte cerceta depozitul: 

— Mai repede, bă, mai repede! 

Profesorul făcu frânghia colac şi o aruncă. Ţigara desemna în 
noapte semne mari, neliniştite. Litruţă îşi muşcă buzele: 

— N-a prins-o! Trage-o 'napoi şi lasă-mă pe mine. 

Uşchitu înjură îndesat: 

— Şi-a pus dracu papucii de-andoaselea... Ptiu! 

Odgonul arunca lumini alburii. 

— A trecut prin varniţă, observă Trei Deşte. 

— Ei şi? 

— Or să v-alunece carabele. V-adună cu făraşu', mă tată mă! 

Sile Dragu îşi privi mâinile. 

— Ce zici, Mitule, încercăm? 

— Cercăm! 

Zvârli frânghia. 

Zarva era în toi. Se cerea lumină. 

— Băgaţi cărbuni, fraţilor, că vin presării! 

Frânghia sta întinsă, coardă. Trei Deşte le strânse mâinile: 

— Baftă! 

Uşchitu îşi făcu semnul crucii şi încolăci odgonul, lunecând 
repede. Primii zece metri îi străbătu uşor, frânghia era uscată. Se 
opri. Simţise în palmă varul. Litruţă îl ajunse din urmă. 

— Dă-i bătaie, jarcalete! i 

— Nu merge! Lunecă a dracului. Inapoi! 

— Eşti dilimac! 

— Ştii cât e până jos? 

— Treizeci de metri. 

— Dar ce-i dedesubt ai văzut? [evăraia, Mitule! Ţevile 
rezemate d-ampicioarelea. Trec prin noi! 

— Mână măgaru'! 

— Eu zic că-i mai sănătos să ne întoarcem. 

— Lasă vraja şi mână! 

Profesorul înainta cu inima ghem. Palmele refuzau să facă 
priză, degetele scăpau. Fâşii subțiri de lumină spintecau 
întunericul, îl hăcuiau mărunt. 

Litruţă scoase un țipăt de groază. Uşchitul întoarse capul şi 
inima i se opri. Hoţul atârna agăţat într-o singură mână. Spaima 
îi aprinsese în ochi licuricii morţii. Gemu răguşit: 

— Nu mă lăsa, nea Sile! 

— Ţine-te bine! 

Apucă frânghia în încheietura cotului, îşi înfipse dinţii în ea şi 
întinse mâna dreaptă. Îl prinse încolăcit de mijloc. Litruţă 
tremura ca apucat, plângea cu sughiţuri, bolborosind, fără 
noimă: 

— Mă nea Sile, mă, frăţioare! 

— Ţine-ţi îngerii, chiştoc! 

— Mă, mânca-ţi-aş sufletul, m-ai salvat de la moarte! 

Sile vru să-i spună că peste un minut, două se vor prăbuşi. 
Renunţă. Ce rost avea să-i înnegrească ultimele clipe? 


Şuţu măsura din ochi distanţa până la stivă: 

— Cinci metri! Anafura ei de ghină! Să te îneci la mal, ca 
ţiganu'... 

— De, Mitule, dacă nu m-ai ascultat. 

— Zi nene, şi te-ascult. Acu nu ies din vorba matale. 

— Acum e prea târziu! Frânghia-i mâzguită înainte şi-napoi... 
Degetele nu mai ascultă. 

Litruţă făcu ochii mari: 

— Vrei să spui că tre' să ne dăm prinşi?! 

— Nu văd altă soluţie! 

Litruţă începu să râdă. Râs nervos prevestind criza. Trebuia 
pocnit, dar Sile nu îndrăzni să-şi elibereze mâna. 

— Nici nu le trece prin minte presărilor ce aproape suntem de 
Şerif. Mă şi văd în faţa hubărului de sus: „Ascultă, japule, cum ai 
făcut împărţeala hoiturilor? Pen'ce m-ai croit, bă, scundac, la unu 
cin'zeci şi unu? Scot suriul la el, pe ochii mei! Face'n pantaloni, 
cât o fi gagiul de mahăr... 

Râdea cu sughiţuri. Sile îi pocni un cap în gură. 

— Ai de gând să te potoleşti? 

Litruţă oftă adânc. Criza trecuse. 


— Şi acu'? 

— Dă cuțitul. 

— Ce-ţi trebuie? 

Profesorul îşi încleştă dinţii. Odgonul îi secase puterile, ăla 
micu părea de plumb. 

— Tai frânghia. 

— Aoleul! 

— Suntem la cinci metri de stivă. Poate şi mai aproape. Dacă 
ţinem zdravăn capătul scurt, trecem peste zid şi ne izbim în 

scânduri. Pricepi? 

— Pricep neamule, pricep, trăi-te-ar Dumnezeu. Mă, nea Sile, 
ce cap ai! 

— Lasă! 

— Ce să las! Fără 'mneata mă luau de jos cu făraşu', în rate. 

— Agaţă-te-n dinţi aici! Aşa. Acu scoate şişu. Fii atent, să nu-l 
scapi că te trimit după el! 

Şuţul tremura de încordare. Desfăcu mâna de pe frânghie, 
încet, cu grijă şi trase cuțitul din buzunar. 

— In regulă! Ţine-te bine! 

Căutătura unei lanterne urcă. Zări odgonul şi înaintă spre cei 
doi, prinzându-i într-o roată de lumină. 

— Atenţie! Tai! 

Uşchitul reteză frânghia. Desenară un arc de cerc şi se 
prăbuşiră peste scândurile stivuite în piramidă. 

— Mai trăieşti, Litruţă? 

— Os de mitocan, cocoş, ţine la tăvăleală. 

Auziră în apropiere un glas şoptit. 

— Sile? 

— Am sosit, vericule! 

— Bine c-a dat Dumnezeu. Ce dracu aţi făcut atâta? 

— Sucirăm babaroasele. 

Mitu Suveică îşi regăsise umorul. Apucă braţul profesorului. 

— Ascultă acilea, bă, ăsta prostu'! De-acu înainte, eu duc 
steagul! 

Cu toată încordarea ultimelor clipe Sile izbucni în râs. 

— Piteala-i meseria şuţilor, adăugă Litruţă. Clar? 

— Clar. 

Coborâră. Lângă stivă se deşira un ochelarist slăbănog. 

— Pe aici! 

O luă înainte în pas alergător. Litruţă îndemna din spate. 

— Cărel poteca, flăcăi, că ne prinde ploaia! 

li aştepta o Dacie cu motorul încălzit. Ochelaristul trecu la 
volan, Sile şi Litruţă în spate. În oglindă se holbau ochii GAZ-ului. 

— S-au prins, nea Sile, vin! 

Hoţul dispuse: 

— Calc-o pe coadă! 

Maşina ţâşni ca din puşcă mărind distanţa. Lângă geam erau 
rânduite haine noi, pe măsura profesorului. Uşchitu se schimbă 
în viteză. Litruţă da cu gura înainte: 

— Dacă-mi ajută Maica Precista şi scap... 

— Roagă-te la alţii, Mitule, ştii că n-ai trecere la dame... 

— Dacă scap, mă las! Mă pui pe pălătuială! Fă stânga! 

— E interzis. 

— Hai că-mi plăcuşi! Ce facem noi acu e pe bune... 

Strada era îngustă, în repeguş. Nu se vedea ţipenie. Stradă 
lăturalnică, de provincie. Ferestrele luminate întindeau în noapte 
basmale portocalii. 

Suveică fremăta: 

— Mă dau la rindea, Uşchitule, mă păpuşesc, harem îmi fac, 
pe cinstea mea! întâi... 

GAZ-ul venea strigând ascuţit. La portiţe năpădiseră câinii şi 
cumetrele. Uşchitu' înjură cu năduf: 

— Se ţin râie de noi. Maşină puternică, şofer bun... 

Pocitania se chircise tot, îndesa la cruci. 

— Dă-i, Doamne, o muscă-n ochi! Apoi către ochelarist: Trage 
tare, guriţă! 

— Părerea mea, nea Sile... 

— Lasă părerile şi mână! 

— Asta-i tot! 

Cauciucurile muşcau caldarâmul, coteau scrâşnind. Litruţă se 
uită la profesor. 

— Eşti fugaci, bă moacă? 

— Da. 

— Luăm tramvaiul 11, altfel ne-nhaţă cavaşii. Ascultă, 
ochelaristule, la primul colţ o domoleşti, să putem sări. P-ormă îi 
dai înainte spre şosea... 

— Or să mă prindă... Ce le spun? E 

— Că ai matolit şi ţi-a fost frică de amendă. Asta prostu, tu 
umfli bocceaua cu trenţele vechi. Cămaşa lepădată e de-a 
văârgaţilor. 

— In regulă! spuse Uşchitu. 

Dădură colţul. Ochelaristul frână. 

— Succes! 

Săriră din mers şi se înfundară într-o grădină. 


Capitolul IV: E 
GOANA SUB CLAR DE LUNA 

Privea pe fereastră cu ochii subțiați: 
— Au scăpat uşor... 

L-am întrebat: 

— Important e c-au scăpat, nu crezi, 
doctore? 


Noaptea purta în păr flori de ciulini şi busuioc, ameţea fugarii 
cu farmecele ei de codoaşă. 

Se strecurau şerpeşte printre cerdacurile de lalele, două 
umbre încovrigate, mute. Luna le arunca în cale poteci de 
lumină. Silueta măruntă se opri, înălţând amenințătoare pumnul 
spre cer... 


— Ai aruncat bocceaua, bă ăsta prostu'? 

Uşchitu îşi muşcă buzele: 

— Am... Am... 

— Ai uitat-o în maşină? 

— Am uitat-o. 

— Ptiu! Fir-ai ai dracului de pidosnic! 

— Cântăreşte-ţi vorbele, Suveică! spuse apăsat profesorul. 
Sari peste cal şi nu e bine! 

— Dar că ne iau presării urma e bine? 

— E asta-i! Cel mult o să aibă văru-meu necazuri. 

Hoţul îi dădu cu tifla. 

— Bagă câinii şi ne oblicesc cât ai zice peşte. Din pământ din 
iarbă verde ne scot! 

— După miros? 

— Păi? 

Litruţă păşea înainte mârâind înfundat. Sile venea din urmă 
lipăind. 

— Calcă-ncet, gloabă! Hm! Uite hal de uşchit! 

— Mă gândesc la văru-meu, ce-o fi făcut? 

— Gândeşte-te ce facem noi, cu ăla-i limpede, s-au prins că-i 
şafăr. 

— Cum naiba am uitat bocceaua! Parcă mi-a luat Dumnezeu 
minţile. 

— De mult, gulie! L-ai dat prin pârlitură! Acu las-o aşa... 

Profesorul vru să spună ceva, dar Litruţă îi duse mâna la gură: 

— Ascultă! 

Îşi lipi urechea de pământ. Desluşi tropăit de cizme şi se ridică 

speriat: 
— Ne-au luat urma! 
Se puseră pe mâitură, se topiră în noapte. 


* 


Câinele smucea lesa. Sergentul se lăsase într-un genunchi, 
citea cu lanterna tiparul paşilor. 

— Astea-s! 

Maiorul Daşcu întrebă privind intens întunericul: 

— Ce avans au? 

— Cel mult o jumătate de oră. 

— Daţi-i drumul! 


* 


Văiuga era streşinită de salcâmi. Florile aninau policandre pe 
lujerii subţiri. Răcoarea nopţii le da târcoale, le căuta gura în 
săruturi lungi. Sile rupse din fugă un ciorchine, îl mestecă 
hulpav. 

Ochii i se aburiră de bucurie. Se opri, îşi umplu buzunarele. 
Privirea îi rămase agăţată pe cerul suratic. Undeva departe 
clipea timid o geană de lumină. 

Mitu Suveică îl ajunse din urmă, gâfâind: 

— Uşchială, Uşchitule! 

— Vin? 

— N-auzi câinii? i 

Se înfundară în sihlă. Incălţările zdrobeau cu zgomot 
osemintele pădurii. Litruţă îl fura cu coada ochilor: 

— Sclipuişi ceva crăpelniţă, văd că mesteci? 

— Vrei şi tu? 

— Auzi vorbă! Adă-n'coa! 

— Aşa, fără faţă de masă, fără şerveţel? 

— Azi fac escepţie, nu mă vede guvernanta... 

Uşchitu îi întinse o mână de floare. Suveică se uită paliu. 

— Nu-ţi place? 

— Bine, bă, ce-s eu iapă? 

— Nu, măgar! lei sau nu iei? 

Litruţă îşi făcu semnul crucii şi porni înainte. 

— Când m-oi vedea păscând să ştii că s-a dus dracului tagma 

hoţilor. 

Goneau ca tăunul cu paiul. Din depărtare răzbătea înfundat 
primejdia, călca îndesat, sigură de biruinţă. 

Pe Litruţă îl cuprinse poxia: 

— Dacă nu dăm de-o apă se ţin poterele de noi până la 
capătul pământului! 

— Crezi că apa o să-i oprească? 

— Aiureşte câinii, nu mai au zăvozii putere asupra noastră, s-a 
terminat. g 

leşiră la un drumeag. In faţă sclipea şina ferată. 

— Vine trenu’. Fă dreapta, gloabă! 

— In dreapta-i gara. 

— E bine. Suflanie gârlă, pleacă mitocănimea în petreceri de 
Paşti... Picăm la fix. Ne pierdem în mulţime şi am halit şireţia 
câinilor. 


Abia la lumina felinarelor îşi văzură ţoalele. Sile purta costum 
de craidon, cu umerii lotcă. 

Răsuflară uşuraţi când trenul luă viteză. La celălalt capăt al 
peronului apăruseră hăitaşii. 

Litruţă se crispă. 

— Maiorul Daşcu. Un an m-a ţinut în focuri... Cap'eş rău! Nu şi 
nu că să scuip fasolea. 

— Adică? 

Şuţul o coti: E 

— lordane d-a lor... Oftă: Asta nu se lasă până nu ne înhaţă! 


* 


Trenul dispăruse în noapte. Maiorul Daşcu se întoarse spre 
sergent: 

— Au urcat? 

— Da. 

— Cheamă maşina! 


* 
Pe culoar, în compartimente sodomă de omenire, care cu 
paporniţe, care cu damigene, ca tot omul plecat la neamuri. 
Mirosea a cozonac cald şi-a friptură. 
Litruţă pipăia cu ochii pachetele, gura-i lăcrima. 

— Ascultă, Mitule, să nu te-mpingă necuratu' cumva! 

Pocitania se strâmbă: 

— Ce să împingă? 

— Ştii tu... 

— Mă jigneşti, profesore! Păi ce, eu sunt găinar de ăia de 
ciordeşte prin trenuri?!.. 

— Dar de care eşti? 

— Pentru asta am ucenicit la Colivaru' şi Tache Cric?! Să sperii 
cotletele fazanilor?! Imi pare rău! 

— Lasă, lasă... 

— Credeam că ai o părere bună despre mine. 

— Aşa credeai? 

Işi inventarie buzunarele: Actele, bani, ţigări. Hoţul rânji: 

— Lucră frumos ochelaristu.... 

— Precis l-au prins! Imi vine să mă iau la palme. 

— De, cocoș! 

— Pesemne că nu degeaba îmi zici, tu bă ăla prostu’... 

Litruţă clătină din cap: 

— Aşa e, aşa e! Ce-nvârte? 

— E magaziner la aprozar. 

— Atunci e-n regulă. Tot la gros ajungea. 

Sile se întunecă: 

— De-abia ieşise... 

— Cică e o ţâşnitoare în Italia, care-o vede se întoarce iar. 
Râse: Aşa şi cu pârnaia... 

Uşchitu scoase pachetul de ţigări. Litruţă întinse mâna. 

— Atinge-mă cu-n tabacioc, bă frige-linte. 

Fumau privind în noapte. Şoseaua pândea calea ferată, ţinea 
aproape. Farurile înfigeau în întuneric ţăpuşe de lumină. Sile 
întrebă încet: 

— Care o fi maşina miliției? 

— Ne-aşteaptă la prima staţie... Până acolo, mai avem o oră 
bună... Pune-te pe gândeală, neamule, şi născoceşte un şpil să 
coborâm înainte. Fenta cu alarma nu ţine. 

Ochii îi rămaseră stâlpiţi într-un compartiment. Trei mocani 
vârtoşi cu muierile, trei tălăniţe nurlii cu şezutu' cât roata morii, 
muşcau din copane rumenite, duceau sticlele cu zaibăr la gură. 

Şuţul înghiţi în sec: 

— Aşa o fi şi pe lumea ailaltă? Scuipă cu năduf: Focul Gheenei 
o să vă arză, scârbelor! Mâncaţi de frupt în săptămâna mare... 

Nu-l auzise neam. Trăgeau tare cu chiolhanul lăudându-şi 
bucatele. Ala micu fierbea: 

— Dacă necinstesc suferinţele Domnului, ciocnind ouă roşite 
le sar de gât! 

— Eşti bisericos rău, Mitule! 

Suveică suspină. 

— Mă seacă foamea... 

— Mai am nişte flori de salcâm... 

Se opri. Chipul hoţului era luminat de un gând. 

— Suveică! 

— Lasă-mă! 

— De prostii îţi arde? Mă supăr, pe onoarea mea! 

— Nu te repezi ca mireasa, gulie, stai să vezi! 

li şterpeli pachetul cu ţigări şi deschise uşa compartimentului: 

— Bitte schön... 

Făcea semne că are trebuinţă de un foc. Gorobeţii înghiţiră 
cârligul: 

— Germanschi? 

— la, ia... 

Se repeziră, care mai de care, ca românul cu inima cât o 
pâine. Şmecherul împărțea la zâmbete cu nemiluita. Arătă spre 
damigeana: 

— Alzo, Waser? 

Mocanii se scărpinau la ceafă: 

— Ce zice? 

— Dracu-l ştie? l-o fi sete, măi oameni buni. Merine, dă tu 
cana aia, dă tu cana. 

l-o umplură. Litruţă mirosi vinul, îl gustă expert, apoi o goli. 

— Zer gut! _ 

— Uite mă că-i plăcu! li plăcu, auzi? Desfaceţi, fraţilor, 
merindeaţa să nu creadă neamţu' că suntem brânză-n sticlă! 

Uşchitu se foia pe lângă uşă doar, doar s-o lipi. Ala micu nimic, 
mort în păpuşoi! Pupa geambeţii pe frunte, se băga în muieri. 
Miroseau sănătos, a curat. Oierii aveau cămăşile clătite în zer, 
doapele fuste creţe, fierte-n busuioc. Pocitania rase doi pui, un 
chil de molan şi cânta de mama focului, legând singurele cuvinte 
nemţeşti pe care le ştia. Mocanii şuşoteau între ei: 

— Asta să tot povestească în nemţie... 

— Să afle şi ăia ce oameni suntem! la mai umple, Sandule, 
mai umple. Scoate, muiere, mielu' ăla... 

Sfârşitul pământului! Stârpitura se puse pe mesit, băgă-n el 
ca-n batoză. Sile răbda înjurând printre dinţi. 

Brusc trenul se opri. Cineva cobori fereastra. 

— Gara? 

— AŞ, semaforul. 

La un semn al Uşchitului, Litruţă se ridică. Spuse din uşă: 

— Bine bă, mocârţanilor, n-aţi dat şi voi o ţuică înainte? 

Fraierii rămaseră cu gurile căscate. Până să se dumirească, 
pungaşul sărise din tren mistuindu-se în noapte. 


Capitolul V: 
HOŢUL PRADAT 


— A fost o întâmplare, de acord, 
dar dă-mi voie să nu-mi placă. 


Cu un braţ de pelin sub cap, fugarii muşcau lacomi din 
mămăliguţa somnului. Pădurea le păzea odihna, umpluse aerul 
cu miros de sulcină: verde crud, proaspăt. Murmurul frunzelor 
avea dulceaţă, vântul molatic paşi de catifea. Ziua-şi sporise 
lumina, întindea năvoade albe de mătase, departe spre orizont... 

Uşchitu privi buimac în jur. Ala micu îşi scosese încălţămintea 
peste noapte. Picioarele slinoase otrăveau văzduhul. Dormea 
adânc, cu gura întredeschisă. Obrajii i se umflau ritmic, 
cicatricea vineţie sta gata să plesnească. 

Sile se înfundă în pădure. Adună în piept răsuflarea florilor, 
aburul pământului copt, răcoarea culmilor nu-i ajungea ca să 
cuprindă atâta frumuseţe. Ar fi strâns-o cu mâinile şi-ar fi umplut 
buzunarele. Se tăvălea prin iarba, o săruta. 

— Ce ai, mânca-te-ar neica, te lovi strechea? 

Litruţă îl privea dintr-o parte, clipind des, nedumerit. 

— Am scăpat, mă! Suntem liberi! Liberi! 

Ecoul prinse cuvântul, îl repetă: Liberi! Liberi! 

— Dacă nu ne-au ajuns cât am dormit... 

Abia atunci se dumiri hoţul. Sări în picioare săltând din dulige 
până sus deasupra capului, într-un joc bezmetic. 

— l-am fentat, neamule ca pe prunci! 

— Este? 

— Este, nea Sile, este mânca-ţi-aş gura ta! 

Dansau cu copacii, se îmbrăţişau râzând. 
Dezbrăcat până la brâu, soarele se scălda în albastrul cerului. 


Întins pe tăpşan, cu un pai în colţul gurii Litruţă asculta şoapta 
vântului. Profesorul ţintuia depărtarea. Orele se târau grele, bete 
de atâta lumină. 

— Şi zi aşa, nea Uşchitule, ţinu! Al dracului eşti, frăţioare. 

— Lasă, nici cu tine nu mi-e ruşine. 

— Eu să ţi-o spui pe a dreaptă până n-am dat de apă, nu 
credeam. Mă şi matolisem... 

Profesorul îşi aminti: 

— Ascultă, pogârjitule, cum a fost azi-noapte-n tren? Uitaseşi 
de mine, nu mă cunoşteai! Fraţi de cruce... 

— Gândeam că posteşti. 

— Aşa! 

— Ori că ai trecut la ăştia, la ierbivori... Râse. Ce să-ţi fac, n-ai 
muian de Occident. 

— Tu ai! Mă mir cum nu s-au prins, tăietura aia miroase a 
Ferentari de la şapte poşte! Cine te-a aranjat? 

— Unu’... 

— Lucrare veche?! 

Şuţu zâmbi unui gând. Clătină din cap cu înţelepciune. 

___— Cum trec anii, fratele meu! Parcă ieri era de-o şchioapă. 
intind mâna şi-l ating pe ăla micu. 

— Intre timp ai crescut gogeamitea lunganul. 

Litruţă privi mult timp undeva în inima pădurii. 

Dar ochii vedeau altceva. Casa şuie, croită din chirpici într-un 
cot al mahalalei, glodul uliţei, crâşma lui Dragomir cu miros de 
spirtoase... Era în afaceri cu un şlepăr din Taica Lazăr, când 
topeau amărâţii paralele vindea rachiul pe trenţe. Muierile 
pândeau la geamuri, trimeteau copiii să-i tragă acasă. Ş-odată se 
umplea maidanul de ţipete: „Săriţi, mă omoară!” Până nu-şi pisa 
creştinul zdravân nevasta, nu sărea o babă. Cotoroanţele se 
hlizeau după garduri, salivau de plăcere... In coasta casei, 
umbrea verile un salcâm. L-a păpat ţuica lui Dragomir... 

Când hoţul începu să vorbească, Sile îl măsură surprins. Avea 
în glas o asprime pe care nu i-o cunoscuse: 

— Copil făcut la beţie! La trei ani ca s-adorm îmi dădeau ţuică. 
Cădeam trăsnit şi ăia râdeau, povestea frate-meu, Gheorghe. 
Troscăiau de dimineaţa până seara, p-ormă se luau la poceală. 

Învăţasem toate alea... Alături era tractir, noaptea mă gimbeam 
la fereşti. Lucra şi soră-mea. Ai mei umflau parnosa, im asta 
beau... 

— Mânia pământului! 

Uşchitu scuipă scârbit. Litruţă îşi aprinse ţigara: 

— Jigodii. Prin a doua primară, legai aritmetica de gard. Nu s-a 
şucărit neam. Suceam arşicele pe maidan, tineam de şase la 
zulitori, tot felul de drăcării. Râse: Aveam un fix — să-i ud la 
picioare pe ăi de stăteau la cozi. Mă spurcau mahalagioaicele, 
dădeau în mine... Bă, câtă mardeală am mâncat eu, n-a încasat 
satu’ ăla cu popă cu tot. Barem la şcoala de corecție... 

— Ai ceva studii... 

— Academician, guriţă! Pe unde nu mi-au sticlit ochii! Oftă: 
'44, ăl bătrân a mierlit-o în şişu' unuia, Silvestru, mama la 
bombardament.. Pe Gheorghe l-au umflat la armată, soru-mea 
prin spitale... Am rămas de izbelişte. 

— Greu al naibii. 

— M-a luat ucenic Colivaru, de păgubea în Lipscani. 

— Ala cu gura de lup? A 

— Ala. Meseriaş a-ntâia, neamule! Işi mângâie obrazul tăiat: 
Atunci m-a cujbit, Gustărică din Lizeanu, la bal la Romeo. Caft 
ca-n Texas, frăţioare, golisem salonul în trei inşi, eu, Miluţă şi 
Gică Os. Două salvări umplurăm, pe cinstea mea! M-au aninat 
comisarii şi direct la corecţii. 

— Câţi ani aveai? 

— V-o paişpe. Căţelandru rău. Aruncă chiştocul expert, din 
arcul degetului mijlociu: Chestii trecute, nu ş' ce-mi veni să-ţi 
spui... 

— Spune. 

Litruţă se aşeză într-un peş, cu capul sprijinit în căuşul mâinii: 

— Ştii cum îmi ziceau comisarii? „Mic şi-al dracu!” Rupeau 
carnea de pe mine, mă-ntindeau pe cărbuni şi nu deschideam 
gura! Uite aşa de-o ambiţie. 

— Măi să fie! 

— Nu crezi? 

— Oi fi tu mai cu coarne ca alţii? 

Litruţă ridică din umeri. Aprinse un chibrit şi potrivi flacăra pe 
dosul palmei: 

— Cască ochii, gulie! 

— Ce faci?! 

Pielea începu să sfârâie. Suveică zâmbea liniştit. În ochi îi 
licărea batjocura. Sile îl privea înmărmurit. 

— Maica ta, Isuse! 

Chibritul arse până la capăt. Aprinse altul: 

— Fii atent la felul doi! 

A trebuit să-i dea peste mână, să-i ia cutia. 

— Clar! Nu eşti întreg, mă băiete! li cercetă arsura: Nu te 
doare? 

— Ba mă doare. 

— Atunci? 

— Şpilul e să poţi răbda. Eu pot. Mă cuprinde un fel de 
ameţeală, o căldură pe dinăuntru şi începe să-mi placă. Când 
începe să-mi placă, s-a terminat. Mă faci mărunţele, mă pui la 
saramură, îmi smulgi unghiile, şi mi-e bine. Comisarii se cruceau 
nu alta, huidumale de la corecţii jurau că-s Nichipercea. 

— Păi să ştii că eşti! 

Litruţă îl privea în luminile ochilor zâmbind. Un zâmbet care 
nu-i plăcu Uşchitului. 

— Facem o baie, Mitule? 

— Ttt! Dacă mă spăl scad din greutate. 

— Hai că nu dai cu săpun. Uite colo balta. Pe zece ţigări care 
ajunge primul? 

— S-a făcut. N 

Hoţul câştigă la distanță. II bătu pe umăr: 

— Eşti trandafir! 

Se dezbrăcară într-un tufiş. Litruţă era obidnic rău, îi numărai 
coastele. Avea umerii înguşti, pieptul scovergă, pielea cusutură 
lângă cusutură, în câteva locuri purta semn de cuţit. Râse: 

— Bunghială, trup de amant! 

— Ţi-ai greşit meseria, flăcăule, actor trebuia să te faci! 

Pocitania îl privi pişicher: 

— Păi mai artist ca mine... O să-ţi povestesc odată cum m-am 
cărăbănit de la corecţii. Gorobeţii de se strâmbă pe pânză, îs de 
haiul lumii. Să-i înveţe tata meserie! 

Inotară spre mijlocul iazului la întrecere. Litruţă zbura săgeată 
pe deasupra apei. 

— Hai, gloabă! 

— Al păcatelor eşti, pipiric, toate le ştii! 

Şuţul luă o gură de apă şi-o trimise jet subţire în ochii 
profesorului. 

— Stai, măi, nebune! 

Se băgau la fund, se stropeau, lumea era a lor. Ziua era pe 
săvârşie, se scurgea spre apus trăgând de mână umbra obosită. 
Un soare roşu cât baniţa se-neca în păpuriş însângerând zarea. 

— Mi-e o foame, Litruţă, e o leşuială-n mine de văd albastru 
înaintea ochilor. 

— la cu flori de salcâm... 

— Mai faci şi bancuri! Azi-noapte i-ai ucis pe mocani, mă- 
ntrebam unde intră atâta... Puteai să bagi în buzunar o ciozvârtă 
că nu era foc. 

— Adicătelea mă poftesc oamenii la masă şi eu să pui şi-n 
straiţă pentru ăla prostu’?! Păi nu-mi crăpa obrazu’ de ruşine? 

— Uitasem, eşti un tip ruşinos... 

— Fată mare, profesore! 

leşiră. Răcoarea serii se lipea ventuză de trupurile ude. Litruţă 
purta izmene sinilii, c-o palmă mai jos de genunchi. Sărea într-un 
picior cu degetu'n ureche să scoată apa. 

— Aruncă şi mie cămaşa aia, nea Sile, că-ncepu să strângă. 

— Unde ai pus-o? 

— Lângă a matale. 

Profesorul se uită împrejur: 

— Nu-s! 

— Caută-n tufiş. 

Căutară amândoi. Nimic. Hainele dispăruseră. 


Litruţă spurca de mama focului tagma borfaşilor 

— Aştia merită 'mpuşcaţi, pe cinstea mea! 

— Este?! 

— La zid! Raşi de pe faţa pământului! Cum vine asta, 
frăţioare, mă laşi tu de bezmetic în pustietăţi făr-o treanţă? 

Uşchitu făcea haz de necaz: 

— Ti-au lăsat izmenele... 

Ala micu se olicăia, blestema ţigăneşte, profesorul încerca să-l 
liniştească: 

— Te necăjeşti degeaba. 

— Adică tocmai pe noi şi-au găsit să ne strujească? 

— Ei pe noi, tu pe alţii... Asta-i viaţa. 

— Să-ţi vie rău, auzi! Să'nebuneşti! 

Se plimba de colo-n coace, cu braţele încrucişate pe umeri. 

— Şi-aveai şi lovele! 

— Aveam. 

— Cât? 

— O mie opt sute. 

— Ptiu! Trăsni-v-ar Dumnezeu şi Maica Domnului! 

— Mai rău e că am rămas fără acte. Ne-agaţă în doi timpi şi 
trei mişcări. N 

Mitu Suveică făcea cuie de şiţă. Işi muşcă buzele otrăvit: 

— Aşa-mi trebuie dacă mă iau după capu’ husănilor! Nu mai 
puteam de baie... 

— M-am gândit că nu ţi-ar strica, Mitule. 

— Te-ai gândit! Trebuia să te gândeşti că trece vreun şmecher 
şi rămân îmbrăcat pistol. 

Profesorul zâmbi subţire: 

— Scuză-mă, mi-ai spus că tu duci steagul... 

— Eşti râzăreţ, ai? 

Pielea i se făcuse glaspapir, tremura de frig şi de draci. 

Pe faţa bălții apăruseră broaştele. Cârâiau trăgând seara de 
poale. Litruţă începu să arunce în ele cu bolovani. 

— Hoo! Cobele dracului! 

Sile îl lăsă să-şi verse otrava. Privea pădurea întunecată, plină 
de taine, cum îşi pierde verdele. Apăruseră stelele. Carul mare 
lăsa urme adânci în glodul cerului. 

Litruţă oftă din rărunchi: 

— Şi-acu'? 

— Zi tu că eşti mai îmbrăcat. 

— Hai la drum, poate trece, vreun geambăţ. 

— Şi dacă trece? 

— II lăsăm teacă. Să facă plajă... 

Uşchitu clătină din cap: 

— Nu e bine, Mitule! Prind ţăranii de veste ies cu furcile. 
Adăugă apăsat: Ş-apoi să-ţi intre în cap un lucru, cât eşti cu mine 
nu te atingi de nimeni şi de nimic! 

Hoţul dădu din mâini a lehamite. 

— Să te văz la noapte tăind piroane. 

— Tragem în pădure, frunziş, una alta, ne oploşim noi. 

— Chestia asta o citişi în viaţa sfinţilor sihastri. Du-te, bă, d- 
acilea că eşti făcut grămadă! 

Urcă pe un dâmb şi cercetă roată împrejur, mâna streaşină la 
ochi. 

— Fă-ncoa', bă, ăsta prostu. Vezi petele alea albe la buza 

râpei? 

— Le văd. 

— Ce-or fi, mânca-te-ar neica? 

Profesorul se ridică pe vârfuri: 

— Nişte albituri puse la uscat. 

— In regulă, neamule, se usucă pe noi... 

— Fii serios, Mitule, sunt ale ţiganilor, uite şatra. 

— Au fost! 

Se apropia hoţeşte. Sile încercă să-l oprească: 

— Suveică! 

— Salutare! 

— Nu mă supăra, Mitule! Când te-am luat cu mine... 

— M-ai luat îmbrăcat! 

— Stricăm cooperativa! 

Ultimii metri hoţul îi făcu de-a buşilea. Chiti o cămaşă cusută-n 
arnici, întinsă pe un tufiş. Aici a fost greşeala. Dacă lua alta, 
oricare, de pe margine poate scăpa. Se auzi un țipăt scurt într-o 
limbă neînţeleasă. Tiganii răsăriră ciuperci cu cosoarele-n mâini. 
Litruţă o rupse la fugă: 

— Uşchială, neamule, că-i prăpădenie! 

Alergau din răsputeri, balaoacheşii veneau ciotcă puşi pe 
omor. 

— Mână, jărpane! 

— Te-am avertizat, Mitule! 

— Taci dracului şi mână! Dacă ne-ajung harapii, am pus-o de 
mămăligă. Ne hăcuie, piftie ne fac! 

S-auzea din ce în ce mai aproape răsuflarea şatrei. Pirandele 
strigau ca din gură de şarpe. La cotul drumului apărură alţii 
înarmaţi cu topoare. Litruţă se orientă repede: 

— Stânga! 

Singură scăpare era un smârc bâhlit într-o viroagă. Hoţul se 
înfundă în păpuriş. Apa i-ajungea la şolduri. 

— Intră repede, gulie! Tot ai vrut baie... 

Ţiganii înconjuraseră bahna şi-i spurcau după tipic: 

— Arză-v-ar manganu’ de prăpădiţi! 

— ...'n casa şi-n norocu' vostru! Umblaţi după ciordeală, ai! 
Puneţi mâna pa bulgări fraţilor! 

Incepură să zvârle cu pământ uscat, pietroaie nu alta. Litruţă 
căuta adăpost în spatele Uşchitului. 

— Aştia-s puşi pe snopeală. 

Profesorul era civit la obraz, ochii îi scăpărau de mânie: 

— Gura! 

— E groasă, nene, dacă... 

Uşchitul îl privi iute şi hoţul amuţi. 

Cei de pe mal îşi îngroşară rândurile, năpădiseră şi puradeii. 
Ridicau deasupra capetelor torţe făcute repezeală şi nu mai 
conteneau cu gura: 

— leşiţi bă, nehaliţilor, să vă vedem la muie! 

— N-aveţi coraj, ai? 

— Spurcăciunilor! 

Mlaştina trăsnea de miros, ţânţarii năvăleau în roiuri. Litruţă 
rupea pielea de pe el cu unghiile: 

— E bine... Cât nu intră după noi e bine... 

— Da-ţi-ar cel de sus numai bine din ăsta! Mă, tu eşti piază 
rea, nu om! 

Pe apa stătută, luneca greu lotca lunei. Litruţă scuipă gros: 

— Ptiu! Târfa! Ea-i cu nenorocirea! 

Se auzi o voce groasă ocărind ţigănimea de pe mal: 

— Mă faceţi de şugubină, bă, zbanghiilor? Ce-aveţi cu 
rumânii? 

Era un munte de bărbat îmbrăcat în pantaloni de catifea cu 
ţinte la vipuşcă, vestă înflorată şi chimir bătut în argint. Lui Sile îi 
veni inima la loc: 

— Bulibaşa! 

— Al de sus l-a adus! 

Muierile prinseră să cârâie ascuţit. Bulibaşa îşi plesni cizma cu 
o nuia: 

— Hanţa!! Luaţi puradeii şi valea! 

Se topiră ca prin farmec. Tartorul le făcu semn: 

— Poftiţi oameni buni, să stăm de vorbă, să ne-nţelegem. 

leşiră, uzi, plini de mâl şi de muşcăturile ţânţarilor. Bulibaşa îi 
scoase la drum, apoi ţipă: 

— Pa ei, fraţilor! 

Şatra năvăli flămândă, învârtind reteveiele... 


Capitolul VI: 
CAIAFA 


1 Gura! (ţig.) 
42 


- COSMA BRAŞOVEANU - 


— Cum ţi-ai dat seama? 
— Mi s-a părut nefiresc, 
prea întindea vorba... 


Flăcările mângâiau coapsele ceaunului. Aburul de mămăligă 
urca încet aţâţând pofta. Stăteau împrejurul focului. Figuri 
ascuţite de umbre şi roşul jăraticului, statui săpate în granitul 
nopţii, cu ochi negri, adânci, de nepătruns. In preajma corturilor 
trupuri de manechin plimbau fuste înfoiate, aurul din păr sclipea 
dulce într-o tainică chemare. 

Bulibaşa înţelesese dandanaua cu hainele furate. 

— Asta-i mâna lui Dumitru, paznicu' colectivei. Cum prinde 
tovarăşii că spurcă crescătoria dă peşte, cum le umflă ţoalele. 
Dacă vin golaşi în sat, le dă 'napoi. Om sucit... 

Litruţă căpătase cămaşa ochită, Sile una de baică, înflorată, 
lăieţii îi omeniră cu două gioarse de pantaloni. Aşezaţi într-o 
rână, ascultau tananaua. Cântecul răscolea inimile ţiganilor, le 
aprindea sângele. 

Uşchitu zâmbea unui gând. Era într-o vacanţă la bunică-sa. În 
capul satului s-aciuiseră spoitorii de tingiri, o căruţă cu coviltir şi 
paisprezece suflete. Puradeii purtau izmene cu pachiaşcă, 
umblau desculți, cu pântecele gol. Sile, în costumaş de 
„marinel”, privea fermecat munca ţiganilor. Intr-o seară făcuseră 
borş. Adulmeca mirosul fierturii, îi lăcrăma gura nu alta. L-au 
poftit la masă. Tocmai ducea lingura la buze, când a apărut 
maică-sa. L-a luat pe sus: „Să nu te mai prind că-ţi lungesc 
urechile! Aştia gătesc din mortăciuni”. 

Nu era adevărat. Văzuse cu ochii lui când au sucit gâtul găinii. 
Sunt 35 de ani de-atunci şi încă n-a mâncat borş ca ăla... 


Aţipiseră şi stelele. 

Bulibaşa îşi potrivi tutunul în lulea, o aprinse cu un ciot şi le 
făcu semn să-l urmeze. Se aşezară pe şanţul drumului. Cataroiul 
îi stăpânea cu privirea. 

— Când v-aţi uşchit? 

Litruţă înlemnise. Sile făcea feţe-feţe: 

— Cum... adică... 

— Să moară mama dacă nu v-ascundeţi! 

Ala micu trăgea cu jurămintele, sta gata să bată mătănii. 
Bulibaşa îl opri. 

— Luaţi-o din loc fraţilor! Noi suntem ţigani nomazi, n-avem 
nevoie de buclucuri... 


Diminicioara clătea iarba cu rouă, o lumină subţire culca 
întunericul pe haturi. 

Fugarii ieşiră la şosea. Călcau cocostârceşte pietrişul ascuţit, 
nedeprinşi cu mersul în picioarele goale. 

Litruţă zări turla bisericii înălţându-şi capul peste un pâlc de 
copaci şi spuse: 

— O fi bine, nea Uşchitule? Să nu dăm de bănuit... Văzuşi, 
tartoru' s-a prins urgent. 

— Pentru că ai ochi de codoş, Mitule, ţi-am mai spus-o. 

— Scoate.-i, bă! 

Umbla cătrănit, cu mâinile în buzunare. Sile se opri nehotărât. 

— Vorba ta, o fi bine? 

— De... 

— Fără acte, nici o săptămână nu răzbim. 

— Nu întrebi de ele, abia atunci intră la idei. Cum o-ntorci e 
albastru. Hai să dăm cu banu'! 

Rupse două vreascuri, unul lung, altul scurt şi le piti în palmă. 

— Al mare încercăm, ăl mic, stânga-mprejur. Trage! 

Sile trase băţul lung. Litruţă oftă: 

— Asta este! Dă-i bătaie! 

— Fii atent, nu scoţi o vorbă, auzi?! Cum deschizi gura... 

— Se simte pârnaia. Gata, nene. 

— Şi mai cu seamă nu zâmbi! Să nu-ţi vadă dinţii. 

— Scrie pe ei că-s şuţ? 

— Scrie, Mitule. Pe ăla lipsă... 

Lui Litruţă nu-i prea venea la socoteală: 

— Ce-ar fi să te-aştept acilea? 

— Mână! 

Comuna îmbrăţişa şoseaua, îi întindea pe margini covoare de 
narcise şi nu-mă-uita, şi zarzări năpădiţi le floare, şi case cu 
obrazul alb şi ochii ferestrelor' albaştri. Roua dimineţii lăcrima 
printre  urzicile răsărite sub garduri. Gospodinele scoteau 
aşternutul pe cerdac, bărbaţii trebăluiau la grajduri. Mirosul iute 
de bălegar rânit umplea satul. 

In faţa Sfatului un moşneag uscat, numai noduri, mătura 
pavajul, cu răbdare, şi grijă, să nu lase muc de ţigară printre 
pietrele drumului. Purta cuşmă ostenită de ani, cămaşă de tort 

închisă până sus la ultimul bumb, laibăr de pănură şi berneveci 
peticiţi la şezut. 

— Bună-dimineaţa, moşule! 

Omul duse mâna la ureche: 

— Ha? 

— Bună-dimineaţa! repetă profesorul ceva mai tare. 

— Bună să-ţi fie inima! 

Vorbea răguşit. Cuvintele se strecurau înăbuşite într-un hârâit 
asmatic, prelung. 

— Dar ce faci matale aici? 

— Ha? 

— Ce faci aici? 

Moşul puse din nou mâna pe mătură trăgând cu credinţă: 

— Scarchin chetrele! 

Pe Litruţă îl umflă râsul. Profesorul întrebă strigând: 

— Nu-i nimeni la Sfat? 

Moşneagul se aşeză pe banca rostuită lângă gard, desfăcu o 
basma cât un cearşaf, îşi şterse fruntea apoi obrajii năpădiţi de 
barbă, apoi nasul. 

— Cum să nu? Sunt toţi în păr, şi preşădintele colectivei şi 
inginerul agronom şi... 

— Văd că-i încuiat! 

— Ha? 

— Văd lăcata pusă! 

— Păi munşesc bieţii oameni. Două rânduri de lăutari au 
schimbat până amu... 

Litruţă ciuli urechea. Auzi zvon înfundat de vioară, chiote, 
chemări. Pe uşa dosnică din spate curgeau bistriţă bucatele cele 
bune învelite în prosoape: miei rumeni, ieşiţi din frigare, stive de 
plăcinte, damigene cu vin. Cheful era în toi. 

— Şiocnesc cu artiştii, c-o fost asară fteatru... 

— Pe matale nu te-au poftit? 

— Ha? 

— Nu te-au chemat?! 

— Ba da, m-au chemat... 

— Şi de ce stai pe-afară? 

Moşul scoase un pachet ponosit de ţigări, îşi alese una, o 
umezi cu limba: 

— M-au chemat să alung sătenii care suduie pe la fereşti. 
Oameni proşti, ţărani... In loc să se bucure că domnii artişti le fac 

cinstea să guste, înjură preşădintele, că se înfruptă din avutul 
colectivei. 

— Păi. Se cam înfruptă... 

— Ha? 

— Se cam înfruptă! 

— Ferească Dumnezeu! la zdravăn, cu baniţa. 

Chipul lui Sile se luminase. li plăcea moşneagul. Bătrânul fuma 
cercetându-i pe sub sprâncene. 

— Da 'mneavoastre cu ce trebuinţă pe la noi? 

Profesorul povesti tărăşenia de la iaz, adăugând: 

— Suntem cercetători de folclor... 

— Ha? 

— Adunăm cântece, zicători... 

— Dacă numa’ atâta adunaţi îi bine... Cei de anul trecut s-au 
căptuşit cu icoane, au lăsat săracă biserica. Dădu fumul pe nas 
încet, cu chibzuinţă. Apoi de-amu trebuie să aşteptaţi oleacă 
până vine Dumitru, jitaru. 

— Aşteptăm. 

Se aşezară pe bancă. Moşul le întinse pachetul de ţigări. 

Litruţă sta pe ghimpi. Luă una, văzu că-i Naţională şi o puse la 
loc. 

— Nu-ţi plac, flăcăule? 

Hoţul rânji mânzeşte, pe-o parte, să nu i se vadă dintele lipsă. 

— Nu prea... 

— Dar de care fumezi matale? 

— Snagov, Amiral... 

Ghiujul scoase a doua băsmăluţă legată la un colţ Desfăcu 
ticăit nodul şi îi întinse o pitacă de 25 de bani. 

— la, tată, diferenţa să nu fii în pierdere... 

Sile se veselea grozav, pe ăla micu îl mânca limba să i-o 
întoarcă ca-n Floreasca. Se stăpâni. 

— Amu, amu trebuie să pice şi Dumitru. Râse: O fi crezut că 
sunteţi rubedenii de-a preşedintelui de v-a mătrăşit hainele. 

— Dar ce are cu el? 

— Ha? 

— Ce-are cu preşedintele? 

— Bate război mare! Din toamnă numai într-o judecată o 
ţine... Nu şi nu, că a lui e dreptatea, 'Mneavoastră cum socotiți? 

— Ştiu şi eu? 

— Ha? 

— Nu ştiu, moşule! 

— Aşa-i, n-aveţi de unde şti. Se aşeză gospodăreşte la vorbă. 
Tot năcazu' o pornit de la o cotigă de popâşoi încărcată din lanu’ 
gospodăriei. Când să intre în sat, hop preşedintele. Ceala c-o 
furat, celălalt nu. Ce dai bă, nu ştii să-njuri, da’ tu de ce-ai dat... 
Mă rog, ca oamenii, au ajuns la judecată. li privi limpede în ochi. 
'Mneavoastră cum socotiți? Cine câştigă? 

— De, moşule, dacă l-a prins... 

— Ha? 

— Se cheamă furt din avutu' obştesc. 

— El zice că nu. O ţâne sus şi tare că are patalama la mână. 

— Ce fel de patalama? 

— Gazeta judeţeană. Scrie oameni buni, negru pe alb, că ai 
noştri au strâns toată recolta până la 1 octombrie... 

— Foarte bine. 

Moşul prinse să râdă încetişor: 

— O fi! Numai că Dumitru o încărcat cotiga cu păpuşoi, la 15, 
după două săptămâni... Care va să zică, n-avea de unde fura... 

— Uite-al dracului! şopti Litruţă. 

— Amu se judecă la Bucureşti. 'Mneavoastră ce ziceţi? 

— Mi se pare că jitarul o vrut să ajungă la judecată, observă 
profesorul. 

— Aşa socotesc şi eu. Oftă: lese el undelemnu' deasupra apei! 
Să pătimească cine o trimăs la gazetă adevăru' strâmb! Ştim noi 
cine... 

— Dacă o fi având pe cineva la spate... se îndoi Litruţă. 

— Are. Văru' preşedintelui e la procuratură... 

— Clar! 

— L-au luat la şerşetări... 

In odaia din spatele primăriei izbucniră chiote. Ciubote grele 
bătuceau podelele, lăutarii să-şi rupă diblele... Moşul oftă şi puse 
mâna pe mătură. 

Litruţă se foia neliniştit: 

— Se cam lasă aşteptat paznicu'... 

— Ha? 

— Intârzie! 

— Vine el, vine! Aveţi oleacă de răbdare. Amu' chică... 

Sătenii prinseră să curgă pe şosea. Dădeau bineţe aruncând 
priviri nedumerite asupra celor doi, în straie de căpătuială. 

Moşneagul opri pe unul: 

— Bine, bre llie, n-ai vinit şi tu asară la fteatru să vezi artiştii... 

— Dă-i în şeara mă-sii! M-au mai fript ei odată, mi-ajunge. 

— Mergi spre moară? 

— Aha. 

— Dacă-l vezi pe alde Dumitru Chiperi, spune-i să vină 
grabnic, că-l aşteaptă tovarăşii cu pocinogu'. 

Țăranul măsură încă o dată fugiţii şi plecă. Sile se întoarse 
spre ăl bătrân. 

— Matale ai fost la spectacol? 

— Fost. 

— Şi ţi-a plăcut? 

Ghiujul îşi sticli dinţii. Lăsă mătura şi scoase ţigările. 

— Plăcut. Când îţi ia zăce lei de cuşmă poate să nu-ţi placă? 
De-amu comedia trebuia să-nceapă la trii, da' până au bătut cu 
păru' în porţi să scoată oamenii, până s-o dat cu boie de buză şi 
funinjine la ochi, nevasta preşădintelui — 'mneaei dă, e dragă 
doamne, cucoană — s-o făcut de chindie. Măiculiţă, unde au 
prins să sufle-n trube patru mangosiţi de băietani, aşa de 
ţunţurliu că baba me, mai slabă de înger, o şi zbughit-o pe uşă 
afară... Goblizanu' cel cu toba, dac-o văz't că n-o poate sparge, 
s-o apucat să hâţâne doi bostanei... 

— Spectacol muzical, observă amuzat Uşchitu. 

— Ha? 

— Spectacol muzical! 

— Aşa scrie la uşă... Dar să nu-mi uit vorba. Alde Dumitru 
Chiperi, jitaru, i-o zis atunci dirijorului: „Nu faci nimic cu 
beţâgaşu' cela bre, pune mâna pe-un şiomag!” 

— Asta-i ăla de ne sperie ţoalele? întrebă Litruţă. 

— Ha? 

Uşchitu îl fulgeră cu privirea. 

— Nimic, zi înainte moşule, că-i zici bine. 

— Şi iaca, urcă pe scândură o zgâtie de copchilă, cu păru' de 
culoarea curcubeului ş-o blăniţă de tigru pe şăli. Dumitru Chiperi 
să nu tacă: „Bre, zice, oare câţi lei mănâncă tigru ista?” Apoi 
către ficioru-său: „Nu te uita, dimone, că-i o fimeie dizbrăcată!” 
O cântat 'mneaei cum o cântat, ferească Dumnezeu de mai rău, 
şi de-amu vine rându comicului să spună ghiduşii. Şuguieşte 
'mnealui cale de-un ceas până ce moşnegii au prins să horăie de 
nu mai putea nimeni să doarmă... 

— Cum îl chema? 

— Ha? 

— Intrebam cum îl chema? 

Moşul ridică din umeri: 

— Întreabă-mă să te întreb! Unu’ înţărcat în postu’ mare... 

Litruţă îşi pierduse răbdarea, cerceta cu ochii lungul şoselei. 
Sile se veselea grozav: 

— Asta, cu artiştii mi-a plăcut moşule! Adăugă: O s-o scriu... 

— Am eu şi altele, stihuri şi cimilituri, dar nu m-o auzât nimeni 
din cauza uşii... 

— Cum asta? 

Moşneagul îşi trecu basmaua pe sub cuşmă, umezi încă o 
ţigară: 

— Suntem doi în sat care umblăm la condei, eu şi Vărzaru, 
socotitoriu. Amândoi lucram la canţelarii, intelectuali, care va să 
zică... Vărzaru avea masa în faţa uşei, eu, cu hârţoagele în 
spatele ei. Bun! Cum venea cineva de la oraş — ca 'mneavoastră 
de-o pildă — să adune folcloru', preşădintele se şi arăta în prag. 
Il vedea pe Vărzaru, pe el îl chema... Uite aşa cale de v-o trei 
ani... 

— Trebuia să schimbaţi locurile. 

— Ha? 

— Să schimbaţi locurile! 

— Păi le-am schimbat. 

— Şi? 

— Amu o lună, vine din nou preşădintele şi zice: „Pe 'mneata 
aista din faţă te-am tot chemat... leşi bre tu cela de după uşă...” 

— Adică tot Vărzaru... Ai ghinion, moşule. 

— Aşă spunea şi nepotul preşădintelui. 

— Care nepot? 

— Ha? 

— Care nepot? 

— Vărzaru... 

Profesorul râdea în Hohote. 

— Lasă moşule acum eşti om făcut. Scriu numa' despre 
matale. 

— Dar cu grijă, flăcăule, să nu jignim preşădintele, mai cu 
samă că m-o avansat... 

— Nu mai spune! 

— Da. Mi-o luat condeiul şi mi-o pus în mână măturoiul... 

Sile îl văzu pe Litruţă măcinându-şi dracii. 

— Ce-i, Mitule? 

Ala micu' şopti cu ochii la bătrân: 

— Nu-mi place ghiujul! 

— Cine-ţi place ţie? F 

— Nimeni, dar ăsta şi mai puţin! Intinde vorba, aşteaptă parcă 
pe cineva... Pui mâna în foc dacă n-are receptoru' mai bun ca 
noi! 

— Moşul? 

— Pe sănătatea mea! 

— Fii serios! 

— Ascultă ce-ţi spun! Zi-i că plecăm, dar zi-i pe şoptite'. 

Se ridicară. Sile întoarse spatele moşneagului, spuse încet: 

— Văz că nu vine jitaru'... 

— Vine el, vine... 

Auzise! 

In ochii japului ardea neliniştea. 

— Poate c-o şi venit. Trimăt pe careva să-l cheme... 

— Lasă, ne întoarcem noi mai târziu. 

— Ha? 

— Te-ai lămurit, bă, ăsta prostu'. Bagă-n marşalier. 

— Staţi oamenii lui Dumnezeu, mai staţi oleacă... 

Litruţă cercetă împrejurimile. in livada din spatele primăriei 
păşeau tupiluş doi milițieni cu puştile în mâini. 

— Poterele, Sile! 

O rupseră la fugă prin grădini. Caiafa scutura măturoiul 
strigând: 

— Săriţi! Ocnaşii! 


Capitolul VII: 
SICRIE PENTRU FUGARI 


— Nu în orice împrejurare există 
soluție, scumpă doamnă! 

Femeia tuşi, plictisită. Tânărul avea 
prostul obicei să dea sentințe. 


Ţăranii puseră mâna pe furci, le tăiau potecile, din spate 
veneau hăitaşii. Se târau zguliţi de-lungul unui gard. Sile gâfâia 
speriat: 

— Ai avut dreptate, Mitule. Ce ticălos! 

— Taci şi mână! 

— Incotro? A 

Pungaşul se rezemă de un salcâm. In faţă se înălța o casă 
nouă şindriluită la jumătate. In ochii Uşchitului pâlpâi nădejdea: 

— Coteşte-o spre sediul miliției. 

— Eşti dilimac! 

— Dacă ajungem în pod, i-am păcălit. 

— Să n-ajungem iar în dungi. Vezi că laşi urme, calcă după 
mine. 


Sile socotise bine. Patru ore au scotocit ţăranii satul, au 
cercetat palmă cu palmă, dar unuia nu i-a trecut prin minte că 
fugarii au luat drept ascunzătoare podul miliției. 

Amorţiseră întinşi pe vintre însă nu îndrăzneau să se întoarcă. 
Dedesubt, în biroul şefului de post, fruntaşii satului discutau 
aprins. Nu se vedeau, în schimb auzeai fiecare vorbă. 

— Să fi ajuns la pădure? 

— Fugi bre, că doar n-or hi duhuri! La poalele comunei şăd 
înşiraţi flăcăii, nici un guzgan nu le scăpa. Dacă vreţi să ştiţi 
'mneavoastră, eu unul cred că-s în iaz, cu stuhu-n gură. 

— Se poate, se poate. 

— Aşa o scăpat după război, Cerna banditul. Pân' în miezu' 
nopţii o supt aer dintr-o chişcă. Pe urmă... 

— Lasă, bade llie, istoria asta o ştim noi, spune mai bine cum 
ai oblicit că-s tâlhari? 

— Apoi oameni buni şi dom’ şăf, iaca mă trimete azi-dimineaţă 
fimeia me la alde naşu Florea să-i cer droşca. „Ascultă, bărbate, 
zice..." 

— Aracan di mine şi di mine, aista-i Pepelea! Dac-o luat-o din 
faşă ne-apucă cântatu' cucoşilor! Sai peste fimeie, gură bogată! 

— De-amu' ajung eu în faţa primăriei, şi ce să vezi: Moş 
Dumitru Chiperi, jitaru', sta la taclale cu doi uliţarnici tunşi 
chilug. O fărmătură de om croit la obraz şi cu nişti ochi spurcaţi 
să nu te întâlneşti în puterea nopţii... 

Litruţă strivi o înjurătură între buze. 

— Celălalt bucăţică tăietă din tine, vere Gligore, mai tăntălău 
el aşa, ca un haidău boieresc... 

— Du-te, băi... 

— Moşu’ cu sămânță de vorbă: Dac-am fost la fteatru, încotro 

mă duc... Ş-o dată numai ce clicheşte hulpeşte şi zice: „Dacă-l 
vezi pe Dumitru Chiperi, zice, mă rog matale, spune-i să vină la 
Sfat că-l aşteaptă cei cu pocinogu'.” Ei, chitesc eu în mintea me, 
care va să zică ghiuju' mă trimete să-l cat tot pe 'mnealui, 
înseamnă că-i cu cântec. Cum am dat cotu' la şuşă, m-am şi 
repezit la miliţie. Noroc că dom’ şăf lăsase un om... 

— De, aşa a fost să fie. 

— Se putea şi altfel. 

— Dar unde-i jitaru? 

— Caută, răscoleşte... 

— Căpos rău moşu'! Dacă nu-i prinde face gălbinare. 

In curte pătrunse o maşină. Litruţă privi prin deschizătura 
hulubăriei. Şopti la urechea Uşchitului. 

— Maioru' Daşcul! 

Coborâse un civil deşirat cu obrazul pământiu. Ochii, doi 
bumbi negri, opaci păreau indiferenți, dar Mitu Suveică le 
cunoştea puterea, nu-l mai înşelau. 

— E al dracului? întrebă încet Uşchitu. 

— Uliuuu! Se uită la om de zici că nu-l vede ş-o-dată i s-aprind 
felinarele. Lasere, neamule, burghie! Te-apucă bâţu cât ăi fi de 
malac. 

Sprâncenele Uşchitului se adunară: 

— Ascultă, Mitule, după evadați aleargă alţii, este? 

— Este, nene... 

— De ce-o fi cerut ăsta să conducă urmărirea? 

Hoţul cobori privirea, spuse fără convingere: 

— Ştiu eu? De un' să ştiu? 

— Nu ştii, Mitule?!? 

— Ce-s Mafalda? O fi având beguin la matale... 

— Sau la tine... Ziceai că s-a ţinut de capul tău patru luni. 

— Am spus eu aşa ceva? 

— Nu? 

— Cruce de aur! Oi fi visat... Sst! Uite-i că intră. 

Sile îl măsură lung, apoi lipi urechea de bârnele tavanului. 

Ţăranii plecaseră. Şeful de post da raportul: 

— „Asta-i năravul jitarului: le ia hainele şi îi aşteaptă să intre 
goi în sat... La vreo patru ceasuri după ultima ispravă am primit 
circulara. Le-am cercetat actele. in regulă, priviţi şi 
dumneavoastră. 

Urmă o pauză lungă apoi se auzi vocea maiorului: 

— Da, aşa par... 

— Mi-am zis că n-ar fi rău să-i văd la faţă. Dacă se simțeau cu 
musca pe cuşmă, nu mai veneau după haine, aşa că ne-am 
deplasat să le tăiem calea. 

— Şi totuşi au venit. 

— Au venit... Dumitru Chiperi, jitaru i-o ţinut de vorbă şi ne-a 
trimăs sămn printr-un om din sat... Era gata, gata să-i înhăţăm. 
S-au mistuit în ultima clipită. 

— Păcat! 

— Dacă-mi îngăduiţi, eu gândesc că departe tare nu-s. Flăcăii 
pândeau haturile, n-aveau cum să treacă. Ai noştri cred că s-au 
oploşit în iaz şi aşteaptă întunericul. 

— Mda... Ce naiba întârzie? 

— Cine mă rog? 

— Sergentul cu câinele. 

Litruţă îşi încleşta mâna de braţul lui Sile. Şopti: 

— Am încurcat-o! Dulăul ne obliceşte urgent. 

— Ce propui? 

Suveică îşi frecă bărbia pe gânduri: 

— Să spargem urgent hora. 

— Cum? Dacă era întuneric... 

Nu mai continuă. Ochii şuţului se îngustară: 

— Ssst! Caiafa! Să ştii că japul a mirosit ceva! 

Rezemat de uşorul porţii Dumitru Chiperi privea cu luare- 
aminte podul clădirii... 


Peste coşmelii treceau nori grei, mustind de apă. Vântul 
smulgea iile florilor de cireş întinse pe ramuri, le tăvălea prin 
bătături. 

In coasta cârciumii oprise un camion. Sub prelată se zăreau 
trei sicrie. Litruţă clipi cu înţeles: 

— Te fac o înmormântare, neamule? 

— ţi arde de bancuri? 

— Aiurea, sunt pe bune! 

Sile îl privi nedumerit. Hoţul se ambalase, turuia cu sufletul la 
gură. 

— Pardesiile mierliţilor, scăparea noastră! Dacă ne strecurăm 
sub capace, îi tragem în piept, marţ îi facem! 

— Adică? 

— Tot n-ai priceput, ghijoagă? Bunghială la număru' maşinei, 

nu-i din judeţ... Ăla bea ce bea şi bagă chioşcu' în viteză. Cine 
stă să caute morţii de buletin? 

— Ar putea fi ceva... 

— Este! 

Verdele din ochii Uşchitului se lumină. 

Picături grele, rare, băteau şindrila acoperişului, înfigeau cuie 
ude în colbul uliţei. Apoi se dezlănţui urgia, într-o clipă satul fu 
năpădit de apă. 

— Acu'! spuse Litruţă. 

Săriră furişându-se pe lângă garduri. Ploaia întindea perdele 
groase, nu se vedea la un metru. 

Din câteva salturi fură sub prelată. Litruţă ciocăni capacul 
coşciugului. 

— E voie? 

— Moartea pe noi cât capra şi tu te ţii de prostii, mă ăsta 
micu?! Intră naibii odată! 

— Ne vedem pe lumea ailaltă... 

— Muşcă-ţi limba! 


Camionul gonea din răsputeri, cauciucurile gemeau la curbe. 

Uşchitul ridică capacul: 

— Litruţă! 

Hoţul scoase capul. 

— Ce-i, gloabă, ţi-e frică? 

— Mă, ăsta ne bagă în spital! 

— Acolo încă n-ar fi rău... Să n-ajungem dincolo, unde nu-i 
durere, nici întristare, nici suspin. 

— Lasă tâmpeniile, Mitule, individul e iresponsabil. 

— Aş! E machit. 

— Şi mai grav. Eu îi bat în geam! 

— Ce, eşti plecat? Încă n-am ieşit din strânsoare, mai 
aşteaptă. 

— Să nu fie prea târziu! 

Camionul frână şi fugiţii dispărură sub capace. Urcară doi 
precupeţi încărcaţi de paporniţe. Văzând coşciugele îşi făcură 
creştineşte semnul crucii: 

— Dumnezeu să-i odihnească! 

Se aşezară lângă oblonul din spate, vorbind ca oamenii care 
se ştiu singuri: 

— Fii atent, sub patru poli, nu dai gâştele! 

— N-ai nici o grijă, tată! 

— Aia e că am! Ceri suta s-o poţi înmuia. Şi fii atent la rest. 
Dai numa’ cinci lei întâi... 

— Ştiu bre, ştiu! Cât mă scobesc eu prin buzunare poate 
uită... 

Bătrânul fura cu ochii la coşciuge, comentă clătinând din cap: 

— Ce ţi-e şi viaţa asta?! Te zbaţi, strângi să fie, să ai şi uite cu 
ce pleci! Câteva scânduri acolo... Ouăle le scoţi la urmă Nelule, 
când se subţiază piaţa. O începi cu un franc jumate... la vezi sunt 
înăuntru? 

— Sunt. 

— Nu ouăle, prostule, morţii! 

— Au, păcatele mele! 

— Uită-te! 

— Nu mă uit bă tată, să mă pici cu ceară! S-a uitat Tilică şi i-a 
luat vederea! Umblă cu mâna întinsă la mila oamenilor. 

Bătrânul îl privi scârbit: j 

— Şcoala mă-tii! Radio-şanţ! li dădu cu tifla: Motântocule! 

— Zău? Dar cu Pribău din Ciocăneşti cum a fost? 

— Cum? 

— A pus pariu că intră noaptea-n cimitir să înfigă cuțitul în 
mormântul lui soacră-sa. Baba îl chinuia şi după moarte, se 
făcuse stafie. 

În privirea celuilalt licări interesul: 

— l-auzi! Şi? 

— Era o-ntunecime să-ţi scoţi ochii. A tras o jumătate de 
şliboviţă de-un coraj şi a intrat. 

— Singur? 

— Singur. Dimineaţa ăilalţi trebuiau să găsească cuțitul în 
movilă semn că s-a ţinut de pariu. L-au găsit prăbuşit alături, cu 
păru' alb, numai bun de legat. 

— l-auzi, bă! 

— Innebunise de spaimă! Cică după ce a înjunghiat mormântul 
s-a auzit un geamăt. A dat să plece şi-o dată a simţit că-l ţine 
cineva de fâş... 

— Ptiu, drace! 

— Acu' trage după el un galoş, la Central. 

Litruţă asculta zâmbind. Cunoştea întâmplarea, flăcăul 
înfipsese cuțitul prin poala surtucului... 

Un gând trăsnit îi trecu prin minte. Ridică încet capacul, 

strecură mâna afară şi-i bătu pe genunchi. 

Precupeţii încremeniseră, părul li se făcuse măciucă. Văzând 
braţul ieşit din coşciug săriră din mers, peste oblonul camionului, 
cu un urlet de groază... 


Grota deschidea o gaură neagră, urâtă în coasta muntelui. 
Poalele brazilor şi grohotişul împlinit cu stânci mari, prăvălite de 
curând, ascundeau ochiului intrarea. Din cazanul văii ceața îşi 
înălța aburii, o ploaie deasă, mocănească tăia pieziş umbrele 
serii. 

De un sfert de oră şi mai bine, Sile freca două bețe în 
nădejdea că va ţâşni flacăra. Ala micu’ privea cum se canoneşte. 
Erau uzi până la piele, răceala pietrei se făcea tot mai simțită. 
Când Uşchitu aruncă lemnele înjurând, Litruţă scoase chibritul 
din buzunar: 

— Încearcă chestia asta, cocoș. 

Lui Sile să-i vină rău: 

— Bine, zgaibă, mă laşi să muncesc de nebun? 

— Dacă nu întrebi... 

— A dracului inimă ai, Mitule! 

Hoţul zâmbi: 

— A lui sunt totul! 

Aţâţară focul. Flăcările înghiţeau lacome întunericul grotei, se 
zbânţuiau pe pereţi. Fugiţii priviră jur-împrejur. Era o scobitură 
îngustă şi joasă, subţiată la capăt, în stare să adăpostească la 
nevoie trei-patru oameni. Fumul se strecura printr-o crăpătură, 
tras de răsuflarea muntelui. 

Litruţă umblă prin paporniţele precupeţilor. Se aplecă în faţa 
Uşchitului: 

— Cu ce vă putem servi? 

— Ce-mi recomandaţi? 

— Telemea de oi, ouă răscoapte şi gâscă la frigare... 

Trenţele se uscaseră, focul răspândea o căldură molatică, 
aveau bucate berechet. Era bine. Ala micu' povesti pentru a 
doua oară întâmplarea din camion. 

— De când mama m-a făcut n-am văzut aşa muiane! 

— Nebun eşti, Mitule! 

— Ca din puşcă au sărit, cu capetele înainte, pe cinstea mea! 

Râdeau să se prăpădească. 

— Să nu fi păţit ceva. 

— AŞ! Au rupt-o la fugă peste câmp. Haios ar fi să-i ia poterele 
de uşchiţi, în locul nostru... 

— Să mai doarmă şi ei prin secţii... 

Lui Litruţă îi dăduseră lacrimile, se ţinea cu mâna de foale. 

Sile îl bătu pe spinare: 

— Mă ăsta micu'! Mă, n-auzi! Mă, fii atent, mori naibii de-atâta 
râs! 


Litruţă sucise gâtul la trei gâşte. Găman, avea ochii mari. 
Răsese una, vârând în el cu amândouă mâinile ca un apucat. 
Acum stătea într-o rână cu pântecele bute. 

— Parc-aş fi în luna a şaptea... 

Sile aruncă osul în foc, îşi şterse mâinile de nădragi. 

— Eşti lacom. 

— Trag la lucru bun, neamule. 

— Obişnuinţa, Mitule, la maică-ta... 

— Numa’ gheaţă friptă gloideam. 

Se scobea în dinţi cu unghia degetului mic. Profesorul găsi în 
fundul buzunarului un chiştoc de ţigară. Il făcură poştă trăgând 
cu rândul. 

— Zi, cât pe ce să te aiurească japul, bă, ăsta prostu'! 

— Trebuie să recunoşti că era formidabil! 

— Zexe! Eu cum l-am mirosit? Simt cât ai clipi unde se lasă cu 
vânzare! 

— Cum Dumnezeu? 

Ala micu zâmbea focului. Răspunse într-un târziu: 

— Mă împunge Sarsailă cu corniţele. „Litruţă, fătul meu — zice 
— fii atent, ăsta-i caiafă!” li simt înţepătura, s-a terminat, ochii 
ca sarmaua! Dup ce-am roit-o de la corecţii... 

— Ascultă, ziceai că-mi povesteşti şi mie. 

— Eh! Chestii nasoale... 

— Zi. 

Hoţul scuipă subţire: 

— Lasă altă dată. 

— Te pomeneşti că ţi-e ruşine? 

— Pe dracu. 

— Atunci? Povesteşte, Mitule, tot n-avem ce face. 

Noaptea îşi căra întunericul prin desişul ploii, săgeți de foc 
străpungeau rar luminând tulbure. Litruţă răscolea cu un băț 
jăraticul, îl privea adânc, concentrat. 

— În caftu' din Lizeanu au mierlit-o doi, Titi Spânu şi Agarici, 
carditori de meserie. Comisarii grămadă pe noi, m-au aninat 
urgent că aveam muianul tăiat. La o săptămână mă scriau în 
catastife la şcoala de corecţii. 

— Văz că ţi-a priit, te-ai îndreptat, nu-ţi fie de deochi... 

Mitu Suveică zâmbi cu amărăciune: 

— Să n-am noroc dacă ăle mai spurcate figuri nu acolo le-am 
deprins! Păi la pârnaie e rai, sânul lui Avraam! Ştii cu ce ne 
mardeau? Uite-aşa ditamai vergile de oţel cât ţigara, unde se 
lipeau crăpa pielea. Nu mai prididea felceru' să coasă! Sfânt să fi 
fost bă, şi tot te croiau huidumele! Ai oftat, jap! Ai râs jap! Te-ai 
sucit, jap! 

— De spaimă! 

— Pe mine m-au băgat la tâmplărie, cu Trei Deşte, Sandu 
Zarafu, Pripon şi doi zulitori din Galaţi, de-i călcă trenu' acu' cinci 
ani... 

— Ăia care spărgeau mărfarele? 

— Fraţii Pârţulete. Numai ce se terminase războiu, venise şi 
seceta, directoru' zulea din potol. La Auschwitz era mai multă 
iarbă ca-n curtea şcolii, pe cinstea mea! De-atunci nu mai sufăr 
verdeaţa. Mâncam frunzele din copaci, frăţioare, scoarţa! 

— Hai să fim serioşi! 

— Să mor eu! 

— Păi, ce vă dădea? 

— Dimineaţa supă de chimion, la prânz supă de chimion şi trei 
barabule fierte, seara supă de chimion. Uite aşa cale de opt luni! 
Mi se-apleca numai când îl vedeam, m-apuca jitia. Şcoala lui 
peşte! Marmeladă şi supă de chimion. Unu' n-a trecut după aia 
pe cuminţenie, toţi cuţitaşi şi şuţi, au umplut pârnăile... 

— De acolo îl ştii pe Trei Deşte? 

Litruţă zâmbi strâmb, înclină din cap. Se canonea su-şi facă şiş 
frecând de-o piatră lama cuţitului găsit în paporniţă. 

— Cu ce-l ţii la mână, Mitule? 

— Pontu' meu, ce te bagi? 

— Ai dreptate... 

— Odată-ntr-o iarnă, am spart magazia caraliilor. Haleală a- 
ntâia, grubă, să saturi o mahala. Umplusem salteaua cu salam şi 
glojdeam pe-nfundatelea. M-o fi turnat careva, s-or fi prins 
cânerii, nu ştiu, chestia e că a şi început poceala. Patru scârbe 
de haidamaci m-au lucrat în schimburi. Pica unu' vitruit, lua 

ălălalt vergeaua şi dă-i! Cădeau bucăţi din mine şi eu mă 
zâmbăream. Aia să înnebunească, mă rugau să zic gata. Rânji 
schimonosindu-şi faţa: N-am zis! 

— De ce? _ 

— Imi plăcea. In priviri i se aprinseseră lumini albăstrii. Cu cât 
mă pui pe frigare cu atât mai abitir îmi place, ţi-am mai spus... 

Sile îl privi subţiindu-şi ochii: 

— Aşa e, mi-ai mai spus... Ascultă, Litruţă, tu eşti sigur că 
maică-ta a fost femeie? N-ai luat aşa în glumă chip de om? 

Hoţul dădu din mâini a lehamite. 

— Asculţi bă sau nu? 

— Zi! 

— Două luni m-au cârpit la fermelie, intraseră la gânduri să nu 
dau ortu’ popii. Ailanţi, paradiţi, toţi zulitori de mici, fiecare pe 
partea lui. Unu' m-a învăţat una, altu' alta, cu ce deprinsesem de 
la Colivaru şi Tache Cric, când m-am pus pe picioare eram 
doctor. Spre primăvară mi-a intrat fixu' s-o roiesc. Greu al 
dracului, poterele băteau dealurile călări. De cinci ori m-am 
cărăbănit, de cinci ori m-au prins. 

— Şi dă-i şi omoară-l pe ăla micu! 

Litruţă rânji cu satisfacţie: 

— Pân' la urmă tot i-am aiurit... Mă dădui sonat. 

— Şi te-au crezut? 

— E bine? 

— Cum naiba? 

— Intâi le-am luat maul cu haleala de Paşti trimisă de 
bogătani. Ce-a picat din sită era pentru noi, câte două ouă roşite 
de căciulă. Râse: Le-am băgat' sub fund şi-am prins să 
cotcodăcesc... S-au gimbit huidumele la mine, au şuşotit, tot 
timpul mă ţineau în faruri. A doua zi le-am servit felul doi. Băgai 
mâna în sobă după cărbuni aprinşi, chipurile să aţâţ focul... La 
desert au chemat salvarea... 

— Să nu-mi spui c-ai stat şi la nebuni! 

Hoţul râse: 

— Nu, trăi-te-ar Dumnezeu, pe drum m-am topit. Lăsase 
bariera la Tâlmaci, lângă Sibiu, şi ăi de mă păzeau s-au dat jos 
să-şi facă nevoile. Noapte, întunecime, salutare şi bonjur! 

Sporovăiră până târziu. Lui Sile i se închideau ochii. Căscă de-i 
trosniră fălcile, puse o paporniţă sub cap şi se lungi lângă foc. 

Capitolul VIII: 
LITRUŢA GHICEŞTE CURSA 


— Nimeni n-ar adăposti doi fugari! 
Medicul zâmbi: 

— Te înşeli, dragul meu, există oameni 
şi oameni... 


Profesorul se trezi mahmur. Plouase toată noaptea. Cerul îşi 
vărsa leşia, umplea dimineaţa de mâzgă. Pereţii grotei plângeau 
cu lacrimi reci, mirosea a frig, a pustietate. 

Litruţă se zbuciuma în somn, muşca paporniţa, clătina din cap 
încăpățânat rostind vorbe fără şir. 

Sile vru să aprindă focul, dar chibritele nu-l ascultau, gămălia 
se sfărâma umedă. Renunţă şi porni cu mâinile în buzunare pe 
cărările întortocheate ale gândului. 

Prin faţa ochilor îi defilau imagini vechi îngălbenite de ani, 
cărţi poştale ilustrate la care nu se uită nimeni, nu interesează 
pe nimeni, pentru că timpul le-a şters culorile, nu se ştie cui sunt 
adresate, iar expeditorul a murit demult... 

„„„Angela asculta fără să-l audă. Era clar. Surâdea mult, 
convenţional. Aşa începuse sfârşitul. Pereţii casei deveniseră 
dintr-o dată apăsători, reci. 

„La ce te gândeşti, Angela?” 

„Poftim”? 

„La ce te gândeşti?” 

„Fireşte, la tine...” 

Avea sentimentul că vorbeşte din altă cameră. Orice-i 
povestea, amuzant sau trist, oricât de formidabilă era noutatea, 
surâsul ei rămânea acelaşi... Apoi pauzele acelea penibile... 
Pentru obişnuitele plimbări de seară era prea frig sau prea târziu. 
Stătea ore întregi cu cartea în mână uitând să întoarcă pagina. 

„La ce te gândeşti, Angela?” 

Inima profesorului se strânse. Un cuib de rândunică părăsit... 

Litruţă se trezi: 

— 'Mneaţa, bă, ăla prostu! 

Sile nu-i răspunse. Continua să privească urzeala ploii. 

— Ce ai, ghijoagă, nu ţi-s boii acasă? 

— Spune, Mitule, şi-n somn te muncesc dracii? 

Hoţul tresări. 

— Am dat din gură? 

— Discutai cu maiorul Daşcu... 

— Şi? 

Stătea arc, în ochi îi încolţise panica. Uşchitul clătină din cap. 

— Ai tu ceva dosit în tine! 

— Aiurea... Se întinse pârâind din încheieturi. Nasoală zi, să-ţi 
baţi copiii! 

Sile continua să-l privească şi hoţul se răsuci agasat. 

— Ce te tot bungheşti la mine, n-ai mai văzut om? 

— Om eşti tu? 

— Uite ce-i, cosoru' moşului, dacă te-ai sculat strâmb paşte 
măgaru pe dreapta. N-am chef de bancuri. O suci: Nu vezi, bă, că 
s-a stins aragazul? Dă-ncoa' chibritul să pui cafeaua... 

Uşchitul i-l întinse, Suveică strică câteva bețe apoi renunţă. 

— Ptiu. Toate-s de-andăratelea. Şi-acu ce facem? Stai ca 
ţoapa-n târg... 

— Aştept, Mitule. 

— Ce? 

— Să mergem la adăpostul tău. 

— Care adăpost trăi-te-ar Dumnezeu? 

Ochii Uşchitului sclipiră. Spuse stăpânit: 

— Ascunzătoarea de care mi-ai vorbit la Tase Popescu. Acolo 
unde nu ne ştie nici vântul nici pământul, parcă aşa ziceai când 
m-ai rugat să te iau cu mine. 

— Am zis eu aşa cevaşilea? 

— Nu te juca cu focul, Mitule! 

Hoţul răscolea cărbunii stinşi. Aruncă băţul ridicând palmele: 

— Bine aşa, dom’ profesor? 

— Nu te juca cu focul, atâta-ţi spun! 

— Mă, nea Sile... 

— Mergem? 

— Mă mânca-ţi-aş gura ta! Luase distanţă, gata s-o rupă la 
fugă: Te-am trombonit. 

— Ce?!? 

— Ce-am zis, am zis de hohă. : 

Uşchitu se ridică pământiu cu pumnii încleştaţi. Ala micu o 
zbughi în ploaie. Sta după o stâncă pândindu-i mişcările: 

— Ţine minte, Mitu Suveică, de mâna mea o sfârşeşti! 

Era leoarcă, tremura din toate încheieturile, dar nu îndrăznea 
să se apropie: 

— lartă-mă, nene, dacă nu umblam la iordane nu mă luai. 

— Dar că-mi pun pielea la saramură pentru tine te-ai gândit? 

— Eu... 

— Că era să mă prăbuşesc când ai scăpat frânghia ai uitat? 

— Eu, nene? Aşa ceva nu se uită! 

— Pentru ce-am făcut toate astea, Mitule? De ochii tăi 
frumoşi? Să-ţi miros picioarele noaptea? Va să zică eu ţin vaca şi 
tu o mulgi?! 

— M-oi plăti eu într-o zi, dom’ profesore, n-ai grijă. Tot ce 
prăduiesc e a matale. Stai ca un bimbaşă, nici capul nu te doare! 

— Litruţă, Litruţă! 

— Altă scăpare n-aveam, înţelege şi 'mneata. Acu-s ififliu, dar 
mă pui eu pe picioare. In aur te-mbrac, pe cinstea mea, numai o 
gaură să dau. 

— Eşti şi prost pe deasupra! 

— De ce, nea Sile? Fără parale o-ncurci, urgent o încurci! Din 
ce să trăieşti? Peste tot, trebuie uns mangă-n dreapta, mangă-n 
stânga... . 

Uşchitu rămase pe gânduri. Ala micu simţi momentul, se 
repezi cu gura: 

— Nu ştii să şuteşti, asta-i meserie grea, îţi trebuie un zulitor. 
Spune dacă n-am dreptate? 

Sile îi întoarse spatele: 

— Intră dracului înăuntru! 

— Da' nu dai? 

— Spuneai că-ţi place bătaia. 

— Mi-e că nu ţii măsura carabelor şi acilea rămân. De mardit 
poţi să mă mardeşti. Bate-mă'numa'nră... 

— Intră. Rupe paporniţă aia şi pune-o pe spate. 

Litruţă se apropie încet, cu precauţie. 

— Avem nevoie de lovele gârlă, neamule! Gazda tre’ luată de 
şafăr să nu ciripească, ţoalele, ţoale că după ele te aşează pe 
cântar, şmecherii de rostuiesc acte false îţi iau şi cămaşa de pe 
tine... 

— Ziceai că te laşi. 

— Câte nu zice omu'... M-aş lăsa, dar cu ce? Doar să-mi dea 
ăştia o pensie... 

Sile clătină din cap. 

— O viaţă 'ntreagă ai furat, Mitule, şi degeaba! 

— De, nene. 

— Nu s-a lipit nimic, tot golan ai rămas! 

— Blestemul hoţilor să moară-n sărăcie, parcă 'mneata nu ştii? 

Stătea ud şi pricăjit într-un colţ. Uşchitu îşi frecă bărbia: 

— Ai aflat pentru ce am fost condamnat? 

— Nu. 

— Ba da, ţi-a spus Trei Deşte: am ucis, Mitule. 

— Se întâmplă. 

— De când e lumea se tot întâmplă... Am ucis, Mitule, pentru 
că... mă rog, aşa a fost să fie, şase ani am stat printre hoţi şi 
bătăuşi, am deprins câte nu înveţi într-o viaţă, dar cinstea mea 
de om mi-am păstrat-o. 

— Ce-i aia cinste? Nasulia asta nu-ţi ţine de cald ascultă-mă 
pe mine. Şnorării cârâiau că eşti om carte. Poţi s-o legi de gard, 
nu iei un franc pe ea! 

— Găsesc eu ceva de făcut. 

— Ce? Peste tot ţi-au trimis poza, te-agaţă urgent! 

— Stau la fund un timp, am prieteni, colegi. Pe urmă oi vedea. 

Litruţă ridică sceptic din umeri: 

— Să-ţi ajute Al de Sus! 

— Aşa că din clipa asta tu faci dreapta, eu stânga. 

— Adică stricăm comperativa? 

— Fiecare cu steaua lui, Mitule, fiecare cu drumul lui. 

— Dom” profesor! 

— Ale noastre nu merg alături. _ 

— Nu e bine, dom’ profesore! Pân' nu ne aşeză nu e bine! in 
doi stăm de sprijoană unul altuia, patru ochi văd altfel. Dacă nu 
eram eu te vindea caiafa cu măturoiu'? Te vindea! Pân' la 
Bucureşti e cale lungă cum s-ajungi în ţoalele ţiganilor? Te iau 
poterele la fix, nici un ceas de drum nu faci. A, acasă pe Rahovei, 
altă viaţă! Suflanie câtă frunză şi iarbă mai poţi s-o coteşti. 

Uşchitu se muie: 

— Poate că ai dreptate. 

— Să ştii că am! 

— Facem drumul în doi şi-n Gara de Nord nu ne mai 
cunoaştem. Dar până acolo nu te atingi de nimic, Mitule! Scapi 
degetele în buzunarul cuiva, ți le scap şi eu în gât. 

— In regulă, dom” profesor, trec la sfinţi. 

Ploaia încetase, dar norii pândeau cu vrăjmăşie în drumul 
fugarilor, gata să se năpustească la loc deschis. Patru picioare 
goale călcau buza râpei, lăsau urme adânci. Uşchitu luneca 
mereu, cădea de-a rostogolul. Atunci brazii îi întindeau câte-o 
mână şi Sile o apuca cu nădejde scuturând-o de apă peste 
creştetul lui Litruţă. Hoţul înjura: 

— Stai dracului, ghijoagă, că m-ai făcut ciuciulete! 

Şoseaua îşi întindea plumbul pe firul văii. De o parte şi de alta 
lucea tabla acoperişurilor. Era un târg de munte, cu casele 
gospodărite din piatră. 

Se opriră. Uşchitu măsură lung turnurile bisericii, aţa unui râu 
năpădit de puhoaie. 

— Asta-i. Numai să fie acasă. 

— Cine, neică? 

— Profesorul Istrate, un coleg de-al meu. Vezi vila aia cu olane 
roşii la margine? Unde te uiţi? De la biserică în dreapta... 

— O văz. _ 

— Acolo şade. In timpul studenţiei eram ca fraţii, trebuie să 
ne-ajute. 

Şuţul îşi strâmbă zâmbetul: 

— Ar trebui... 

— Crezi că-mi trânteşte uşa în nas? Alecu?! Nu-l cunoşti! 

— Poate. 


Fugarii sorbeau lacomi cafeaua servită în ceşti mari, 
pântecoase. 

Imbăiaţi, raşi, păreau alţi oameni. Gazda le pusese la 
dispoziţie garderoba. Sile purta un costum uşor de tergal, Litruţă 
o uniformă de elev, rămasă de la fiul profesorului. 

Alecu Istrate era un om îndesat şi greoi, avea gura tăiată 
iepureşte în formă de inimioară, un început frumuşel de pântece 
şi ţeasta pleşuvă. Stăteau într-o încăpere ticsită de agoniseală: 
mobilă multă, de prisos, covoare, cărţi... Aşteptă până când Sile 
puse ceaşca pe blatul mesei şi spuse: 

— Mi se pare literalmente fantastic! 

— Da, dragul meu, răspunse Uşchitu obosit, de şase ani 
trăiesc un coşmar, am învăţat pentru a doua oară să merg 
pentru că drumul pe care păşesc e minat şi ce-i mai trist, nu 
duce nicăieri... 

— Şi totuşi îl parcurgi. 

— Iluzia, Alecule, iluzia efemeră de libertate şi poate speranţa 
nebunească într-o indulgență de ultima clipă a destinului. 

— Deci, încă speri? 

Uşchitu surâse: 

— Fireşte, toţi sperăm... 

— Hm, mă cutremur numai când mă gândesc. Pentru o 
femeie... Crezi că merită? j 

— Ce copil eşti! De obicei astfel de întrebări se nasc după... Iți 
doresc din toată inima să nu ai prilejul. Eu l-am avut. 

— L-ai căutat! 

— Asta-i bună! 

— Franţujii, dacă nu mă înşel, au un proverb: „Când nu poţi să 
închizi ochii, uită-te în altă parte.” Am tot respectul pentru Nora, 
nevastă-mea — n-o cunoşti — şi cu toate astea nu mă întorc 
niciodată acasă inopinat. Tehnica ne-a pus la îndemână un mijloc 
excelent de a evita situaţiile penibile: telefonul. lţi anunţi sosirea 
şi vii după cel puţin zece minute, ca să se poată retrage 
presupusul... 

Uşchitu îl privea surprins. 

— Tu vorbeşti? 

— Imaginează-ţi. 

— Tu care în anul II o conduceai pe Cela acasă şi pândeai 
câteva ore să te convingi că nu iese din nou? 

— N-a ieşit niciodată pentru că presupusul locuia un etaj mai 
sus. Am aflat cu o săptămână înainte de a ne căsători. Nina, 
prima soţie, părea o sfântă. Oricând mă întorceam era acasă. 
Asta n-o împiedica să trăiască cu un student de-al meu din 
ultimul an. Evident, ştia toată grupa... Să-ţi povestesc cum s-a 
sfârşit a doua căsnicie? Inainte de a face al III-lea drum la Sfatul 
Popular, mi-am propus să renunţ la orice curiozitate şi mai cu 
seamă la întoarcerile intempestive... 

— Şi? Eşti fericit? 

— Extrem de fericit, dragul meu. Am o casă confortabilă, 
maşină, o femeie frumoasă pe care n-o întreb unde se duce şi de 
ce a întârziat, în vacanțe mă ocup cu grădinăritul, băiatul a intrat 
la facultate... Ce mi-aş putea dori mai mult? 

Sile lăsă ochii în jos: 

— Intr-adevăr, ce ţi-ai putea dori mai mult... 

Litruţă ar fi avut chef să-l scuipe pe fericit, lat, între ochi. Se 
stăpâni. Stătea chinuit pe o margine de fotoliu, uniforma îl făcea 

să semene cu Bulă elev la patruzeci de ani. 
Profesorul îi surprinse privirea: 
— Şi, domnul, tot... 
— Tot! N-avea telefon. 


— Vrei să-mi spui ceva, Alecule? 

Ghiftuitul ezita: 

— Să nu mi-o iei în nume de rău... Nu ştiu cum să procedez cu 
nevastă-mea, cum s-o avertizez. E un om de treabă fireşte, un 
caracter, totuşi s-ar putea să i se pară bizară povestea asta. 

Uşchitul râse: 

— Fii serios, omule, doar nu-ţi imaginezi că o să rămânem pe 
capul tău. 

— Sigur, nu-i nici o grabă. Nora se întoarce de la Bucureşti 
abia mâine dimineaţă... 

— Am înţeles. Mâine la prima oră am plecat. 

Hoţul se ridică: 

— Eu zic să plecăm acu’... 

— De ce? 

— Să nu pice cucoana. Sau şi ea telefonează înainte? 

— Niciodată n-a venit mai devreme, spuse profesorul Istrate 
zâmbind. Mai târziu, da... Se întoarse spre Uşchitu: Regret, 
Vasile, crede-mă. 

— Asta-i bună! Şi aşa ai fost deosebit de amabil. 

— Faţă de ce-ai făcut tu, ai tăi, pentru mine, nu ştiu zău cum o 
să mă plătesc vreodată. Explică hoţului: In ultimii trei ani de 
facultate am locuit la el. Masă, casă, spălat, fără să dau un ban. 

— Prostii. 

— Adevărul e că o duceam greu, foarte greu, tu ştii... 

— Bine că acum e bine! 

— Slavă Domnului! Mâine scot nişte bani de la C.E.C. s-aveţi 
de drum. Râse: Nora nu ştie de ei, economiile mele... 

— Eşti drăguţ. 

Profesorul respiră uşurat: 

— Ei atunci vă las să vă odihniţi. Mai vorbim noi dimineaţă, la 
cafea. Noapte bună! 

— Noapte bună, Alecule, şi încă o dată îţi mulţumesc! 

Litruţă îl urmări cu privirea până când uşa se închise apoi 
reteză firul telefonului. Profesorul sări speriat: 

— Ce-ai făcut, nefericitule?! 

— Ssst! 

— Extraordinar! Eşti... eşti... 

Nu-şi găsea cuvintele. Hoţul rânji: 

— Sunt fript, nene! Nu-mi place tipul! 

— Alta acum! 

— Nu-mi place tipul, nea Sile, repetă Litruţă încăpățânat! Câte 
ieşiri are casa? 

— Două. 

— Hm! Nasol! Se apropie de fereastră. Culcă-te, eu stau de 
şase. 

Stinse lumina. Uşchitu ridică din umeri şi începu să se 
dezbrace bombănind: 

— Ce-i spun mâine omului când o vedea firul tăiat? 

— Că am un fix. 

Litruţă urmărea umbrele nopţii. 

Deodată, încălecă fereastra şi dispăru în întuneric. 

Sile privea tavanul răsucind vorbele lui Alecu. „Tehnica ne-a 
pus la dispoziţie un mijloc excelent a evita situaţiile penibile: 
telefonul”. 

Telefonul... 

In ultimul an de facultate făcuseră o excursie prin ţară cu 
profesorii. La sosire, în Gara de Nord, Stamatiu, conferenţiarul, 
scosese din buzunar un pumn fise: „Daţi un telefon înainte, 
domnilor, e mai bine!” Mai în glumă mai înadins a luat fiecare o 
monedă. Singur Holban, prodecanul, s-a întors pe nepusă masă. 
A descuiat uşa şi văzând ce se întâmplă în dormitor s-a năruit. 
Infarct. 

Sile se cutremură. Îşi aminti o altă întâmplare. Fusese trezit la 
patru dimineaţa. Suna telefonul. Un bărbat întrebase încet, cu 
lacrima în gât: „Samy, nevasta mea e la tine?” l-a trântit enervat 
receptorul. Din oră în oră a sunat omul, nu-i venea să creadă că-i 
atingere ori că greşeşte numărul. Pe la 8 a izbucnit în lacrimi: 
„Samy, spune-i să vină acasă, că o iert...” 

Uşchitu închise ochii. 


Profesorul păşea grăbit, arunca în spate priviri neliniştite. 
Hoţul ţinea zidurile, la distanţă, fără să-l slăbească din ochi. 
Răcoarea muntelui umbla în pe străzile pustii, îmbrăţişa cu mâini 
de gheaţă trecătorii întârziaţi. 

Alecu Istrate se opri în faţa unei clădiri. Ezita. În cele din urmă 

se strecură înăuntru. 
Litruţă citi firma şi scăpă o înjurătură. 
Profesorul intrase la sediul miliției. 


Capitolul IX: 
SOARTA UNOR BANI FURAŢI 


— Nu numai îngerii sunt candizi, 
observă pastorul. 


Îi strigă de la fereastră: 

— Dos la faţă, nea Sile! Vin poteraşii! 

Uşchitu tocmai aţipise. Sări ars, în picioare. 

— Ce-i? Ce s-a-ntâmplat? 

— Te-a vândut pretenaru', întins s-a dus la presari! 

Sile se dezmetici. Adună în grabă boarfele şi sări pe fereastră. 


Alergau bezmetici prin pădure, izbindu-se de copaci. Noaptea 
ştersese orice urmă de lumină, nu se vedea la un pas. Sile 
mânios Dunăre, măcina draci. Măselele îi jucau drăgaica sub 
piele: 

Se opri. Hoţul îl măsură cu teamă. 

— Ce-ţi trece prin cap, Uşchitule? 

— Eu mă întorc, mă ăsta micu, mă duc să-i pun mâna în gât! 

— Eşti mameluc, pe cinstea mea! Păzeşte calea! 

işi confirmară alergătura. Uşchitu era pământiu la obraz, ochii 
îi luminau licurici. Nu reuşea să înţeleagă trădarea profesorului. 

— Cum adică, tocmai mie să-mi întindă cursa?! Tocmai mie?! 

— Ţi-am spus că-i ludă? Altă dată să nu ieşi din vorba mea. 

— Ce jigodie! Şi pentru ce? Pentru ce, Litruţă, spune şi tu? Că 
numai bine i-am făcut. 

— Pen'ce te ţinea în bongoase japul aşteptând sergenţii? Aşa-i 
viaţa asta! Stai niţel, nea Uşchitu să-mi trag sufletul. 

Se opriră la marginea pădurii. Ala micu se lungi pe spate, 
respirând greu. Sile bătea pe loc ca armăsării: 

— Auzi, lepra dracului! Ptiu, trăsni-l-ar Dumnezeu şi n-ar mai 
ajunge ziua de mâine! 

— Dacă nu vedeai poterele venind grămadă, nu credeai. 

— Cum să crezi mă, e de crezut? 

Litruţă fuma privind catranul cerului. Întunericul rece le da 
târcoale, li se strecura hoţeşte în suflet. Uşchitu scuipă scârbit: 

— Bine-a zis cine-a zis, fereşte-mă Doamne prieteni... 

— Acu degeaba te cacioleşti, asta este! Noroc că ne-a înţolit 
înainte. 

— Ca să ne aiurească, bineînţeles! Să nu-l bănuim. Te caut eu 
într-o zi, frate Alecule! Nu scapi tu, mă, ăsta fericitul, fără să-ţi 
mulţumesc. 

— E adevărat ce zicea, l-au ţinut ai matale prin şcoli? 

— Trei ani, Mitule, de dragul meu. Stam nopţile să înveţe că-i 
putoare, purtam aceeaşi cravată, la întâlniri pleca cu hainele 
mele. 

— Şi n-ai simţit jigodia-n el? 

— Nu! 

— Când eu zic că eşti fazan... Ei, îi dăm bătaie? 


În vale se zăreau aninate în noapte luminile Ploieştiului. 
Coborau măsurând din ochi distanţa. 

— Cât să mai fie? întrebă hoţul. 

— Doi-trei kilometri. 

intunericul îşi istovise puterea, da semne de moarte. Păşeau 
alături cu mâinile în buzunare. Ala micu tremura, îl ajunsese 
oboseala. 

— Şi zi aşa, Mitule, iar te-a înţepat Sarsailă cu corniţele de-ai 
mirosit vânzarea. 

— E bine? 

— Mă, tu ai făcut legământ cu el! 

Litruţă se opri o clipă. Spuse încet: 

— İl port în mine, gulie. Barem ştiu pe ce, nu mă lasă de 
izbelişte. 

Îşi spălară pantofii într-un ochi de apă. Din mahalale răzbătea 
cântatul cocoşilor. 

— Incă puţin şi se luminează. 

— Ce zici, nea Sile, intrăm? 

— Dacă ai pe cineva, altminteri ne agaţă primul sergent. 

— Hai spre gară poate ne oploşim în vreun marfar. 

— Şi dacă o ia în partea cealaltă? Las pe mine, le ştiu rostu’. 

Atinseră primele coşmelii adâncite în somn. Case de gospodari 
mărgineni, cu răsaduri de ceapă înşirate sub geamuri şi zăvozi 
ţinuţi în lanţ să le apere chiverniseala. Dintr-o coastă a mahalalei 

ţâşnea glasul tremurat al unui acordeon, se auzeau strigături şi 
chiote de zaiafet. 

Nările hoţului fremătau: E 

— Nuntă, de zarzavagii, neamule, acolo-i de noi! Aştia-s stup 
de bani, vând usturoiu' cu trei fire la leu. Hăis, gloabă! 

— Cum să intri, Mitule, în casa omului pe nepusă masă, fără 
să te cunoască?! 

— Toţi sunt pulbere, acu duc paharu' la ureche. Ne lipim pe 
blăteanu. 

— Ne scot în pumni... 

— Aiurea! Chestia e să faci pe matolu’, să te baţi pe burtă cu 
gorobeţii. Dacă întreabă mirele zici că eşti din partea miresei şi 
invers, dar nu întreabă neam, ţiu pariu pe ce vrei. 

— Ai tu un dar de a intra în încurcături... 

— Până una, alta matale aiurişi ghemu' şi eu l-am descurcat. 

Se apropiară, lipiţi de garduri. 

Masa era aranjată în curte sub un salcâm. Masă lungă să 
încapă toată suflarea părţilor, încărcată de bunătăţi. Litruţă 
avusese dreptate. Nuntaşii atinşi de rachiu scăpaseră capul în 
blide, nu ştiau cum îi cheamă. Două becuri aninate în crengi 
vărsau o lumină untdelemnie, aproape că nu vedeai să duci la 
gură. Lăutarii trăgeau de scule să le rupă. Moglanii îşi scoaseră 
hainele, jucau cu cămaşa ieşită din brăcinări, muieri dabile, 
turnate în lame, lepădaseră pantofii. 

Fugiţii se furişară într-o latură unde nu bătea becul. 

Litruţă îşi începu lucrarea, golind paharele ca un apucat. Băga 
mâna în farfuriile creştinilor, la nimereală, fără să aleagă. Sile 
era numai ochi: 

— Mă, ăsta micu, mă fii atent! 

Hoţul rânji cu gura plină: 

— Mişto crăpelniţă! Vezi-ţi de treabă, neamule, îndeasă la raft. 

Naşul luase rău purceaua de coadă, răcni dogit în capul mesei: 

— Periniţa! 

— Să mor eu dacă nu pup mireasa! spuse Litruţă ridicându-se. 

— Fii serios! 

— Pariu? 

— O iei razna, Mitule, şi nu e bine. 

Dar Litruţă sfeterisise deja o batistă, o-nvârti deasupra 
capului, se duse înfipt la mireasă şi-o îngenunche. Nu-l întrebă 
nimeni de sănătate. Colbul stârnit în vălmăşeală, înnegrea 

muierile balcâze, asudate la subţiori. 

Sile îşi domoli spaima. Gusta molanul rotindu-şi privirea jur- 
împrejur. 

Naşul, om în puterea vârstei, un munte de român cu obrajii 
rumeni, era pus pe blăstămăţii. Alegea trufandaua, fete crude, 
aproape copii, le rupea de mijloc, căutându-le gura. Litruţă 
grămadă la coptură, cele sărite de patruzeci ale lui erau. Doape 
îndesate cu chisea, mai în glumă, mai în serios, umblau leşinate 
după govia hoţului. Râsul lumii... 

In capul mesei, mirele, un firţângău titirit la şapte ace ducea 
din când în când mâna la buzunarul hainei. Prin stofă se ghicea 
purcoiul de sute, darul poftiţilor. 

Ai casei împărțeau potroacele cu ochii la joc. 

Litruţă se prăbuşi lângă Sile: 

— Îți place, neamule? 

— Numai să se termine fără scandal. 

— Dacă nu-şi sparg capetele, n-au petrecut. 

— Să nu ni le spargă nouă... 

Ciorba acrită din belşug mergea unsă. Hoţul goli trei farfurii 
sorbind zgomotos. 

— Nu fi târlă, mă, ăsta micu, mănâncă frumos! 

Rămase cu lingura în mână. Proptită de cerdac, o babă îi 
privea lung. 

— Litruţă, bătrâna a prins mişcarea, şopti Uşchitu. 

— Care? Aia smolită, numai piele şi os, soacra mare? 

— Da. Nu ne slăbeşte din ochi. 

Pocitania râse, plescăind din limbă: 

— La mine se uită, cosorel, pofteşte la bărbat tânăr. 

— Ptiu! Are cincizeci de ani cu bătaie, mă! 

— E bună! 

Lăutării trecură pe învârtită, mesenii dansau fiecare în legea 
lui. 

Sile se ridică neliniştit. 


Mitu Suveică se furişase sub pat, în odaia mirilor. 


În ochii miresei stăruiau lacrimile. Bărbatul lua pentru a treia 
oară banii la numărat, bombănind: 

— Unşpe mii jumate! Ptiu! Nu ştiu ce m-oi fi mirând: Patru 
mârlani a cărat după el numai unchi-tu pentru trei sute! Păi să 

nu-l iei la pumni? Ce faci, fă, acolo? 

— Nimic. 

Mirele mai înjură un timp, apoi băgă banii în buzunar şi puse 
haina cu grijă pe spătarul scaunului. 

Litruţă strângea în pumn teancul de hârtii rupte pe mărimea 
sutelor, zâmbind drăceşte... 

— Unde-ai fost? întrebă Uşchitu. 

— Unde se duce omu' singur, toate vrei să le ştii! 

Zorile trudeau din greu să măture urmele întunericului. O 
lumină cenuşie murdară stăpânea curtea. Vioristul mesteca 
crâmpeie de romanțe la urechea naşului, prăbuşit, cu paharul în 
mână. Nuntaşii se răriseră, cei rămaşi priveau cu silă bucatele 
sleite. 

Lângă pridvor socrul mare se spurca înfierbântat, cu părinţii 
fetei: 

— Asta fu masă, bă, mitocanilor? 

— Mitocan eşti tu cu tot neamul tău! 

Bătrânul apucă un sifon. Babele începură să ţipe ascuţit. 

— Săriţi! 

— Il omoară! 

— Nu da, Dumitre! 

Oaspeţii făcură repede cerc împrejur. Litruţă şopti Uşchitului: 

— Cărăbăneală, neamule! 

Săriră gardul ieşind într-o uliţă dosnică. Sile măsura din ochi 
buzunarul hoţului: 

— Ce-ai acolo? 

Litruţă tresări, apoi începu să râdă: 

— O ciozvârtă de pasăre... Pentru zile negre. 

— Lacom mai eşti, Mitule! 

— Sunt! 

O porni înainte mulţumit de întorsătură. 


Litruţă mototolea suta între degete. Când Uşchitu răsuci capul 
aruncă bancnota ghem, în faţă. Sile o zări dintr-un ochi: 

— A! Uite mă! Uite ce-am găsit! 

— Ptiu! Prost să fii, noroc să ai! 

— Tocmai acum când n-aveam un ban! 

— Bravo, profesore! 

— Nemaipomenit! Asta zic şi eu baftă! Să-i dea Dumnezeu 
sănătate ăluia care-a pierdut-o! 

— Amin! Dai şi tu o cafea? 

— Dau, cum să nu dau! Facem suta pe din două, frăţeşte. să 
ştii că s-a-ntors norocul, Mitule! 

— Ne-a cântat cucu în faţă... 

— De-acum numai aşa o ţinem. 

Nu-şi mai încăpea în piele. Litruţă zâmbea subţire. 

Intrară într-un bar de zi, comandară cafele cu zahărul pe 
dreapta şi ţigări. 

— Ochii ca sarmaua, gulie, nu-i ridica din podele, poate mai 
gimbeşti ceva! 

Hoţul stătea domneşte, picior peste picior cu ţigara în 
crăcanul degetelor. 

— Ei, cum o mai sucim? 

— Păi să luăm un tren. Mergem cu a-ntâia, uite aşa de-ai naibii 
ce suntem. 

— Nu e bine, Uşchitule. Poteraşii patrulează vagoanele... Hai 
la săru' mâna pe şosea. 

— Când ţi-or vedea ăia figura bagă o sută optzeci la oră... 

— Ce vorbeşti, la nuntă cum fu? 

— Erau praştie, Mitule, îi doborâse molanul. Ridică din umeri. 
Încercăm. Îndeasă şi tu naibii bascul şi mai cu seamă.. 

— Să nu zâmbăresc. 

leşiră la şosea. O oră au tot dat din mâini şi nimic. Şmecherii o 
ţineau drept, nici nu-i băgau în seamă. Hoţul făcea spume, era 
ugilit rău. 

— Răsări-v-ar Dumnezeu un copac în faţă! Cui în cauciuc, 
huidumelor! 

— Ţi-am zis eu? Urlă puşcăria în tine. 

— Lasă-mă dracului în pace! 

Opri totuşi un Fiat cu număr de Neapole. 

— Tot italienii săracii! spuse Litruţă alergând după muşină. 

Rezemat de volan, aştepta un tip brunet, o cadra de bărbat, 
cu părul negru smoală şi-o dantură de cinema. Prin cămaşa 
desfăcută se vedea un medalion de aur şi crucea pieptului 
năpădită de păr. 

— Le ştii vorbele, nea Sile? 

— Cât a uitat bunicu... 

— Profesorul lui peşte! Ptiu! 

— Am şi greşeli. Mitule... 

Hoţul explică prin gesturi c-ar vrea să meargă până la 

Bucureşti, Uşchitu scoase banii de ciubuc. Ş-o dată începu 
napolitanul să-i zică, de jurai că se bat calicii la gura lui. li pofti 
să urce. Ala micu se înfipse în faţă, Sile în spate. ltalianul să 
scoată sufletul maşinii, conducea c-o mână, cealaltă o întinse 
fugiţilor. 

— lo sono Alfredo Panciotti di Napoli. Tu? 

— Litruţă. 

Se repezise ca mireasa la aşternut. Sile îi scăpă un cot. 

— Sst! la-o uşurel. 

— Pe ce chestie? 

— Asta-i nume de şuţ, mă! 

ltalianul măcina îndesat, zâmbind larg. Observă repede că 
băieţii îs tufă şi-o lăsă mai moale, trecu la semne. Impunse hoţul 
cu degetul, făcu acelaşi gest spre el. 

— România, Italia... Frateli! 

— Frateli! Frateli! repetă fericit, ăla micu’. Ai priceput, gulie? 

— Ce să spun... 

— | amigo? 

Uşchitu se recomandă născocind la nimereală: 

— Liviu lonescu, profesor. 

— Profesore! lo, patrone... Ristaorante. Capito? 

Litruţă dădea din cap încântat că le rupe: 

— Ighen! 

— Mă eşti de spaimă! Taci dracului! 

— Te oftici că nu ştii o boabă, îţi spui eu! 

— Aşa e, dar taci! 

Napolitanul scoase o sticlă de whisky, băută aproape în 
întregime şi-i pofti. Ala micu repede cu ea la gură 

— Toarnă în capac, mocârţane! 

Maşina înghiţea kilometrii cu polonicul. Trecu printr-un sat. 
Casele rânduite la marginea şoselei arătau şoldurile de cărămidă 
acoperite cu viţă. Soarele bătea în porţile albe, văruite de 
curând, întindea pe asfalt umbrele duzilor. 

ltalianul opri în faţa unei grădini de vară. Coborf împingându-i 
gălăgios spre bar. 

— E pus pe rele, observă Litruţă. 

— Numai să nu ne bage-n şanţ. Fii atent, zâmboc, nu-l trage la 
băutură. 

— Aştia dacă se matolesc, dau şi cămaşa de pe ei. 

— Cum să nu... 

— Latini, guriţă, nu freacă francu’! A tras o drojdie, i-apucă 
dărnicia. Gimbeală, fâşu' ăla îmblănit, al meu e! 

Comandară Cinzano alb. Napolitanul nu mai contenea cu 
prietenia. îl îmbrăţişa pe hoţ, pipăia admirativ toracele 
Uşchitului, turuind: 

— Bravo! Bravissimo! 

Litruţă şopti fără să mişte buzele: 

— Auzi, nea Sile, n-o fi cumva d-ăla, cum îi zice, spatist? Prea 
se bagă-n mine... 

La al doilea pahar italianul începu să cânte tare: 

— O sole mio... 

Consumatorii aplaudară numai aşa, să întindă circul. Uşchitu 
se întoarse către hoţ: 

— Mă, ăsta-i nebun, adună satul! Scoate-l naibii, văd că ai 
trecere. 

— Cum se zice hai să mergem? 

— Lasă, ia-l de mână. 

Litrută îşi drese glasul. 

— Amigo, volio... plecare. Idiom! 

— Hai c-ai nimerit-o! 

— Lets gău! 

— Uite ce dă din ăsta micu! 

ltalianul păru o clipă descumpănit. Mai trase la repezeală o 
canţonetă, apoi se hotărî: 

— Şi! Şi! Andiamo! 

Aruncă barmanului suta şi se îndreptă spre ieşire ţinând fugiţii 
de umeri. Când să pornească maşina motorul mut. Mai încercă 
de câteva ori apoi sudui pe limba lui: 

— Mama mia! Com e posibile? 

— Uite că se poate! Treci la împins, gloabă spuse Litruţă 
coborând. 

lşi proptiră mâinile în port-bagaj opintindu-se pe ruptelea. 
Maşina demară brusc şi fugiţii căzură pe burtă. Abia când Fiatul 
se pierdu pe şosea, în mare viteză, înţeleseră fenta. 

Hoţul pipăi reflex buzunarul. 

Banii dispăruseră. 

Mult mai târziu aveau să afle că „italianul” era zulangiu din 
Constanţa, unul Gică Oancea. Maşina o furase de la un localnic, 
numărul şi-l ciocănise singur. De-o lună vântura ţara în lung şi-n 
lat prăduind fraierii... 

Capitolul X: . 
FIRELE SE INNOADA 


Bătrâna surâdea enigmatic: 
— Posibil nu înseamnă şi obligatoriu! 
Aşadar, încă o greşeală. 


Sile observă că-i lipseşte restul la suta cu noroc. 

— Al dracului! M-a lecuit de bani... 

Ala micu să moară şi alta nu. Peste unspreze mii, darul 
nuntaşilor, se duseseră pe apa Sâmbetei. Nici măcar nu putea s- 
o spună de frica Uşchitului. Aduna în el otrava şi-o dată izbucni: 

— Ce face miliția, domnule? Cum nu-i strânge?! 

— Chiar... Blestemul mocanilor din tren, Litruţă. Ţi-aduci 
aminte cum i-ai aiurit? 

— Ptiu! Trăsni-l-ar Al de Sus şi n-ar mai duce lingura la gură! 

— De astă dată te-a uitat Sarsailă, trebuie să recunoşti. 

— Uliuu! Nu mi-o pica el în mână?! 

— Prea te omori şi tu pentru câţiva lei acolo! 

— Câţiva lei, ai? Scrâşni înfundat: Dar la mândria mea de şuţ 
te-ai gândit? Adică să mă fenteze pe mine, manglitor târnosit 
prin pârnăi, un ăla, un amărât de zulitor, cu caşu' la gură?! 

— Ai îmbătrânit, Mitule! Vin din urmă alţii, mai şmecheri. 

— Intră oftica-n mine, Uşchitule! 

— Cred. 

— N-am linişte până nu-i plimb şuriu' pe dinăuntru! 

Amiaza somnoroasă dormea pe pârloage, sâcâită de muşte. 
Nu se clintea o frunză. Pe luciul asfaltului fata morgana întindea 
pânze de apă ademenitoare. 

Mergeau  toropiţi de căldură. Uşchitu căscă lung, 
gospodăreşte: 

— AŞ face o baie... 

— lar? Mai avuseşi odată idei din astea şi rămăserăm în 
izmene. Hai 'napoi să bem o bere. 

— Cu ce? 

— Ţi-a umflat tot? 

— Tot, 

începu din nou să spurce lumea şpilerilor. Sile aruncă fără 

urmă de glumă: 

— Lasă mă, poate găsesc altă sută... 

— Găseşti pe dracu cu descântu'! Cum nu m-am prins, 
frăţioare, nu-mi iese din cap şi pace bună! De tine nu mă mir, că 
eşti făcut grămadă, dar eu? Imi vine să mă iau la pumni... Auzi al 
dracului cu ce iordane umbla! Whisky, maşină a'ntâia... 

— La urma urmei tot el s-a păcălit. A plătit la bar o sută şi s-a 
ales cu optzeci. 

Litruţă îi aruncă o căutătură urâtă, sări şanţul şi se aşeză sub 
un dud. 

— Zi mersi că ne-a lăsat ţigările, făcu Uşchitu apropiindu-se. 

— N-ai văzut ce fuma, spurcăciunea? Numa’ d-alea 
americăneşti. Ţol, ţol, aur pe el ca la turci... 

— Cheltuielnic. 

— Vorba matale, nea Sile, vin din urmă alţii, cu altă brânză-n 
straiţă... 

— Legea progresului, Mitule! 

— Legea dracului! 

Oftă din rărunchi aţintindu-şi ochii departe, la marginea 
Bucureştiului. Sile văzu primele case, pete albe tivite cu 
verdeață şi inima i se strânse: 

„Acum începe greul!” 


Fumau tăcuţi, fiecare cu gândurile lui. Într-un târziu Litruţă 
aruncă chiştocul, scuipă birjăreşte după el şi se întoarse spre 
Sile: 

— De unde eşti, gulie? 

Uşchitu arătă spre oraş. 

— Bucureştean născut sau d-ăştia făcuţi pe puncte? 

— Bunicul ţinea pe vremuri o crâşmă în Dudeşti, Mai ceva ca 
la Paris, trebuie să fi auzit de ea. 

— Cum să nu! Lângă cruce, în capu' străzii... Zi asta era a lui 
bunelu? 

— A lui. 

— l-auzi, bă! Atâtea lovele să am eu câte drumuri am bătut 
pe-acolo. La număru' 4 avea tractir Jeni. 

— Una blondă, subțire? întrebă Sile. 

— O ştii? 

— Păi cine crezi că-i căra vinul şi mezelicurile când dădea 
petreceri? 

— Zău, mă? înseamnă că-l ştii şi pe Ticluială. 

Uşchitu zâmbi: 

— Ticluială zis Gheb... 

— Era fratele meu de cruce, profesore! 

— Ca să vezi ce mică-i lumea! Il ştiu, cum să nu-l ştiu. A murit 
în cârciumă, la bunicul. 

— Aşa e, bă! S-a luat în şişuri cu unu’, Zâne, din Colentina... Îl 
bătu pe spate. De ce nu spui, suflete, că eşti de-al nostru? 

— Sunt şi nu sunt. În '46 m-am mutat în Sfântu Gheorghe, tata 
lucra la poşta centrală, eu învăţam la Matei Basarab... Ridică din 
umeri: Şaisprezece ani de toceală aiurea-n tramvai, la ce-mi 
foloseşte? 

— Când zic că-i pierdere de timp... Bătuşi aceeaşi smântână 
cu ăla grasu? 

— Care? 

— De nu-l mai încăpea coteţul. Fericitu'! Caiafa! 

Trăsăturile Uşchitului se înăspriră: 

— Profesorul Alecu Istrate... Da. Am isprăvit amândoi 
geografia. De când eram atâtica visam să tot umblu... 

— Unde? 

— Prin lume. Să văd cum arată. Ştii tu cum arată pământul, 
mă, ăsta micu? 

— Rotund... 

— Nu ştii, Mitule! Uşchitu clătină din cap: Nimeni nu ştie. 
Rotund ca un măr, lunguieţ, ca o pară ori scobit pe dinăuntru de 
la un capăt la altul. O mie şi una de presupuneri. Şi se mai zice 
că în scobitura aia ar exista altă lume, o altă civilizaţie. 

— Aia cu farfuriile? 

— Aia, alţii... 

— Cum dracu, nene? 

In ochii lui Sile ardeau lumini verzi. Se ambalase. 

— Inchipuieşte-ţi, Mitule, când vine iarna la pol, animalele în 
loc să coboare încoace, spre noi, unde-i mai cald, se îndreaptă 
într-acolo. 

— Aiurea? 

— Fapt constatat! larna la polii pământului durează şase luni. 
Şase luni de întuneric şi ger cumplit, şi totuşi le atrage. Merg ce 
merg şi-odată dispar. Şi-acum te întreb eu, unde dispar? 

— In scobitura aia? 

— Vezi bine. Altminteri nu s-ar duce la pieire, le-ar opri 

instinctul. 

— Aşa e fratele meu! Aveam noi un câine tărcat. La 
cutremurul din '40, c-o zi-nainte, urla de nebun, se smucea să 
rupă lanţu'. Vorba matale, istinctu'... 

— Nu-i exclus deci, reluă profesorul, să existe o grotă de mari 
dimensiuni, o lume pierdută... 

Hoţul se scarpină la ceafă nu prea convins: 

— Adică, să n-o fi oblicit neam de-atâta amar de vreme? 

— Omul nu poate ajunge. 

— Nici cu avionul? 

— Nici. Tu eşti convins că mergi drept şi în realitate faci un 
ocol. E — cum să-ţi spui eu ca să pricepi — o forţă care te 
îndepărtează. 

— l-auzi drăcia dracului! 

— Te umflă râsul numai când te gândeşti! Umblă oamenii prin 
lună şi habar n-au pe ce lume trăiesc! Am văzut harta 
pământului desenată cu peste două mii de ani în urmă. Ei bine, 
de la o anumită înălţime aşa se vede! L-au fotografiat 
cosmonauţii. 

— Ce vorbeşti, nene? Adică... . 

— Stai că n-am terminat! In una din primele hărţi ale 
pământului, e indicată o insulă ţinută în spinare de trei peşti. 

— Aşa. 

— Acum câţiva ani, Cousteau, mă rog, un francez, a cercetat-o 
cu batiscaful, o odaie de oţel care poate să coboare la mare 
adâncime. Închipuieşte-ţi, insula respectivă e susţinută de altele 
trei. 

Hoţul asculta cu sufletul la gură clipind mărunt. Sile înşiră 
aprins enigmele globului, vorbi despre petele albe, despre 
misterul statuilor din insula Paştelui, o mie şi unu de fenomene 
fără explicaţie. Desenă cu un băț, în tină, conturul continentelor, 
încercuind regiunile în care se mai practică canibalismul. Litruţă 
scuipă îngreţoşat. 

— Adicătelea dacă pic în mâna lor, mă halesc? 

— Pe tine nu, Mitule, s-ar otrăvi... Ştii, noaptea până să mă 
fure somnul, mă gândesc ce-aş face eu ajuns în pustietate, cum 
m-aş descurca... 

— Singur? 

— Singur. 

— Mori dracului. De urât şi tot mori. 

— Şapte ani a trăit un spaniol — unul Serano — pe o insulă, 
fără apă, fără o frunză, fără nimic. 

— Şi ce glojdea, neică? 

— Broaşte țestoase. 

— Aoleu! 

— Sângele îi potolea setea, carnea foamea, din carapace şi-a 
făcut colibă. Aşa ceva aş vrea... 

Litruţă îl privea dintr-o parte. Ingână nesigur: 

— Şapte ani să haleşti la broaşte?!? 

— N-ai înţeles, mă, n-ai înţeles nimic! Există bucuria izbânzii 
acolo unde moartea pândeşte la fiecare pas, bucuria locului 
descoperit de tine, pe care nimeni nu-l bănuieşte, nu ştie cum 
arată... Oftă aţintindu-şi privirea în depărtare: Am visat să 
umblu, aranjasem o plecare cu un grup de geologi, tocmai 
aşteptam ne iasă paşapoartele când s-a întâmplat nenorocirea. 

Litruţă clătină din cap: 

— Şi 'mneata, nene, prea... 

Se opri. Privirea Uşchitului împroşca venin. 

— Tu ce făceai în locul meu?! Să-l găseşti frate-tu, Gheorghe, 
sau cum îl cheamă... 

— Gheorghe. 

— Să dai de el, în patul tău, cu nevastă-ta?! 

— Păi ce eu sunt, fazan să mă însor? 

— Zi că erai însurat! Şi mai zi că ţineai la ea ca la lumina 
ochilor. Nu ţi se urca sângele în cap? Nu-i ucideai pe amândoi? 

— Este. 

— Aşa mi-a fost mie scris, Mitule. 

Litruţă surâse: g 

— ţi scrii singur, cocoș! Iți scrie sângele. 

Tăcură. Hoţul pândea liniştea Uşchitului. Sile muşca ţigara 
pradă unei dureri vechi, acre, cuibărite în fundul inimii. 

Pe marginea şanțului curgeau în şuvoi subţirel Maicile 
Domnului, sutanele roşii desenau, printre romaniţe, un zig-zag 
sângeriu. 

Şuţul rupse o floare şi începu să-i despoaie pe petalele. 

— Păi să nu-i dai dreptate lui ăla, fericitu'? Douăşcinci de bani, 
alo, mami vezi că vin, şi nu te doare capul! 

— Adică să-mi fur singur căciula?! 

— De, gulie, nu făcurăm noi lumea... Ai mulţi puradei? 

— O fetiţă. A luat-o văru-meu... 

— Ăla lunganu' cu maşina? Ochelaristu'? 

Sile îşi aminti pocinogul: 

— Imi vine rău numai când mă gândesc! Cum naiba am uitat 
bocceaua? 

— Lasă, neică, poate a scăpat... Am eu aşa o presimţire că-l 
găseşti acasă. 

— Să te-audă Dumnezeu! Ș 

— Nu ştii că la barza chioară îi face Al de Sus cuib? Ca la table: 
joacă agiamiu' aiurea şi tot bine iese. 


Uşchitu mergea întins, minat de un gând, Litruţă lipăia în 
spate des, mărunt, aproape în fugă. 

— Nu-i bine, nea Sile! 

— Ce nu-i bine? 

— Ce vrei să faci. Casa e pândită, ştiu că o să te răzbească 
dorul de fetiţă. 

— Trebuie s-o văd, Mitule! Mă usuc dacă n-o văd! 

— Nu spui eu? Te-anină urgent, asta-i nada! N-are telefon? 

— Ba da. 

— Bagă-i o sârmă! 

In ochii Uşchitului jucau lumini drăceşti. Spuse cu căldură: 

— A împlinit şapte ani, acum, în aprilie, o fi la şcoală... 

— Studentă în clasa l-a neamule, n-ai s-o mai recunoşti. 
Adăugă încet: Mă, nea Sile, mă, trăi-te-ar Dumnezeu, nu te 
repezi cu oiştea-n gard! Stai să se răcorească sângele. la acilea o 
ţigară... 

Răriră paşii. Uşchitu îşi muşca buzele: 

— Cum să fac, Mitule, învaţă-mă! 

— Văru-tău e'nsurat? 

— Este. 

— Dacă l-au priponit o să răspundă nevastă-sa. Clătină din 
cap. Nasol! Mi-e că se lasă iar cu vânzare. 

— Suntem neamuri... 

— Oţi fi voi, dar eu unul n-am încredere în fufe! Îți întind 
clapca la fix, uite-o aşa de-al dracului, darmite când le-ai 
pricinuit rele... Lasă-mă pe mine, nu-mi cunoaşte vocea. 


— Şi ce-i spui? 
— Că-s de la Prazul Vesel. Parcă la aprozar ziceai că lucrează. 
— Da. 


Găsiră un telefon la Parcul Privighetorilor. Litruţă întinse mina: 

— leşi c-o fisă. 

— De unde? Mărunţişul l-am lăsat bacşiş. 

— Ptiu! Te-apucă dărnicia! 

Hoţul intră în local. După câteva minute ieşi învârtind între 
degete 25 de bani. Profesorul se încruntă. 

— l-ai furat! 

— Chiar aşa? Nu ştii fenta cu schimbul? Te cauţi prin 
buzunare, până când fraieru' o lasă baltă. 

Sile făcu numărul: 

— Intreabă de Poşircă. _ 

— Asta-i bun de responsabil la vinuri... Işi drese glasul: Cu 
tovarăşul Poşircă, vă rog. Răsuflă uşurat. Matale eşti? Ala micu, 
prieten cu ăla prostu, de uită bocceaua în maşină... Până acilea, 
bine... 

Uşchitu îi smulse receptorul. i 

— Sandu? Eu, vere, eu frăţioare! De la Băneasa. Aha. Ințeleg, 
supraveghează casa... 

— Ce ţi-am spus! şopti repede Litruţă. _ 

— Fii atent să nu se ia după tine! In regulă, te aştept la 
restaurant. 

Inchise frecându-şi bucuros mâinile. Litruţă se şi repezise la o 
masă: 

— Ospătar! Adă, frate, berica aia, de-o oră aştept! 


Sandu Poşircă goli paharul: 

— Ca-n filme, pe onoarea mea! 

— Da, spuse Uşchitu încheindu-şi povestea. Şi tu?... Mi-era 
frică să nu te fi aninat. 

Ochelaristul oftă clătinând din cap: 

— Prin ce am trecut, nu mă-ntreba! Noroc că venisem cu 
maşina altuia. Pe-a mea au întors-o în fel şi chip, doar, doar or 
găsi vreo urmă, ceva. 

— Dacă nu te-au ajuns atunci... 

— S-au oprit, vere, v-au văzut când aţi sărit. 

— Norocul tău. 

— A doua zi, miliția la uşă. Unde am fost noaptea, ce martori 
am... Patru ore m-au sucit! Mai cu seamă unul... 

Litruţă deveni atent: 

— Unu' pământiu la obraz? 

— Cu nişte ochi să juri că-s veşnic stinşi. Maiorul Daşcu. 

— Clar! făcu hoţul oftând. 

— Omul tău, Mitule! 

— Omul nostru... 

Sandu Poşircă comandă mici şi încă un rând de sticle: 

— De când sunt n-am văzut anchetator mai al naibii. Şi vorba 
ceea, nu-s de ieri, de-alaltăieri... N-a crezut o iotă din tot ce-am 
spus. A lăsat un sergent pe lângă casă. Te-aşteaptă, Sile! 

— Ştiu. 

— Până şi la şcoala fetiţei pândesc. 

Uşchitu tresări. Intrebă încet: 

— Ce face? 

Poşircă lăsase privirea în jos, doborât de ochii fugarului. Sile îi 
apucă braţul în menghinea degetelor: 

— Bine. 

— Ce înseamnă, bine? 

— Mă, Vasile, nu mi-o lua în nume de rău. 

— Vorbeşte! 

— Fetiţa nu ştie... Nu i-am spus... 

— Ce? 

— Cine-i taică-său. A crescut la noi de mică... 

Hoţul văzu cum faţa Uşchitului îşi pierde sângele. Se repezi cu 
gura: 

— Stai blând, neică! Omu' are dreptate, ce rost avea să rupă 
inima copilului, s-o amărască de mică: la-o înţelepţeşte! Mai 
judecă şi cu schepsisu' nu numai cu pumnii! Las-o aşa, batăr 
până creşte. 

Mânia Uşchitului se frânse. Avea ochii împăienjeniţi de-o 
boare. 

— Cum arată? 

Sandu Poşircă scoase poza din portofel. O fetiţă subţiratică, cu 
codițe şi uniformă. 

— Am făcut-o astă-toamnă. Prima zi de şcoală... 

Degetele lui Sile, mari, noduroase mângâiau obrazul de 
carton. Lacrimi grele, fierbinţi pătau şorţul în pătrăţele. 


Ochelaristul scoase un teanc de sute, îl întinse discret: 

— Uite banii ăştia, vere, să aveţi de-un început Mâine scot 
alţii. 

Uşchitu strecură bancnotele în buzunar. 

— Cât mai am la tine? 


83 


- FUGA - 

— Douăzeci şi şase de mii. 

— Jumătate mi-aduci, jumătate opreşti pentru cheltuiala cu 
fetiţa. 

— Mă vere... 

— Gura! 

Sandu Poşircă ridică din umeri: 

— Cum zici tu, dar nu e bine! Ai nevoie de bani. 

— Intr-o lună mă pun pe picioare. Poţi să ne faci rost de două 
buletine? 

— Vorbesc diseară cu fraţii Trică, dacă nu i-au arestat. Gazda 
am aranjat-o. 

— Unde? 

— La o mătuşă de-a neveste-mii, ia studenţi cu chirie. 
Rubedenie de-a şaptea spiţă, n-au cum să se prindă. 

Sile se strâmbă sceptic. 

— Când i-o vedea mutra ăstuia, frumosu'... Numai a student 
nu calcă. 

— l-am zis că sunteţi medici din provincie, veniţi îi un concurs. 

— Altă viaţă, observă Litruţă. Poate o-mpinge dracu’ să mă 
întrebe de niscai boli! 

Profesorul îl privi iute: 

— Apropo, Mitule, fii atent, nu scoţi o vorbă! 

— Mi-e că scoate ea, ştiu eu cum sunt babele când dau de 
doctori... 

— Te prefaci că înveţi. Bună ziua, bună seara şi ochii pe carte. 

— Vai de sufletul meu amărât! 

Uşchitu se răsuci spre Poşircă: 

— Spune-mi, Sandule, nevastă-ta ştie? 

— Nu. M-am gândit că, oricum, e femeie, o mai scapă. 

Hoţul răsuflă uşurat: 

— Te-ai gândit bine, neamule! 

— Zi adresa. 

— Str. Popa Tatu 216. Doamna Alexandra Angelescu. 

— Stă cu cineva? 

— Singură, vere, păi ce-s nebun să vă bag la comun? Bătrâna 
umblă cu crucea-n sân, o să vedeţi. Dau eu telefon înainte. 

Uşchitu se uită la Litruţă: 

— Trebuiesc cumpărate schimburi, cămăşi, valize. Acum eşti şi 
tu doctor! 

— De mult, gulie! Vindec fraierii de lovele... 

Sile se juca cu paharul. Spuse încet: 

— Diseară vreau să-mi văd fetiţa. 

Ochelaristul se întunecă, ceru din priviri ajutorul hoţului. 
Litruţă o luă pe de departe. 

— Ştii ce mă gândeam eu... 

— Diseară vreau să-mi văd fetiţa! repetă apăsat Uşchitu. 

— Cum s-o aduc, vere? De câte ori ies cu ea se ia unul după 
mine. 

— Inţelege şi 'mneata! completă Litruţă. 

— Faci pe dracu-n patru şi vii cu ea! 

— Maică Precistă! 5 

— Mă, nea Uşchitule, vrei iar s-o-nbulinăm? Asta-i cârligu' 
presarilor, punem singuri capul sub evanghelie. 

— Tu să taci, auzi! Işi luă tâmplele în mâini. O scoţi la 
plimbare, în Cişmigiu. Eu stau pitit undeva... Adăugă şoptit: 
Trebuie s-o văd, fraţilor, altmiteri mă desfac! 


* 


Bătrâna le servise dulceaţă, apoi cafele, adusese în cameră un 
vas cu flori. Casa veche, boierească, strălucea de curăţenie, 
fiecare lucruşor îşi avea liniştea lui, parcă te aflai într-o 
catedrală. 

Litruţă se foia neliniştit. 

— lar ai draci, Mitule? întrebă Sile îndată ce rămăseseră 
singuri. 

Hoţul începu să râdă. 

— Mă simt nasol, frăţioare... Vezi tu, toată viaţa am fost 
deprins cu mardeala şi înjurăturile. Acu’, aici, parcă nu-s la mine 
acasă, nu ştiu cum să-ţi zic... 

— Am înţeles, nu eşti în elementul tău. 

— Barem o privire strâmbă, ceva... Când se uită la mine cu 
ochii ăia dă miel, mă umflă plânsul. 

— Nu-ţi fă griji, te spurc eu! 

— Profesoreşte? Ca la şcoală? N-ai vorbe... 

— Am învăţat câteva prin puşcării, nădăjduiesc să-ţi placă. 

Cumpăraseră schimburi noi, pijamale, scule de bărbierit, 
săpun. 

— Du-te şi fă un duş, Mitule! 

— Dar ce, mă, mâine-i Paştele? 

Sile ridică plapuma de satin roşu, descoperind cearşaful 
spumă. 

— Ai văzut aşternutul? 

— Au! Eu mă-ntind pe jos, să n-am spor! Nu-i de mine... 

— Urgent la baie şi freacă naibii picioarele cu sârma de 
podele! Vezi c-am luat şi nişte lavandă, dă printre degete. 

Hoţul se întoarse după cinci minute: 

— Nu ştiu unde-i lanţu' de la tauletă, nea Uşchitule! N-am mai 
văzut modelu' ăsta... 

— Cum arată? 

— Lunguiaţă, ca o cadă de copil. 

— Cu găurele?! 

— Aşa, aşa... 

— Ptiu, fir-ai al dracului! Ai spurcat bideul femeii!... 


Înserarea întindea umbre albăstrui deasupra ale lor, îmbrăţişa 
insula într-o lumină molcomă. 

Luaseră loc la o masă, mărginaşă, aproape de lac. 

Litruţă îşi lăsase mustață subţire de crai, purta cămaşă roşie, 
damblaua lui, şi pantofi cu talpă triplă. Sile frământa în mână 
paharul cu bere, pândind bărcile. 

— Hai s-o roim, nea Uşchitule! şopti hoţul. 

— Nu! 

— Se lasă cu jelanie, ascultă-mă ce-ţi spui, mă-nţeapă 
Sarsailă. 

Dar Uşchitu nu-l mai auzea. Pe luciul plumburiu al apei luneca 
barca lui Poşircă. Fetiţa povestea ceva gesticulând cu amândouă 
mâinile. Sile o mânca din ochi, buzele se mişcau încet, rosteau 
vorbe neînţelese, bărbia îi tremura. 

Hoţul cercetă neliniştit împrejurimile. Văzu a doua barcă 
venind din urmă. Un tip solid într-o haină scurtă de piele lopăta 
privind tufişurile înşirate pe mal. În dreptul insulei întoarse capul 
şi Litruţă avu impresia că pentru o clipă, vâslele rămaseră 
neclintite. 

— Bă frăţioare, ia bungheşte-te la ăla trupeşu'! Pui pariu pe ce 
vrei că-i presar! 

Uşchitu nu-i răspunse. Avea lacrimi în ochi. Paharul îi pocni 
între degete. Continua să frământe cioburile, sângele se 
prelingea pe la încheieturi. Barca ochelaristului ocoli insula şi 
dispăru. Litruţă sări de pe scaun, forfecând cu ochii mulţimea. 

Omul în haină de piele acostase lângă podeţ şi se îndreptă 
glonţ spre telefonul public instalat la intrare. 


— Şase! 

Uşchitu se suci greoi, privindu-l curios, ca şi cum atunci îl 
vedea pentru prima dată. Ala micu îl zgâlţâi de umeri: 

— Roiu, neamule, că potera-i pe noi! 

Sile ţâşni în picioare răsturnând scaunul. Scopceau printre 
mese căutând din ochi izbăvirea. Lunganul în haină de piele 
răsări cu pistolul în mână. 

— Incotro, băieţi? 

Incremeniră.  Litruţă întoarse privirea.  Ospătarii îi 
înconjuraseră din toate părţile, strângeau cercul. 


Capitolul XI: 
CATCH AS CATCH CAN LA „MONTE-CARLO” 


— Avea serioase motive să înțeleagă, 
în sfâr,it, cu cine are de-a face! 
Toată lumea fu de acord. 


Verdele de bahnă stătută umpluse ochii Uşchitului. Căuta 
chiondriş, jur împrejur, cu faţa pământie. Venele gâtului 
răsuceau frânghii. Un regiment de draci şi jilavi îi furnicau 
degetele. Işi muşcă buzele adânc, până la sânge şi slobozi 
pumnul. 

Izbit în vintre, omul se chirci scăpând arma. Sile făcu vânt 
pistolului cu piciorul, răcnind: 

— Aşa, băiete, acum să te văd! Apoi către Litruţă: Nu te da 
prins, ăla micu! 

— Nici o grijă, neamule! Asta-i muzica ce-mi place! 

Suveică culcă huidumele repezind şpiţul pantofilor în fluierul 
piciorului, le fărâma ciolanele. Ghiftuiţii, dădură înapoi pe brânci, 
înjurând de mama focului. Cei tineri, mai sprinteni, încă 
nedeprinşi cu osânza traiului bun, roiau împrejur cercând să-i 
încolăcească picioarele. 

Sile lupta din greu cu omul în haină de piele. Era uns cu toate 
alifiile. După o clipă de buimăceală ocoli ploaia de pumni prin 
fente scurte. 

Moglanii rămaşi cu paharele în mână salivau de plăcere, 
muierile măcinau gureşe: 

— Nu te băga, Alecule! 

— Hai acasă! 

— Ce face miliția, oameni buni?! 

Chelnerii jucau pete albe în ochii hoţului. Puse mâna pe un 
scaun şi-l roti deasupra capului. Se apropia de Sile, croind în 
treacăt luminile joase, risipite pe margine. Spate în spate 
prinseră curaj. Uşchitu pocnea cu pumnii, hoţul cu picioarele şi 
gura: 

— Face-ţi încoa, bă, jigăniilor! Să vă înveţe tata meserie! 

— Ăsta-i gata! 

— Scoate şişul, nea Sile! 

— N-am. 

— Sparge o sticlă şi dă-le buzunar la beregată! 

Uşchitu înţelese repede că nu mai pot răzbi spre ieşire: 

— În apă! 

Săriră amândoi odată. 


Noaptea îşi slobozise întunericul, umplea lacul de umbre. Se 
adăpostiseră într-o beucă săpată în coasta insulei, sub terasa de 
beton. Miliţianul şi chelnerii scrutau de-a valma apele negre. 
Vocile se întretăiau, fiecare da cu socoteala! 

— Tre’ să iasă ei! 

— Atenţie la pod! 

— Căutaţi sub terase! 

Câteva lanterne prinseră să pipăie undele, degetele de lumină 
vânturau apa. 

Fugiţii nu clintiră. Stăteau la afundiş, scobitura le îngăduia să 
ţină gura afară. 

Litruţă prinse mâna Uşchitului şi-o strânse. 


Cinci ceasuri au răscolit parcul palmă cu palmă. Reflectoarele 
măturau tufişurile, zăvozii mârâiau nemulţumiţi. 

Treptat, hălălaia se topi. Ridicară capul. Erau vineţi de frig, 
vitruiţi de puteri. Se târâră pândiş, până la stiva de lăzi goale, 
din spatele magaziei. Hoţul clănţănea zgribulit. 

— Altă dată să nu ieşi din vorba mea, bă, ăla prostu! Ţi-am 
spus că-i clapcă? 

— De, Mitule. Sile oftă privind jur împrejur: Or fi plecat? 

— Pe dracu! 

Strângea rău. Hainele ude se lipeau de trup, un vânt subţire, 
rece, le da târcoale. Profesorul izbucni: 

— Cine m-o fi blestemat, Mitule, cu norocul ăsta? 

— Norocu' şi-l mai face şi omu’, gulie! Sst! 

Un sergent major trecu în fugă pe alee. Sile clătină din cap 
lămurit: 

— E clar! Trebuie s-aşteptăm până dimineaţa! Lume, 
vânzoleală, mai uşor te strecori. 

— Eşti fazan rău, frăţioare! închid grădina şi nu-ţi lasă fir de 
iarbă necercetat. Singura scăpare e să cărăbănim acu’, pe 
negreală. 

— Cum? leşirile-s păzite. 5 

— Sărim gardul la blocuri. Ale vechi au balcoane până jos. 
Intrăm în casa guşterilor, schimbăm ţoalele, şi cărel poteca pe 
scara a mare. 

Uşchitu oftă: 

— Să nu scoatem dracului boii fără coarne! Fii atent, Mitule! 

— Nici o grijă. Las' pe mine, trag eu scurta. Mă duc s-arunc un 
ochi. 

Lui Sile nu-i plăcu cum sunau vorbele hoţului. Păreau învăţate. 
Vru să-l oprească, dar Litruţă o şi luase din loc aruncându-i peste 
umăr. 

— Stai în priveală! 

Apoi dispăru. 


Monte Carlo îşi stinsese firma, personalul pleca acasă, ori prin 
spitale. Rămăsese doar responsabilul. Inşira pagubele unui 
individ înalt, uşor adus din spate: două geamuri, patru felinare 
sparte şi trei chelneri în ghips... 

Făptura şiştavă a hoţului lunecă printre mese, găsi adăpost în 
spatele unui stâlp de beton. De acolo putea să vadă orice 
mişcare. 

Se chirci brusc înjurând birjăreşte. 

Il recunoscuse pe maiorul Daşcu. 


Steaua ciobanului se scălda în lac stârnind orăcăitul 
broaştelor. Litruţă se târa printre tufişuri tresărind la fiecare 
zgomot. Ajuns la capătul grădinii scuipă cu obidă: gardul era 
supravegheat. 

— E albastru, Uşchitule! şopti hoţul aşezându-se lângă 
profesor. Poteraşii stau sub garduri. 

— Bănuiam. 

Sile Dragu privea abătut un felinar singuratic, năpădit de 
floare, Litruţă îşi mesteca neputincios furia. 

— Şi-acu ce-mi stai soacră? 

— Ce-ai vrea să fac? 

— Pune naibii capu' ăla la bătaie dacă tot ţi l-a dat Dumnezeu 
pe umeri, poate iese ceva. Ştii cine dă poruncile? Maiorul Daşcu. 
E acilea-n spate... 

— Omul tău. Omul dracului! g 

Văzu un sul de sfoară aruncat într-o cutie. Il cântări în palmă 
pe gânduri. 

— Hai să te scoată tata la liman. 

— Pe frânghie nu mai umblu, să fim înţeleşi. 

— Geambâţ eşti fratele meu! 

— Oi fi. 

— Ţine-mi umbra! 

Se furişară printre boschete spre blocuri. Litruţă pipăia 
întunericul cu ochii şi degetele. Drumul era lung, anevoios, 
trebuia înconjurat locul, traversate două alei. Profesorul respira 
greu. 

— Sonoru', gloabă! şopti Mitu Suveică. Ţine-ţi aburii! N 

Chiti un tufiş de bujori, aflat sub privirea sergenţilor. li făcu 
semn profesorului să rămână pe loc şi se târî spre buchetul de 
flori căutând locurile stăpânite de umbre. 

Sile asculta încordat. Umbletul hoţului nu născocea nici un 
zgomot. Îl văzu trecând sfoara pe la rădăcina tufei, apoi 
întorcându-se cu aceeaşi precauţie. 

— Felu-ntâi! spuse Litruţă la urechea profesorului. Pricepuşi 
ceva? 


— Nu. 
— E şi greu... Cât să fie d-acilea până la tufiş după capul tău 
ăla prostu'? 


— Vreo cinzeci de metri. 

— Şi până la gard? 

— Douăzeci. 

— Dar de ventrilogi auzişi, gulie? Ochii ca sarmaua! Strigă 
înăbuşit, dar îndeajuns de tare: Atenţie, Uşchitule! Poteraşii! 

Profesorul îl privi solomonit. Vocea lui Litruţă venea dinspre 
tufa de flori. Hoţul smuci sfoara şi capetele bujorilor prinseră a se 
legăna. 

— Ţi-a picat fisa, cosorel? 

— Extraordinar! Cum... 

— Sst! 

Recuperă sfoara la repezeală. Era şi timpul. Doi milițieni 
înaintau spre tufiş, lăsând slobod drumul spre blocuri. Fugiţii se 
strecurară printre boschete şi săriră gardul. 

Uşă de la balcon era întredeschisă. Litruţă o împinse uşurel şi 
pătrunseră într-o sufragerie de avuţi. 

— Eşti dement! suflă profesorul. Dacă se trezesc? 

— Cine? Tata moşu? Husănii ne-au lăsat vorbă că-s în 
concedii. Arătă hârtia albastră de la geamuri — semnal sigur 
pentru prăduitori că-şi pot face serviciul fără grijă — lustra şi 
fotoliile acoperite cu huse. Rostuieşte niscai trenţe uscate. Alege 
tu, eu când mulg vaca îi smulg şi ţâţele... 

— Suveică! 

Hoţul îşi bătu exasperat palmele: 

— lar începi, mă? 

— Cât eşti cu mine nu te atingi de un singur capăt de aţă! 

— Schimb pe schimb, mireaso! Lăsăm zălog ţoalele noastre, e 
bine aşa? Uite colo dulapul. 

Sile Dragu deschise uşa unui şifonier masiv, sculptat cu dichis. 
Trase două cămăşi, vru să scoată o pereche de pantaloni, dar 
mâna îi încremeni. Degetele întâlniseră nasul, ochii şi gura unui 
chip rece.. Şopti sugrumat: 

— Un cadavru! 


* 


Aşezat la o măsuţă în apropierea barului, maiorul Daşcu 
primea raportul subalternilor: 

— Sergentul Dima susţine că a auzit clar vocea lui Mitu 
Suveică, ceilalţi au văzut tufa de bujori mişcându-se. 

— Şi? 

Locotenentul ridică din umeri. 

— Nimic. Probabil a atins florile vreun câine vagabond, că-i 
plină grădina. 

— Probabil... 

Mitu Suveică croi pârtie printre bodroanţe cu amândouă 
mâinile şi începu să râdă, 

— Vino să-ţi vezi cadavru’, gloabă! 

Trase afară din dulap o arătare, mărunţică şi smolită, speriată 
de moarte. Profesorul scuipă cu năduf: 

— Ce făceai acolo, domnule?! 

— Aştepta tramvaiul 14, răspunse amuzat Litruţă. Cântări 
expert chipul omuleţului: Trosnitor? 

— Aşa şi aşa... 

— Cum îţi zice? 

— Lică Stănescu, boierule, pupa-ţi-aş tălpile. Amărăştean, vai 
de vieţişoara mea. 

Litruţă se întoarse spre profesor, clătină din cap cu 
înţelepciune: 

— Uite cine a ajuns să strujească bucureştenii! Se duce 
dracului tagma hoţilor, Uşchitule! 

— Dă-l naibii, era cât pe ce să fac infarct! 

— Intâi să-i aud cântarea. Rahovean? 

— Aşi! Din Găneasa, împărate. Comuna Găneasa. 

— Oi fi ţăran, ai? Agricultor... 

— Plugar, frumosule, ochiosule... 

Mitu Suveică râdea subţire. Profesorul cerceta noaptea prin 
uşa balconului. 

— la arată tu moşului ce ai prin buzunare. 

N-avea decât un şperaclu şi câteva fise de cincisprezece bani. 
Litruţă îl măsură cu disprețul hubărilor. 

— Cum ieşi, mă, în treabă fără şundrea? 

— Au! Se lepădă scuturându-şi mâinile. Să n-aud! 

— La cine ai ucenicit? 

— Sunt un tovarăş cinstit, minca-ţi-aş chenzina, am fost şi la 
muncă voluntară... 

— l-auzi! Atunci ce căutai prin dulapul creştinului? 

— Mă rătăcisem prin Cişmigiu... 

— Şi-oi luat-o de-a dreptul, completă Litruţă. Ascultă, mă, 
prăpăditule eu sunt şuţ de meserie, ştiu să pui geana. Aşa că 
treci pe ghe dur! Când ai intrat? 

— Spre seară. 

— Tu aiurişi uşa de la balcon? g 

— Păi? Când să bag în marşalier mi-a îngheţat inima. Incolţise 
miliția... 

— Puteai să ieşi prin faţă. 

— Nu văzuşi broasca! De cinci ore mă canonesc s-o dăşchid. 

— O fi lucrul dracului? 

— Este. 

— Dă-ncoa şperaclu, tolomacule! 

Lică Stănescu îi întinse scula. Cât ai bea o cinzeacă, Litruţă 
veni de hac încuietorii. Deschise larg uşa. 

— Roiu! 

— Şi agoniseala? 

— Rămâne aici! Apucă omuleţul de guler. Dacă mă vinzi, până 
la ziuă te-ntind puradeii pe catafalc! Clar? 

— Clar, împărate! Se opri în prag: Dă şi mie un bănuţ de 
tramvai. 

— Valea! 

— Dar o ţigară îmi dai? 

— Mă ţie ţi s-a urât cu binele! 

— Spune-mi batăr cât e ceasul... 

Mitu Suveică îi făcu vânt pe scară. 

— Ai încredere? întrebă profesorul. 

— Il am pe Sarsailă în slujbă.. Stă blând, nu m-anţepat. Ş-apoi 
frumosul ăla chiar dacă nu cunoaşte meserie, un lucru tot a 
învăţat: turnătorii nu apucă revelionul... 

Uşchitul strănută înfundat. 

— O gripă mi-ar lipsi acum... 

— Ete hal de umblăreţ prin pustietăţuri! Bagă gioalele în cadă, 
şi dă drumu’ la apă clocotită. 

— Lasă, hai s-o ştergem. 

— Treci pe prişniţe, gloabă! Nu ţine tuşitu în cărăbăneală. 

Profesorul măsură cu credinţă poalele grădinii. Şopti: 

— E un miliţian sub fereastră, Mitule! 

— Fă ce-ţi spun! 

Sile Dragu trecu în baie. Litruţă aşteptă să închidă uşa apoi 
căută grăbit în cartea de telefon. Ridică receptorul şi formă un 
număr. 

— Cu maiorul Daşcu. 

— Cine-l caută? 

— O cunoştinţă. Mitu Suveică. 

Hoţul recunoscu râsul maiorului. 

— O veche cunoştinţă! Mă bucur că m-ai căutat, Litruţă. 

— Mie-mi spui? 

— lar ai reuşit să mă păcăleşti... 

— E bine? 

— Deocamdată. Pentru ce m-ai sunat? 

— Să-ţi fac o plăcere în organism. 

— Eşti amabil, Mitule. Ei, s-auzim propunerea, pariez că ai o 
idee. 

Mitu Suveică ascultă atent zgomotul duşului apoi şopti. 

— Schimb pe schimb! 

— Adică? 

— Îmi laşi căile slobode şi-ţi pun profesorul pe făraş. 

— Prietenul dumitale de excursie... Nu s-ar zice că ştii ce-i aia 
recunoştinţa. Hm! Cam puţin, Mitule, valorezi două milioane de 
dolari. 

Motul îşi muşcă buzele: 

— Îi facem la jumate! 

— Ai dumneata inima asta? 

— Nu mă crezi! 

— Dacă-ţi dai cuvântul de onoare... 

— Lasă iordanele, domnule maior, sunt pe bune. Jume-jume! 
Un milion de dolari! 

— E cam mult, Mitule, prea mult pentru un singur om. 

— Te norocesc, ai lovele p-o viaţă, başca profesorul. Pe Uşchit 
ţi-l livrez acum... 


Sile Dragu descoperi într-o debara pantofi pe măsură. Îi 
încălţă. Văzu în dormitor al doilea telefon, ni derivație şi hotărî 
să-l sune pe Poşircă. Ridică receptorul. In locul tonului auzi vocea 
lui Litruţă, apoi pe a maiorului. 

— Nu te trombonesc, şerifule! 

— Sunt încredinţat, dragul meu. Dumneata eşti om de cuvânt, 
ai până acum opt crime la activ. Cine urmează? 

— Un presar cu galoane! Ţine minte, domnule Daşcu, eu ţi-s 
naşul! 

Profesorul se crispă: 

— Litruţă! 

— Ai deprins năravul slugilor, gloabă, tragi cu urechea? 

— Acum a ridicat al doilea receptor, Suveică. Nici o grijă, nu 

te-a auzit, interveni maiorul. Presupun că vă aflaţi într-o locuinţă 
particulară cu două aparate în derivație. Domnul profesor Vasile 
Dragu, dacă nu mă înşel. 

— Vă înşelaţi. Mă numesc Uşchitu, condamnat la zece ani. 
Atât! Celălalt nume nu înseamnă nimic... 

— Sceptic? 

— Resemnat! 

— Nu s-ar zice dacă mă gândesc la ultima ispravă. Apropo, m- 
ar interesa, cu titlu informativ, unde v-aţi ascuns după... după 
întâlnirea de pe terasă. 

— Sub terasă. Există o surpătură. 

— Cunoşteaţi locul? 

— Nu. Ne-a ajutat întâmplarea. 

Maiorul râse: 

— Doamna aceea capricioasă... Mi-aş permite să observ că 
mizaţi prea mult pe ajutorul ei. 

— Facem şi noi ce putem, interveni Litruţă. 

— Poate-mi spui şi cum aţi părăsit grădina. 

— Mucles, Uşchitule! Nu ştii ce ocnă zace-n ăsta! 

Maiorul făcu o mică pauză. A 

— Sfatul nu-i de lepădat, s-ar putea să leg firele. In sfârşit, 
consideraţi problema rezolvată, domnule profesor? 

— Pentru moment. 

— Şi pe urmă? Sunteţi un om inteligent, mă mir că nu aţi 
înţeles cât de ilară e tentativa dumneavoastră. Prima evadare, 
vă amintiţi, a durat trei zile. 

— Am avut ghinion. 

— A doua nici măcar patruzeci şi opt de ore. 

— A fost insuficient pregătită, mă grăbeam. 

— De astă dată aţi beneficiat de toate condiţiile, mă rog, 
aproape toate plus şansa. Şi? Reconstituiţi itinerarul: Bulibaşa a 
refuzat să vă adăpostească în şatră... 

— Nu mi-am făcut iluzii. 

— Din cursa jitarului aţi scăpat printr-o minune, Alecu Istrate 
s-a grăbit să înştiinţeze autorităţile. 

— Işi va primi răsplata! 

— Asta-i deja altă chestiune. Vroiam să reţineţi că oamenii 
evită complicațiile, nu-i agreează pe cei scoşi în afara legii. 
Sincer nu înţeleg ce nădăjduiţi, un miracol la fiecare pas? 

Uşchitu asculta pe gânduri. Ridică din umeri. 


95 


- FUGA - 


— Ce altceva îmi rămâne de făcut? Să putrezesc într-o celulă 
pentru că fecioara cu ochii legaţi se încăpăţânează să rămână 
intransigentă? 

— Aţi ucis, domnule Dragu! 

— Mi-am păstrat demnitatea mea de om! Justiţia şi-a pregătit 
răspuns pentru toate încălcările regulilor de convieţuire, dar lasă 
nesancţionată cea mai odioasă ticăloşie: mutilarea sufletului. 

— O lacună... 

— O crimă! 

— Exageraţi, domnule profesor. 

Litruţă începu să se foiască la celălalt receptor. 

— Bă, nea Sile, bă frăţioare, acu te apucă limbariţa? 

— Gura! 

— Umbli după coada prepeliţei, să n-am spor! 

Maiorul râse. 

— Excelent tovarăş de drum v-aţi ales! Grijuliu, devotat, de 
nădejde, într-un cuvânt un camarad desăvârşit. Adăugă apăsat: 
Ştiţi ce mi-a propus adineauri? 

Hoţul tresări. O întoarse ca în Colentina. 

— Să jucăm geamparalele. 

— Să încetez urmărirea şi vă pune la dispoziţia mea pe făraş! 

În zadar încercase hoţul să întrerupă legătura. O păstra 
aparatul din odaia profesorului. Se grăbi să jure: 

— Eu?! Să mor eu, nea Sile, să n-am parte de luminile ochilor 
dacă am zis aşa ceva! Bagă strâmbe, vrea să ne-nvrăjbească, 
nu-ţi dai seama? 

— Fii pe pace, Mitule, spuse profesorul, oi fi tu parşiv, dar nici 
chiar aşa. 

Se auzi din nou râsul maiorului Daşcu. 

— Ştiţi pentru ce-l urmărim? 

— Ştie, e bine? 

— Lasă-l să vorbească! 5 

— Umblă cu lorgu, profesore! Asta are miere pe limbă. 

— Vă ascult! 

— Mă, nea Sile, mă frăţioare, presaru ţine mingea. Avu o idee: 
Trimite poterele la telefoane şi află de unde vorbim. Ne iau ca 
din oală. 

— Sunt singur, Litruţă. Dacă se apropie cineva auziţi zgomotul 
paşilor. 

— ÎI crezi? Eu am roit-o! 

— A atacat împreună cu fraţii Zugravu din Brăila duba care 
transporta valuta pe litoral. Un furt de două milioane de dolari. 

— Oho! exclamă profesorul. 

— Mint, Litruţă? 

— Am luat eu banii? M-aţi dovedit? 

— Nu. 

— Atunci? Hai noroc şi spor în ramură! 

— Acum zece minute mi-ai oferit jumătate din sumă să te las 
în pace. Un milion, plus profesorul. 

— Tromboane, neică! Vrajă! 

— Perfect. Şi faptul că ţi-ai lichidat complicii tot minciună e? V- 
am spus toate astea, domnule profesor ca să ştiţi cu cine aţi 
plecat la drum. Aş dori din toată inima să nu vă amintiţi prea 
târziu cuvintele mele. O clipă! 

Se auzi zgomot de paşi, apoi vocea înăbuşită a maiorului. 

— Au reuşit să scape. Anulăm operaţiunea. Oamenii pot să 
plece acasă. 

— Dos la faţă, Uşchitule! Caiafa le-a şoptit figura cu 
telefoanele! 

Uşchitul frământa tulburat receptorul în palmă. 

— Aşteaptă! 

— Ne reîntâlnim în una din zilele următoare spuse Daşcu 
revenind la aparat. 

— Dacă spuneţi dumneavoastră... 

Litruţă completă bine dispus. 

— A trecut baba cu colacii! 

— Ne  reîntâlnim, domnule profesor!  Ascultaţi-mi sfatul, 
renunţaţi la serviciile amicului Suveică, acum cât nu e prea 
târziu! 

Nu găsiră pui de taxi liber aşa că luară străzile de coarne. 
Litruţă ţinea trecătorii în priviri, profesorul păşea măcinat de 
gânduri. O aţă de vânticel alungase miasmele oraşului, aducea 
miros curat de floare prăduit din grădini. 

— Ce-i, cosorel? întrebă hoţul măsurându-l scurt, îţi aşezi 
murăturile de icter? 

— Tu l-ai sunat pe Daşcu? 

— Vezi bine. 

— De ce? 

— A, asta era... Ca să te dau pe făraş, nu ţi-a spus omul? 

— De ce l-ai sunat, Mitule? repetă răspicat profesorul. 

— Mă tu eşti făcut grămadă rău! Ala-i capeş, ţinea poterele 
prin cartier până intra bălana în grădină. Cum să afle c-am roit- 
0? 

— Aha. 

— În cărăbăneală îţi trebuie şi unu care le gândeşte, gulie, ți- 
am mai spus. Apasă pe accelerate c-a-nceput să strângă. 


Zorile pândeau mahalaua. Mergeau cu mâinile înfundate în 
buzunare, ascultând vrednicia cocoşilor. Hoţul băgă un cot în 
şoldul lui Sile Dragu: 

— Ţi-a plăcut cum i-am fentat? 

Buzele profesorului se lungiră a zâmbet. Prinse să râdă uşurel, 
înfundat. Râs nervos însoţit de sughiţuri. Litruţă îl ajunse din 
urmă. Râdeau amândoi în hohote stârnind javrele cartierului. Un 
întârziat cu servieta la subţioară îi măsură cu interes: 

„Unde dracu or fi găsit ăştia deschis la ora asta?” 


Capitolul XII: 
UN FURT CA IN FILME 


Monsieur Laurent decretă: 

— Când te hotărăşti să cumperi ceva 

de la un magazin de antichități, treci 

indiferent pe lângă obiectul vizat. Ţi 

se va cere o sumă mult mai mică. 

— Cu condiţia ca anticarul să nu cunoască trucul... 


— Ce zici, cocoş, ne ungem pe gât? 

— lar? Numai ce-ai băut trei sticle. Mă, tu eşti născut în zodia 
rațelor! 

Litruţă îşi mângâie pântecele: 

— Secetă mare! 

Intrară într-o grădină mărginaşă cu ulucile năpădite de iederă. 
Un munte de muiere, năduşită toată, sucea micii pe grătar 
ştergându-şi degetele roşii, ca nişte debreţini de poalele 
halatului. Chelnerii, câţiva japi silnici la mers, serveau cu toporul 
la brâu, gata să-i apuce pârţagul. 

— Parcă ar da de pomană, constată hoţul oftând. S-a suit 

scroafa-n copac! Ce luăm, bă, ăsta prostu? 

— Tu ce propui? 

— Tot pâinea mitocanului. 

Berea era caldă, paharele ciobite, masa se bâţâia pe două 
picioare. Litruţă îşi aminti încăierarea din Cişmigiu: 

— Imi pare rău că nu le-am luat măsura pentru un pardesiu de 
gips la toţi ghiftuiţii. Bagă mâna în buzunaru' românului! Şi-ai 
naibii, pe deasupra... 

Uşchitu îl asculta zâmbind: 

— Bine că mi-ai adus aminte. Cum a fost cu fraţii Zugravii? 

— Eh! 

Dădu din mâini a lehamite, schimbând repede vorba. Sile nu-l 
slăbea din priviri: 

— Ce vă veni, oameni buni, să umblaţi după dolari? 

— Parcă 'mneata nu ştii! 

— Nu ştiu. 

Hoţul duse paharul la gură, îşi clăti dinţii apoi înghiţi. 
Uşchitului să i se întoarcă maţele: 

— Ptiu! Târlă eşti, frăţioare! 

— Ete! Dacă nu-ţi place ia maşină mică. 

— Zici, mă, sau nu zici? 

— Ce să zic? 

Profesorul continuă râzând: 

— Chestia cu dolarii. 

— Dă-i dracului că numai rele au curs din toată nasulia. 

— Cine a avut ideea? 

— Zugravu ăl mic, Titi. 

Îşi aprinse ţigara la filtru şi începu să tuşească înjurând. Sile 
ştia că a făcut-o intenţionat. Il aşteptă să se liniştească, apoi 
zise: 

— Cu Titi Zugravu am împărţit celula timp de şase luni. Unul 
subţiratic, scump la râs... 

— A mai a dracului jiganie! 

— Să nu-mi spui că a reuşit să te păcălească! 

— De! oftă hoţul. 

— Nu-mi vine să cred! Tocmai pe tine?! 

— Se mai întâmplă... 

Luaseră loc la o masă pitită după un boschet, în fundul 
grădinii. Gardul era mic, în caz de nevoie puteau să-l sară, să se- 
afunde în mahala. Litruţă cântărea din ochi fiecare nou venit. 

— Ai auzit de unu’, Bârliba? 

— Nu. 

„_— Strujea pe vremuri husănii în Cotroceni, acu-i sub frunze. 
Asta, fratele meu, avea o vorbă: „Nici în Maica Precista să nu 
crezi, dacă ieşi cu ea în treabă!" Gură de aur! O singură dată am 
mers pe bune, oricum, eram veri, şi m-au luat huidumele de 
geambăţ! 

— Eşti văr eu fraţii Zugravu? 

— Am fost. 

— Ce înseamnă am fost? A! se dumiri Uşchitu. 

— Aha! 

Soarele ajuns la răscrucile cerului dădu în clocot. Litruţă 
înfundă scaunul în iederă, la umbră. 

— Ţine şi tu felinarele pe poartă, bă, ăsta prostu. 

— Zi aşa, Mitule, s-a isprăvit cu vărsare de sânge. 

— Alor mari le-am mâncat coliva, oftă hoţul, mai rămâne Titi. 
Auzi, mă, vine lepra la mine, nu şi nu că să pui cricu' în 
coperativă. Gaura ce-i drept babană, o căruţă de lovele, toată 
agoniseala de prin shop-uri şi hotele. Numai la Mamaia au lăsat 
nemţii vreo două sute de mii. 

— Bani de-ai lor? 

— Păi? Ştiau când trece duba spre gară, trebuia numai cotită. 


— l-auzi! 
— Caraliii cu ochii ca sarmaua. Rostuieşte Titi un T.V., geamăn 
cu maşina băncii, îi vopseşte numărul ştiut şi mă urcă la volan. 


Cu cinci minute înainte să treacă duba, am trecut eu gonind de 
nebun. Nicu vrăjea gaborii printr-un radio d-ăla micu' să nu mă 
scape... Râse: Am curăţat oraşu' de presari, toţi alergau după 
mine... Verii, în ţoale de colonei, grămadă, să aresteze paza 
dubei. Nu zici, c-au sărit şi nişte răcani să-i ajute? 

— Ca-n filme! Şi tu? 

— M-am uşchit într-un loc aranjat de-nainte, p-o stradă cât 
trotalu şi urgent la împărţeală după cum ne-am înţeles. Se 
înnoptă la obraz: Zugravii ăi mari, mă aşteptau în tindă cu 
şişurile scoase... 

— Pentru ce? 

Hoţul izbucni cu obidă: 

— Caiafe! Dălcăuci! 

— Vroiau toată prada? 

— Te cred! După ce, oricum, ei luau smântâna... 

— Ptiu! 

— Apoi n-avea dreptate cârjaliu' ăl bătrân, Bârliba? 

Scuipă scârbit, printre dinţi, frunzele năpădite de praf. Uşchitu 
umplu paharele: 

— Şi? Nu ţi-a făcut semn Sarsailă? 

— O fi fost şi el plecat în plăceri la vreo fufă! Ţine dreapta bă, 
ăsta prostu'! 

— Nu ziceai tu că te-nţeapă când... 

— M-a-nţepat Nicu Zugravu. Oftă: Odată m-am trezit cu şişu 
între coaste. Tinda îngustă, ăia doi malaci n-aveau un' să- 
ntoarcă. Şi fazani pe deasupra. Prima oară, când dădeau cu 
cuţitu', nici să-l apuce nu ştiau. Rânji: Pân' să mă nărui i-am 
dăşchis pe amândoi... 

— Şi Titi? 

— A sărit pe fereastră, dus a fost... 

Tăcu. Uşchitu îl privea eu luare-aminte: 

— Pe urmă? 

— M-am dus să mă coase un şnorăr de-al meu, felcer într-un 
spital. Îl ţin de priinţă când se lasă cu copci. În oraş, sfădălie 
mare... 

— ţi dai seama! 

— Toată floarea presărilor vântura judeţul. Ei p-o parte, eu pe 
alta, după Titi. Ochii îi sticliră: Să n-ajung ziua de mâine, nea 
Uşchitule, dacă îmi erea atâta de lovele! Voiam să-i pui ascuţişu' 
în ombilic şi să-l întreb: „Mă neamule, mă văru-meu, mă 
frăţioare, pen’ ce-mi făcuşi figura asta? Om eşti tu, Titi?” Ş-odată 
să-i întorc fieru'n mate, uite aşa! 

Răsuci mâna brusc răsturnând sticlele de pe masă. 

— Stai naibii la un loc, se uită lumea la noi! 

Hoţul scrâşni: 

— De-ai şti cât venin am strâns! Unde mai pui că până la urmă 
tot pe mine au dat vina. Constănţenii n-au crezut o singură iotă! 
Oţelul din priviri i se frânse. Adăugă încet: Parcă tu mă crezi? Mă 
crede careva? M-au vopsit ocnele de câneriu şi aşa am rămas! 

— Ai ochii dracului, Litruţă! Să juri că eşti Nichipercea, ducă- 
se-n pustiu! 

Hoţul ridică din umeri: 

— Acu' pricepi de ce n-am vrut să-ţi înşir toată dosădirea? De 
la maioru' Daşcu la ultimul şuţ, toţi bagă mâna în foc că, la 

dimpotrivă, eu am întins clapca Zugravilor! Să-nebuneşti, nu 
alta! Să-ţi baţi copiii numa-n gură de trei ori pe zi, dimineaţă, la 
prânz şi seara! 

Uşchitu aprinse ţigara, fuma pe gânduri: 

— De, bă, ăsta micu’ nu ştii cum se-ntâmplă? Şi Titi? 

— S-a dat la fund, parcă l-a înghiţit pământul. Işi muşcă 
buzele: Dar nu-mi scapă el! Să-mi prindă mie mămăliga coajă şi 
lasă! Până nu-i gust coliva n-am linişte! Mă înăbuş bă, fac boala 
lui Calache! 

Uşchitu privea încruntat fumul de ţigară. Hoţul îl măsură 
zâmbind. 

— Ce-i, suflecior, iar ţi s-a umflat pipota? 

— Nu mi-o lua în nume de rău, Mitule, ţin la tine, dar... 

— Dar? 

— Cum să-ţi spun ca să mă înţelegi? 

Hoţul se întristă: 

— Am înţeles. Te rod vorbele maiorului! 

— Prostii! 

— Atunci? 

Sile răsucea încurcat paharul: 

— De când am evadat puteam să o sfârşesc repede în câteva 
rânduri, dacă nu erai tu. 

— Lasă, lasă... 

— Asta-i adevărul, Mitule! Ştiu că fără tine nu ajung prea 
departe, n-am nasul tău, ăla cu corniţe nu vrea să m-ajute. Şi 
totuşi... îi puse mâna pe umăr: Nu putem găti pe aceeaşi plită! 

Alb la faţă, Litruţă întrebă, abia mişcându-şi buzele: 

— De ce? 

— Intr-o oală nu încap două fierturi: şi compot şi ciorbă. Ori 
una, ori alta. Am ajuns printre vărgaţi, dar nu vreau să le deprind 
năravul. Relele se-nvaţă repede. Incerc să trăiesc cinstit, Mitule, 
să nu-mi fie ruşine de ce-am făcut. Ori tu, ai altele-n suflet... 

— Am pe dracu'! 

— Nu eşti tu omul care se schimbă peste noapte, nu te 
supăra. 

— Nu mă supăr. 

— Aşa că... 

Ocnii hoţului se împăienjeniră: 

— Bine, nea Uşchitule... Dacă zici matale... 

— Bine, rău, asta e! Azi mi-aduce văru-meu Poşircă banii, îi 

— Spală-te cu ei pe cap! Nu-mi trebuie! Puse cheia pe masă şi 
se ridică: Baftă! 
— Litruţă! 
Hoţul părăsi grădina, fără să-l privească. 


* 


Se înnourase. Un vânt leneş mătura zăduful cuibărit în praful 
uliţei. Ţâncii goi până la buric, suceau arşicele spurcându-se 
după tipicul celor mari. Ciulinii răsăriţi prin şanţuri umpleau 
mahalaua de miros. Uşchitu se opri în vileagul vântului şi respiră 
adânc. 


— Vasile Dragu, în numele legii, eşti arestat! 

Vocea, aspră, autoritară, venea din spate. Rămase neclintit. 

— Ridică mâinile! 

Simţi o împunsătură între coaste şi le ridică răsucindu-se 
încet. Văzu făptura prizărită a  hoţului... Râdea să se 
prăpădească: 

— Să mor eu dacă n-ai făcut pe tine, bă, ăsta prostu! 

Uşchitu simţi că-l trec năduşelile. Degetele îi plecară spre 
gâtul pocitaniei: 

— Ptiu! Fir-ai al dracului de troglodit! 

Ala micu sări fofează în lături: 

— Ţi-am muiat gârbiţa, cocoş? 

— Să nu-ţi moi eu fălcile! Prea ţi-ai luat maidanul! Putea să-mi 
crape inima, mă, apucatule! 

— Etè, mireasa! 

Sile porni înjurând spre sugrumătura râpei. Pe partea cealaltă 
începeau blocurile, o pădure de namile acoperite cu antene. 
Hoţul venea după el. 

— De ce te ţii, mă, după mine?! 

— De chichi. 

Uşchitului îi sări muştarul: 

— Ce-mi păzeşti cărările, Mitule? Ce rău ţi-am făcut? 

Hoţul aştepta la distanță să-şi verse mânia, apoi îi întinse 
pachetul de ţigări: 

— la d-acilea un cui şi p-ormă îţi zic. 

Fumară un timp privind râpa năpădită de gunoaie. Litruţă sta 

pe vine măsurând din ochi distanţa până la blocuri. Spuse 
oftând: N 

— Vin hudubăile! inghesuie mahalaua, îi mănânc comându'’... 
Păcat! 

Sile ridică din umeri. 

— Uite ce-l doare pe el! 

— Mă doare, nea Uşchitule! Doişpe ani am trăit în casă cu 
pământ pe jos. Să fi văzut când se împrimăvărau ulițele şi bătea 
pelinul... Odată înfloreau mitocancele, le râdeau dracii în luminile 
ochilor de nu mai pridideau ăi vârlavi cu lucrările. Acu... Eh! 
Aruncă chiştocul. Uite cum stă chestia, frăţioare, ţi-o place, nu ți- 
o place, dar eu pe lângă 'mneata rămân! 

Uşchitu se răsuci, muşcat de şarpe: 

— Ce?! 

— Stai jos, şi ascultă până la capăt. N-am pe nimeni, ştii 
istoria: ai mei au mierlit-o, plozi n-am apucat să croiesc că eram 
mai mult prin pârnăi, şnorării sunt puşi pe vânzare... Tu ce mi-ai 
rămas. 

Sile îşi făcu semnul crucii: 

— Cum adică ţi-am rămas?! M-ai câştigat la belciuge?! M-ai 
luat cu inventar? Maica ta, Doamne! Hoţul amuţi. Uşchitu 
aşteptă un timp, apoi întrebă: Ce nevoie ai de mine, Mitule, de te 
ţii sclimpuş? 

— Nu răzbesc singur, nea Sile! Cu muianu' meu nimeni nu-mi 
dăşchide o uşă. Am şi belitura asta pe obraz... Mata de bine de 
rău mai aduci a om... P-ormă... Inchise ochii strivindu-şi lacrimile: 
Ce stihie o fi în mine, mânca-ţi-aş govia, de n-am astâmpăr? Una, 
două, mâna pe şiş! Că nu e bine, că nu trebuie, mă gândesc 
după ce-i dau gaură românului. Dacă mă gândesc! 

— Am băgat de seamă. 

— M-apucă câte-o scârbă când simt cum pute privata în mine, 
că-mi vine să-mi pui juvăţul! Om sunt eu? 

Plângea de-a binelea. Sile întoarse capul. Nu suferea lacrimile 
în ochii bărbaţilor. 

— De, mă, Litruţă... 

— Cu mata, mai stau dracului în banca mea. Când scot şuriu' 
văd că-ţi pleacă mistria şi-l pun la loc. 

— Ai făcut progrese, Mitule! 

— Păi? 

Uşchitu oftă muiat: 

— Cu alte cuvinte, vrei, nu vrei, bea Grigore aghiazmă... 

— Bem împreună. Poate mă sfinţesc şi eu. 

Cu mâinile înfundate în buzunare Sile hăimănea pe marginea 
râpei. Ăla micu venea din urmă împâclit, o zdreală de om, numai 
picioare. 

La vărsarea serii atinseră primele blocuri. Gospodarii 
agăţaseră în balcoane ulcele din care curgea verdeata, 
muşcatele luminau sângeriu ferestrele. 

Hoţul se apropie: 

— Te duci la ciocnirea cu văru-tău? 

— Da. 

— Să nu te-aştepte presarul, ai grijă! 

— Eşti nebun, în Poşircă am încredere. 

— Nici în tine să n-ai încredere, Uşchitule! Oftă: Mă rog... Crezi 
că vine azi? 

— Trebuie să vină! 

In trei rânduri aşteptară la locul de întâlnire, dar Sandu Poşircă 
nu se arătă. Litruţă îi da înainte cu presupunerile: 

— Să-l fi 'aninat după bulibăşeala din Cişmigiu? 

— Exclus! oftă Uşchitu. II ţin de momeală. 

Şi de astă dată banca era goală. Sile fierbea. 

— Mă gândesc să-i telefonez. 

— Şi dacă dai peste muiere? 

— Inchid. Ai o fisă? 

Găsiră un telefon. Public la capătul tramvaiului. Uşchitu formă 
numărul privind vagoanele roşii înşirate pe două rânduri. În ochi 
îi apăruse luminii unui gând: 

— Tu eşti, Sandule? Ce faci, vere, m-ai uitat? 

Sandu Poşircă vorbea cu fereală, aproape în şoaptă: 

— Slavă Domnului c-ai sunat! E groasă rău, se ţine unul scai 
după mine, nu pot face un pas. 

— Bănuiam. Nevastă-ta-i pe-acolo? 

— Este... 

— Bine. Ascultă şi răspunde numai prin ga sau nu. Peste o oră 
te înfiinţezi în staţia de tramvai de la voi din colţ. 

— Aoleu! 

— Da sau nu, vere! Ai răbdare. Aprinzi o ţigară şi te uiţi la 
ceas ca şi cum ai aştepta pe cineva. O să treacă vagonul cu 
numărul 254. Il laşi să pornească şi-n ultima clipă sări pe scară. 
Asta-i tot. 

— Cum adică... 

— Asta-i tot! 

Inchise. Hoţul îl privea nedumerit: 

— N-am priceput, figura. 

— E filat de la distanţă, să nu se prindă. Logic? 

— Este. 

— Urcă Sandu ultimul, ăluia nu-i rămâne decât să vină din 
urmă cu maşina. La prima staţie, văru-meu coboară... 

— Şi iar pe urmele lui. 

— Da, dar între timp noi ne-am făcut treaba. Ne întâlnim în 
tramvai. 

Hoţul îl privi admirativ: 

— Etè ce dete din ăsta prostu’?! 


Stăteau pe platformă în spatele unor olteni trupeşi, cu palmele 
cât ceaunul. Sandu Poşircă urcă din mers. Litruţă văzu o maşină 
dezlipindu-se de trotuar. 

— Ai avut dreptate, Uşchitule! 

— Spune repede ce ai de spus, suflă profesorul, la prima 
cobori! 

Ochelaristul prinse să turuie: 

— Miliția... Răscoleşte Bucureştiul. 

— Ştiu. 

— Mi-am pierdut somnul, vere, cât m-au sucit şi m-au învârtit. 
Nevastă-mea şi ea... S-a prins, nu mă slăbeşte din ochi. Vai de 
sufletul meu! li căută privirea: Hai s-o rupem un timp. Nu te 
supăra, nene, dar nu mai pot. 

— Cred. 

Sandu Poşircă răsuflă uşurat. Scoase un pacheţel: 

— Ai aici inelul, ghiulul, banii şi buletinul măsluit de fraţii Trică. 

— Unul singur? 

— N-am priceput ce au cu dumnealui, spuse ochelaristul 
uitându-se curios la Litruţă. l-au scuipat poza, parcă văzuseră pe 
necuratul, numai în înjurături şi blesteme o ţineau... 

Hoţul întoarse capul scrâşnind. 


Capitolul XIII 
LA UN PAS DE MOARTE 

— Numai în filme poliția află 
totul! observă, gangsterul. 
Voiam să-i spun că se 
înşală. Am renunţat. 


Ploua prin sită. Lipit de geam, Uşchitu privea grădiniţa titirită 
de bătrână în coasta casei. Bujorii clătinau din cap cu 
înţelepciune sub bătaia vântului firetic, lalelele înălţau spre cer 
potire răsurii. 

— Te fac un barbut, bă, ăsta prostu? 

Intoarse capul. Litruţă meşterise o pereche de babaroase şi le 
sucea în fel şi chip. 

— Nu ştiu. 

— Nici La mai mare? 

— Nici, 

— Au! Ce dracu' ai păzit şase ani prin pârnăi? Fă-ncoa să te- 
nveţe tata. Aruncă zarurile pe masă: Gineală cum se învârt. Hai 
bă, vii? 

— Nu. 

— Eşti nasol! 

Se auziră bătăi în uşă. Hoţul ascunse sculele, şi apucă repede 
o carte. Bătrâna apăru în prag, cu o tavă de fursecuri şi trei 
cafele: 

— Deranjez? 

Sile îşi pocni palmele. Se ridică în picioare. 

— Vai, doamna Angelescu, iar?! Ne simţim prost, zău aşa. 

Femeia surâse blând: 

— Când trăia soţul meu, luam cafeluţa împreună. M-am 
obişnuit... 

Se uită la Litruţă. Hoţul mărunţea din buze cu ochii pe carte. 

— Fă şi tu o pauză, Dem, propuse Uşchitul. 

— Chiar! Citiţi prea mult, domnule doctor. 

Ala micu ridică braţele: 

— Concursul! 

Era una din puţinele vorbe autorizate să le rostească în 
prezenţa gazdei. 

— Cred că exageraţi. 

— De! 

— Adevărul e altul, interveni repede Uşchitul, prietenul meu 
provine dintr-o familie de cărturari pentru care singurul sens al 

existenţei rămâne studiul... 

Litruţă adoptă subit o expresie de victimă a tradiţiei, să-ţi dea 
lacrimile. Bătrâna se aşeză pe un taburet, în apropierea biroului. 
Purta o rochie de interior bej, cu guler de dantelă, croită 
cuminte. Singura podoabă era inelul cu piatră albastră, un strop 
de cerneală căzut pe deget. Părea desprinsă din cărţile cu poze, 
o bunicuţă măruntă, numai zâmbete, un copil cu părul alb şi 
obrazul veştejit. 

— Domnul Dem seamănă grozav cu unul din elevii mei. Acum 
concertează la Salzburg: Raul Padini violonistul, aţi auzit 
desigur... 

— Fireşte. Uşchitu era pus pe glume. Se întoarse spre Litruţă: 
L-ai auzit şi tu cântând nu? 

Hoţul zâmbi cât putut mai frumos, clătinând cap. 

Minutele petrecute seara cu bătrâna erau crucea lui. Năduşise 
tot, înghiţea cafeaua cu noduri, având mare grijă să nu liopăie. 

— Aţi fost profesoară? se interesă amabil Sile. 

— Particulară. Pe vremuri am cântat sub bagheta lui Enescu... 
apoi în Europa împreună cu Sarelli. Era cel mai bun interpret a lui 
Mozart. Pe urmă a început războiul, au venit anii de secetă, cui îi 
mai ardea de turnee? 

— Intr-adevăr. 

— N-am avut niciodată o constituţie prea robustă. Am petrecut 
mulţi ani într-un sanatoriu... 

— Plămânii? întrebă doct Litruţă. 

— Nu. O anemie pernicioasă. Surâse trist: Aşa s-a sfârşit 
cariera abia începută... 

Uşchitu vru să-şi aprindă ţigara, dar renunţă. In casă stăruia 
mirosul sănătos de gutui şi levănţică. Hoţul îşi scobea 
conştiincios urechea ca-n groapa lui Ouatu, cu unghia degetului 
mic. Sile îl atinse cu şpiţul în fluierul piciorului şi ăla micu icni. 

Doamna Angelescu întoarse delicată ochii şi puse ceaşca pe 
marginea biroului: 

— Probabil n-am fost un mare talent. Adevăratul har, sunt 
convinsă, poate consolida o sănătate şubredă. 

— Aţi călătorit mult? se interesă repede Uşchitu observând că 
bătrâna păşeşte pe un teren alunecos. 

— Relativ. Spania, Italia, Austria, ţările nordice... Zâmbi: în 
timpul bombardamentului din '44 am pierdut casa moştenită de 
la tata. Era un medic bun. Tratatul lui de chirurgie experimentală 

se studiază şi astăzi. 

Se uită la cartea lui Litruţă. Hoţul începu subit să tuşească: 
„Dacă mă pune să dau cu presupusu' am bulibăşit-o” 

— O lucrare remarcabilă, opină Sile. Colegul meu o apreciază 
în mod deosebit... 

— Merge, merge... 

— Soţul meu s-a prăpădit într-un accident de circulaţie... Oftă. 
Vroiam să spun că am pierdut totul, în afară de amintiri. Sunt 
singurele achiziţii pe care nu mi le poate lua nimeni. Turneele 
prin Europa mi-au adus bucurii din care mă hrănesc şi astăzi. 
Când plouă şi nu mă simt bine, şi-mi lipseşte una sau alta şi sunt 
singură, îmi amintesc ziua când am văzut pentru prima dată 
catedrala La Sagrada Familia din Barcelona, de pildă. Asta se 
întâmpla în 1932. Era primăvară, tocmai înfloriseră pădurile de 
lămâi şi portocali... Nu vă puteţi imagina, domnilor, cum arată 
Andaluzia când înfloresc portocalii! Purtam o rochiţă albă, cu 
maci... Sau vizita la Capri... Acolo l-am cunoscut pe soţul meu. 
Râse: Un sfert de oră am conversat într-o italiană aproximativă, 
ca să aflăm apoi că suntem amândoi români... Ochii îi 
străluceau, devenise dintr-o dată mult mai tânără. Se ridică 
brusc: 

— Vă rog să mă iertaţi. 

— Se poate, Doamna Angelescu! spuse Uşchitul. Ne-a făcut 
deosebită plăcere... 

— Sunt poveşti vechi care nu mai interesează pe nimeni. 

— Dimpotrivă. Şi eu iubesc călătoriile. Când eram mic 
adormeam cu atlasul în mână... La zece ani puteam să desenez 
cu ochii închişi conturul continentelor, noaptea visam că îmi 
croiesc singur drum prin jungla Amazoanelor... Ridică din umeri: 
Din păcate nu întotdeauna faci ce ţi-ai propus. Viaţa trasează 
itinerarii care n-au nimic comun cu visele, iar dacă se întâmplă 
să aibă, intervine soarta şi tot acolo iese socoteala. 

Bătrâna surâse blând: 

— Aşa de tânăr şi deja fatalist? Credinţa în destin se naşte de 
obicei când ai obosit să lupţi. 

Uşchitu clătină din cap: 

— Se întâmplă uneori să oboseşti foarte repede... Flutură 
mâna ca şi cum ar fi vrut să alunge gândul: intr-adevăr, 
amintirile rămân singurele achiziţii în care merită să investeşti 
totul. Trist e atunci când începi să le consumi la 40 de ani... 

Hoţul sta ca pe spini, cerşea din priviri ajutorul lui Sile. 
Bătrâna observă. Spuse zâmbind jenată: 

— Dumneavoastră aveţi de învăţat şi eu vă ţin la taclale. 

— Cred că aţi înţeles greşit! interveni repede Uşchitu. Doctorul 
Dem ar vrea să vă roage ceva, dar nu îndrăzneşte. 

— Ce anume? 

— Să cântaţi puţin din Paganini. Adoră Capriciile... 

Doamna Angelescu roşi violent: 

— Cum să vă spun... Sunt câteva luni de când n-am mai 
exersat. 

— Totuşi. 

— Mi-e frică să nu vă dezamăgesc. 

Ala micu holbase ochii cât cepele, se uita la Sile să-l înghită. 

Bătrâna părăsi emoţionată încăperea: 

— O clipă. Să-mi aduc vioara. 

Rămaşi singuri Litruţă se şi repezi cu gura: 

— Bine, Uşchitule! 

— E bine, să ştii că e bine! Mai deprinzi şi tu câte ceva. Nu 
vezi, urlă mahalaua-n tine! Fii atent, saradel, urechea ca pâlnia 
şi mişcă naibii din cap, ca şi cum ţi-ar place. 

— Ai cotite? Bine... 

— Ş-apoi ar fi nefiresc ca doi intelectuali, medici... 

— Te prind eu odată la înghesuială, bă, ăsta prostu! Să mă 
sictireşti dacă nu ţi-o place! 

— Sst! 

Doamna Angelescu puse pe birou un teanc gros de note. 

Hoţului să i se facă rău nu alta. Scoase o ţigară, dar întâlnind 
privirea Uşchitului oftă şi o puse la loc. 

— Cu ce să încep? Vă rog, alegeţi dumneavoastră. 

Litruţă răsfoi partiturile, se opri la cea mai scurtă. 

— Vă place muzica preclasică? 

— Mor după ea... 

Bătrâna se îmbujoră: 

— Mă bucur. Şi eu o iubesc. 

— Avem o seară întreagă la dispoziţie, sugeră Uşchitu. 

Doamna Angelescu îşi acordă vioara. Ala micu asculta 
solomonit, da din cap să-şi rupă gâtul. Simţi o durere ascuţită în 
fluierul piciorului şi se uită la Sile. Uşchitu, îi făcu semn să 
aştepte. 

Bătrâna începu timid, abia atingea corzile. Apoi treptat vioara 

îşi vărsă suspinele lungi, zbârlind părul pungaşului. 

Sile râdea pe înfundate: In ochii lui Litruţă clipocea veninul... 

Şi deodată, locul bătrânei subţiratice, îl luă Oancea ţiganul. 
Închise ochii, dar imaginea lăutarului prinse şi mai mult cheag. 
Era un scripcar din Colentina, cu o droaie de copii, nu mai 
prididea să-i hrănească. Cânta pe la parastasele celor necăjiţi, 
Nunţile le făcea taraful lui Tătăraş şi Borceag, în cârciumi se 
cereau tartori încliftaţi, brudii, să placă cucoanelor, unde să-şi 
găsească loc? 

Litruţă îl ştia de mult. Se-întâlneau noaptea când ţiganul se 
întorcea din cântări cu coliva în paporniţă. 

„Tragi tare, Oanceo, nu te laşi!” 

„Ce să fac, dom’ Suveică, puradei mulţi...” 

Intr-un an s-a lipit la un bufet cu spirtoase din Rahova, mai 
zicea pe la urechile ălor troscăiţi, ieşea un ban. Odată s-au luat 
zarzavagiii la pumni. Unul, turbat rău, i-a smuls vioara şi l-a 
pocnit în cap pe crâşmar. Praf a făcut-o! Până să vină comisarii, 
că se lăsase cu omor, huidumele au şters-o. Prinde orbul, scoate- 
i ochii! 

Şase luni a spart la piatră să-şi cumpere altă diblă. Muncă 
grea, ajunsese piele şi os. 

In primăvară s-a dus Oancea să-şi ia vioară. Litruţă l-a ajuns 
din urmă pe maidan. N-a mai apucat ţiganul să vadă cine l-a 
întins. 

Când s-a ridicat avea buzunarele goale... 

Spre seară vuia mahalaua: Oancea, tiganul, se spânzurase. 


Uşchitu privea uluit degetele femeii. Dansau charlestonul pe 
corzi ori se opreau brusc vibrând din încheieturi. Bătrâna cânta 
privind undeva în desişul ploii, în ochi îi sclipeau lumini ciudate. 

„Oare la ce se gândeşte?” 

Poate la ziua când pusese primii ciorapi de mătase Keyser şi 
îşi ridicase părul, într-o primăvară cu Calea Victoriei ticsită de 
birje şi canotiere ridicate grațios în faţa pălăriilor florentine. 
Peste drum de La Bon goût florăresele întind buchete de 
lăcrămioare, în colţ la Dragomir Niculescu vânzătorii de ziare îşi 
laudă marfa: „Crima din strada Bărăţiei! Miss România propusă 
pentru Miss Univers!” Poate la prima plimbare în gondolă pe sub 
Ponte Rialto când roşise pentru că italianul îi măsura insistent 
decolteul... 


111 


- FUGA - 


Poate la scena plină de lumini şi flori... Pentru a zecea oară e 
scoasă la rampă, iar ovaţiile nu mai contenesc... 
Inima Uşchitului se chirci. li păru rău că propusese circul. 


Bătrâna se retrase copleşită de mulţumiri. Ăla micu fierbea: 

— Ai chestii de astea? 

— Să nu-mi spui că nu ţi-a plăcut! 

— Vin eu la zar, să vedem cum o să-ţi placă! 

Deschiseră geamul şi se repeziră la ţigări. Ploaia încetase. 
Peste dalele potecii lunecau încet melcii cu coşmeliile ude. 
Litruţă fuma pe gânduri: 

— Zi, baba-i umblată. A fost pe unde nu bate popa toaca... 

— Fireşte. Artistă mare. 

— Cică p-acolo gem tarabele de aur... Mi-a zis mie Gigi 
Turcitu... N 

Sile ridică din umeri. Ala micu clipi hoţeşte. 

— Pui pariu pe ce vrei că are salteaua căptuştă cu tot felul de 
drăcii, inele, brățări şi alte alea? 

— Cine? 

— Auzi vorbă, cine! Madam fâstâc, găzdeasa... 

Uşchitu se încruntă: A 

— Ce-ţi trece ţie prin cap, Mitule? Il apucă de guler: Să nu care 
cumva... 

— Vezi, gulie, că nu ştii de glumă? 

— Nu-mi plac asemenea glume! 

— Da'aia cu scârţâitu' la diblă îţi plăcu? 

— Ţine minte, te-am avertizat! 

Vorbea apăsat privindu-l adânc în ochi. 

Se-auzi soneria. Fugarii se dezlipiră reflex de fereastră. 

Deschiseră uşor uşa. Doamna Angelescu discuta în vestibul cu 
un tânăr tuciuriu la obraz: 

— Mi s-a spus că aveţi o cameră de închiriat. 

— Am avut, dar s-a dat. 

— Asta-i norocul meu! Mă bucuram că-i lângă facultate. 

— Îmi pare rău. 

— Inchipuiţi-vă, e a patra adresă la care încerc astăzi şi la 
toate patru mi-au luat-o fetele înainte... Pun mâna în foc că şi de 
astă dată tot vreo colegă... 

Bătrâna surâse: 

— Nu. Doi domni din provincie, medici, veniţi la un concurs. 

— Vă rog să mă scuzaţi. 
— Nu face nimic. 
Litruţă se uită la Sile. Spuse în şoaptă: 
— Nu-mi place tipul! 
— Nici mie. 
— Bagă felinaru' pe afară, Uşchitule, vezi încotro o ia. 


Bătrâna se strecură sub plapumă şi deschise cartea 
suspinând. 

Litruţă îşi dezlipi ochiul de la gura cheii. Luă o perniţă de 
catifea trântită pe un fotoliu şi puse mâna pe clanţă... 


Nu-l simţise intrând. Continua să citească chicotind încetişor. 
Dintr-un salt, hoţul îi puse perna pe gură, apăsând cu amândouă 
mâinile. 

— Valea! Unde eşti, mă, ăla micu? N 

Litruţă îşi muşcă buzele. Se repezi afară. Il văzu pe Sile 
încălecând geamul din spate: 

— Vin? 

— İn două minute înconjoară casa! 

Săriră pe acoperişul unei magazii apoi în curtea vecină... 


Bătrâna respira greu. Lacrimi mari, îi alunecau pe obraji, 
cădeau cu un zgomot sec peste coperta cărții, Vies intimes. 


„Capitolul XIV: _ 
LITRUŢA GASEŞTE O ASCUNZATOARE 


Domnişoara Aimee se ridică: 

— Firesc era să-l abandoneze. Singur 
mai degrabă se descurca, nu credeţi? 
N-am crezut. 


Televizoarele pustiiseră străzile. Fugăriţii, cu mâinile înfundate 
în buzunare, se strecurau tăcuţi printre băltoacele de apă. Litruţă 
privi cerul sângeriu prăbuşit deasupra Cotrocenilor. 

— lar se luminează a ploaie... Ce facem frăţioare? 

Sile nu-i răspunse. Era pământiu la obraz, ochii îi fulgerau. 
Felinarele rare, aprinse la răspântii, le tăvăleau umbrele pe 

asfaltul ud. leşiră la bulevard. Hoţul se opri. 

— Nu e bine, Uşchitule! 

Sile scuipă cu obidă: 

— Cum e bine, mă?! Cum mama dracului e bine? 

— Tre găsită altă gazdă. 

— Trebuie! Umbli pleşcar după mine, vorba aia le face ăla 
prostu' pe toate... 

Văzură un sergent venind şi o cotiră iepureşte. 

— S-adună funia în juru’ parului, spuse hoţul lipăind de zor în 
urma Uşchitului. Pe zi ce trece e mai nasol, nu se lasă până nu 
ne văd la întristare... 

— Fiindcă-s eu prost! Ai dreptate. M-a apucat inimoşenia! 

Merseră un timp în tăcere. Mitu Suveică se încruntă: 

— Cum ne-o fi oblicit, nea Sile? 

— Au luat la puricat neamurile lui Poşircă, pe urmă pe ale 
nevesti-sii, ce te miri? 

— Lucrează tare maiorul! 

— Lucrează... 

— la stai, nene! 

Litruţă se oprise în faţa unui gang. Citi numele străzii şi 
pătrunse înăuntru. 

— Dacă-i acasă haranca suntem oameni făcuţi! 

— Cine? 

— Miţa Prescurăreasa de trăia cu Zane ăl mare. Acu-i prin 
pârnăi. Femeia singură, dă şi camerele p-o noapte... 

— Codoaşă? 

— Cu Sfânta Fecioară încă n-am intrat în şuste. 

Urcară o scară prăpădită de umblet. 

Miţa Prescurăreasa, o dabilă coaptă bine, îşi purta şuncile prin 
odaia de „oaspeţi”. Ala micu zâmbi dulce. 

— Săru'mâna, coană Mito! 

— Mitu Suve... 

Prescurăreasa rămase fără sunet. Clipi un timp din buze şi 
pleoape apoi se năpusti. Sile asculta năuc. Mai auzise femei 
spurcând, dar ce era la gura codoaşei, întrecea orice închipuire. 
Toate lăturile înjurăturilor adunate din gunoaiele mahalalelor, 
vorbe crâncene împerecheate cu altele putrezite se abătură 
asupra hoţului. Strădania Prescurăresei fu în sec. Litruţă aşteptă 
liniştit să se descarce apoi întrebă: 

— Altminteri? Toate bune şi frumoase? 

Să-i vină rău femeii şi mai multe nu! Se albise la obraz, nu ştia 
pe ce să pună mâna mai repede să-i dea în cap. Uşa de la odaia 
alăturată se deschise şi apăru un taur de bărbat solid. Hoţul se 
lipi de balustrada coridorului. În ochi îi juca spaima. Ingână 
bâlbâit: 

— Să trăieşti, nea Zane! Nu ştiam c-ai ieşit 

— Am ieşit Mitule, spuse omul oftând. Te bucuri? 

— Cum să nu, nene, bine c-a dat Dumnezeu. 

Litruţă căuta înnebunit scăparea. Până jos, în curţi erau patru 
etaje, în capul scării se proţăpise codoaşa. Zane ăl mare înainta 
încet. In palmă îi lucea lama şişului. 

— De ce m-ai băgat mesa, frăţioare? 

— Bre nea... 

— Ce rău ţi-am făcut eu ţie, Mitule? De ce eşti bă, jigodie, ai? 

— Eu? 

— Credeai că acolo putrezesc? _ 

Sile cântări privirea celor doi. Inţelese sfârşitul. Făcu un pas 
înapoi şi îşi repezi piciorul. Izbit în braţ, huiduma scăpă cuțitul. 
Litruţă se zvârli iute cu capul în pântecele femeii. Codoaşa căzu 
în genunchi icnind. Drumul era liber. 

Coborau scările sărind câte patru trepte odată. Ajunseră în 
curte. Cuţitul lui Zane le fulgeră prin faţa ochilor şi se izbi de 
pietre stârnind scântei. Fugarii simţiră în creştet un potop de 
apă. 


Se spălară la chiuveta unui W.C. Profesorul era alb de scârbă 
şi de draci. Litruţă, smuls de pene, vărsa fiere: 

— Nu-i nimic! Tot eu îi scurtez cărările... 

— Ai avut prilejul, observă Uşchitu. 

— Lasă, lasă... 

Sile clătină din cap: A 

— Zi bogdaproste c-ai scăpat. Il privi lung: Ce au oamenii cu 
tine, Mitule? 

— Ăştia-s oameni? De la mine a deprins Zane meserie, înoată 
în miere, şi l-ai văzut? 

— Adică aşa, din senin, s-a apucat să te urgisească? 

— E unu’ cu strâmbele... 

— Şi fraţii Trică? Ai auzit ce spunea văru-meu, ţi-au scuipat 
fotografia. A 

— Vine şi rândul lor, n-ai grijă! li învăţ eu cum se bagă fitilu'! 

— Şi vărgaţii tot fitilişti? 

Ala micu se zborşi. 

— Ce vrei bă, ce vrei? lar eşti pricinaş? 

— Ce diavol ascunzi în tine, Mitule? 

Nu-l slăbea din ochi. Pe buzele hoţului tremura un zâmbet rău. 

In colţ la Zece Mese, Litruţă încetini paşii. Arătă o căsoaie cu 
pereţii coşcoviţi prăvălită în fundul curţii. 

— Acilea stă naşu-meu. 

— Scaraoţchi! 

— Tache Cric, gulie, spaima broaştelor! Prăduia băncile 
husănilor, pe vremuri. Doi ani i-am ucenicit, ţinea la mine ca la 
ochii din cap. 

— l-auzi! 

Deschise portiţa: 

— Nu mă lasă el de izbelişte! Aşteaptă niţel. 

Dispăru înghiţit de verdeaţa grădinii. Uşchitu aprinse o ţigară 
căutând cu grijă jur împrejur. Turnul Foişorului de foc umplea 
piaţa de umbre. Nori păcurii înaintau încet, ameninţători spre 
luceafărul de seară. Auzi zgomot de jaluzele şi întoarse capul. 
Prin fereastra deschisă nopţii se zărea un colţ de odaie. Pe 
pereţii tapetaţi în mătase de culoarea vişinei putrede surâdeau 
chipuri uitate de mult, în rame grele... Din tavan ţâşneau 
îngeraşi de ghips auriţi, lampa mare, cristal lângă cristal, vărsa o 
lumină domoală. 

Sile se ridică pe vârfuri. Văzu doi bătrâni care jucau cărţi. 
Femeia numai zâmbete amesteca bucăţile de carton, bărbatul îşi 
sorbea cafeaua povestind ceva. 

Gândul Uşchitului se întoarse spre locuinţa din Sf. Gheorghe. 

Deasupra lui stăteau doi pensionari, soţii Vlădoianu. Se 
cunoscuseră la Caru cu bere prin 1915 într-o sâmbătă. Timp de 
patruzeci de ani, în aceeaşi zi, la aceeaşi oră — opt — îmbrăcaţi 
de duminică, intrau în acelaşi local. Chelnerii, ştiau istoria, le 
păstrau masa cu un soi de sfinţenie, pentru ei se găseau 
întotdeauna două halbe. Bătrânul strângea discret degetele 
femeii, doar ochii le vorbeau. După un ceas, plecau spre casă. 

Intr-o sâmbătă seara, domnul Vlădoianu a intrat în baie. 
Bătrâna aţipise în fotoliu. 

„O las să doarmă puţin, cât mă bărbieresc” 

Femeia nu s-a mai trezit. Peste două săptămâni, tot într-o 
sâmbătă, bătrânul a închis şi el ochii pentru totdeauna... 

Zâmbetul Uşchitului se stinse: 

„Există şi asemenea oameni. Se poate trăi şi altfel...” 

Din casa lui Tache Cric răzbăteau zgomote înfundate. 

Sile întoarse capul. Îl văzu pe Litruţă venind în fugă. Avea ochii 
învineţiţi, buzele rupte, gura plină de sânge. 

— Te-a sărutat naşul, limbric? 

— Mama lui de bandit! 

Sile oftă pe gânduri: 

— Ascultă sfatul meu, mă, ăsta micu: Predă-te! La închisoare 
te păzesc gardienii, mai poţi scăpa. Printre ai tăi o sfârşeşti 
repede. 


Litruţă sorbi din ţoi şi rămase strâmb de durere. Gura i se 
umflase, semăna cu un rit. Tăietura veche se zbuciuma, umerii 
obrajilor mai purtau semne de pumni. Era protav rău. 

Sile îi cântări vânătăile: 

— Ai avut dreptate, Mitule, te iubeşte al naibii naşul... 

— Nu-i rămân eu dator! 

Găsiseră o masă pitită în coasta sobei, într-o bodegă de 
cartier. W.C.-ul era la doi paşi, avea geamurile spre maidan. 

Suveică strivi chiştocul sub talpă: 

— Aş mai putea încerca la o ibovnică de-a mea de pe 
vremuri... 

— Las-o moartă. Vrei s-ajungi în cârje? 

— Ce să fac, frăţioare, dac-au înnebunit cu toţii? 

— Nu trebuia să faci ce-ai făcut! 

— Aşa, bă, boscorodeşte-mă, ia-mă şi tu la pumnii Daţi cu toţii 
în ăla micu! 

Sile zâmbi: 

— Eu când dau, dau tare, Mitule! O dată şi bine! 

— Aşa, aşa! 

— Să te ferească Maica Precista de mâinile mele! Goli ţoiul 
apoi adăugă: Vezi cum o suceşti. 

— Ce să sucesc, bă, ţi-a luat Dumnezeu minţile şi ţie? 

— Ai grijă, hleab! Rupem din aceeaşi pâine, ai avut dreptate, 
patru ochi văd altfel, stăm de sprijin unul altuia, dar ai grijă! 

Hoţul ridică din umeri. Schimbă macazul: 

— Mai luăm un rând? 

— Luăm. 

Spre WC trecu un bărbat între două vârste. Sile îl urmări cu 

— Ştii cine-i? 

— După muian parcă mi-e cunoscut. Şut? 

— Nu. Bătăuş. Am stat cu el la preventiv două săptămâni. l-a 
umflat ochii lui soacră-sa, tocmai în noaptea de Anul Nou... 

— Băiat bun, orientat... 

— Cum dracu îl cheamă? A, da, Grădinaru. Să-l opresc? 

— Urgent! Niciodată nu ştii de unde sare iepurele. 

— Să nu fie din ăia cu urechile prea lungi... 

— Ptiu! Cobe! 

— Supraveghează intrarea. 

Litruţă lipi partea cealaltă a sobei. Când omul iesi, Uşchitu îl 
prinse de braţ. 

— Mă mai ţii minte? 

Grădinaru îl măsură scurt. Odată se lumină la obraz: 

— Dom’ profesor! Căută împrejur, apoi şopti: Tot pe verde 
eşti? Umblă unul capeş după dumneata şi pe mine m-au luat în 
focuri. 

— Pentru ce? 

— Toţi care te-au cunoscut sunt ţinuţi sub geană şi Măţăoanu 
şi Teică. 

— M-aşteaptă... 

— Te-aşteaptă, dom’ profesor! 

Uşchitu trânti pumnul în masă răsturnând paharele: 

— Dumnezeul mamei ei de viaţă! Vreau s-o iau de la capăt, să 
trăiesc cinstit! 

— De... Pot să te ajut cu ceva? Să-ţi dau nişte lovele? 

— Otravă să-mi dai! 

Grădinaru se ridică. 

— Lasă. Nene, o scoţi 'mneata la capăt... Baftă! 

Trecu în salonul mare. Litruţă se apropie: 

— Nasol! 

— Bine c-ai băgat de seamă! 

— Acu ce ai cu mine? Ce vină am eu, suflete? 

— Trebuia de la început... 

Nu-şi termină vorba. Grădinaru apăru speriat: 

— Uşchială, dom’ profesor! Vin poterele! 

Fugarii se repeziră spre toaletă. 


Ploaia reîncepuse, deasă, măruntă. Alunecau pe sub streşini, 

cu fereală, două umbre ciuciulete. Ăla micu încerca să-i ţină 
inima: 

— lar i-am driblat! N-avem treabă, neamule, cât îi hăul şi 
bârgăul nu pun laba pe noi, s-a mântuit. 

Vorbele lipsite de credinţă pocneau baloane de săpun pe 
lângă urechea Uşchitului. Sile mergea în faţă înnourat rău. 

— Este, nene? Am luat-o pe noroace... 

Sile clătină din cap: 

— Eşti penibil, Mitule! Se opri în colţul străzii: Şi-acum? 

— Acu’? 

— Aşa e, uitasem, eu trebuie să mă gândesc la toate! 

— Dacă n-aş fi încercat. Ai văzut şi 'mneata... 

— Am văzut! 

— Hai pe la barbugiii din Vergului, propuse hoţul nu prea 
convins. 

— Te cunosc? 

— Cum să nu? 

— Las-o baltă! 

O luă la nimereală pe lângă un şir de tei. La fiecare pală de 
vânt frunzele îşi scuturau apa în picături mari. 

— Cât o fi ceasul? 

Sile nu-i răspunse. Izbea cu piciorul câte-o piatră ieşită în cale, 
mărunţind din buze. 

— Cred că-i trecut de douăsprezece! Ce zici, nea Uşchitule? 

— Te-aşteaptă nevasta? Copiii? Se încuie uşa la bloc şi n-ai 
cheie? Atunci? Dă din picioare! Asta-i soarta noastră, mă! Să 
fugim! Incotro? Unde-om vedea cu ochii. Cât? Până om crăpa. 

Hoţul se opri: 

— Mare faţă eşti, frăţioare! Să mor eu dacă pricep de ce te 
macini! 

— E şi greu! 

— Păi bine, suflete, te-a rugat cineva să te uşchieşti? Treaba 
presarilor e să ne înhaţe, a noastră să-i driblăm. Nu zic bine? 

— Da, dar... 

— Dar ce? Nu-ţi place în cărăbăneală stai, neică, la gros! 
Căldurică, căldurică, ţoale ultimul răcnet, potol, nu plouă, nu 
ninge, trai guriţă pe banii statului. 

Profesorul se opri măsurând surprins făptura hoţului. Ud până 
la piele, stâlcit în pumni, Litruţă dârdâia ca un apucat. Izbucni în 
râs: 

— Ştii că ai dreptate, mă, ăsta micu? 

— Ştiu, bă, ăsta prostu! 

Râdeau amândoi. Nu mai simțeau ploaia nici oboseala, silnicia 
nu le apăsa sufletul. 

— Zi aşa, nu-ţi place liber, stai la pârnaie... 

— Păi? Câini cu covrigi în coadă nu umblă pentru nimeni, 
darmite pentru fugiţi? Zi bogdaproste că ajungi la colţ de stradă 
şi poţi s-o iei încotro îţi pofteşte inima. Este? 

— Este, Mitule! 

— Şi mai zi bogdaproste că ţi-a dat ĂI de Sus ajutor pe unu’ 
care le gândeşte. 

— Mare noroc am... 

— De-o pildă, ca să-ţi dau la o adică un exemplu, după capul 
tău ce-ar trebui să facem acum? 

— Parcă ai de ales! Mergem înainte. 

— Toată noaptea? 

— Toată noaptea! Barem ne încălzim. 

Litruţă se minună ţâţâind din limbă: 

— Vezi că eşti neam cu Paraschiva? Dar că la timpul ăsta suflă 
vântu' pe uliţi, nu trece un câine te-ai gândit? Că picăm în 
braţele primului sergent de noapte, ai socotit? 

Uşchitu ridică din umeri: 

— Ce să spui... Stă apartamentul gol şi eu umblu brambura! 

— E bine că stă? Te duc în covru' meu. 

— Parcă ziceai că m-ai aiurit. 

— Câte nu zice omu'! Hăis, cioloagă, fă stânga! 

— Afurisit mai eşti, Mitule, veşnic ai o carte la manşetă. 

— Am. 

— Mă întreb mereu ce surpriză mă aşteaptă într-o bună zi. 

Hoţul îşi îngustă pleoapele: 

— Degeaba îţi baţi capul, gulie, n-ai să ghiceşti. 

Cotiră pe străzi lăturalnice, înguste, bătute de întuneric. 

— Cine-i gazda? întrebă Uşchitu. 

— Naşa alor mei. Femeie subţire, avea prin '36 un tractir în 
Dămăroaia. 

— Clar! lar vii plin de sânge! începe să-ţi placă... 

— Dreapta. Sărim gardul, n-am cheia din faţă. 

Uşchitu se cruci. Dincolo de zid se întindea cimitirul Belu. 
Săriră. Hoţul îi şopti: 

— D-a buşelea! Nu m-ar mira să ţină în faruri casele mierliţilor. 

Se târâră printre morminte. larba era udă, pe-alocuri dăduse 
glodul. Sile îşi lipi gura de urechea lui Litruţă. 

— Ai avut dreptate: Uite patrula. 

— Unde? 

— Pe bancă, lângă crucea aia mare. Ş 

Luminile nopţii desluşeau două siluete. Imbrăcate în pelerine 
de ploaie. Fumau ascunzând ţigara în căuşul palmei. 

— Să-i dea Dumnezeu sănătate ăluia de-a inventat tutunul! 
murmură Litruţă. 

— Sst! Stânga-mprejur! 

— Pe ce chestie? Mergi după mine. 

Hoţul o coti spre mormintele sărăcimii, năpădite de buruieni. 
Crucile de lemn, îmbrâncite de vânt, se clătinau bete. 

Inima Uşchitului se strânse. Şi-l aminti pe taică-său întins pe 
catafalc. Fusese un om strângător, să aibe copiii, să se ajungă. 
Rupea de la gură să le lase lor. Intr-o toamnă dibuise un ţăran 
care vindea ieftin strugurii, dar n-avea în ce să-i care. Şi-a scos 
izmenele, le-a înnodat nojiţele şi le-a umplut... Nu-şi îngăduia o 
bere, un pahar cu sifon. Singura patimă erau pantofii. Răbda de 
foame cu săptămânile să-şi ia încălţăminte nouă, de trei ori pe zi 
îi da cu vacs şi cârpa de pluş. 

L-au îngropat în haine ieftine, târguite în Taica Lazăr şi pantofi 
găuriţi în tălpi... 


Ajunseră din nou printre cavourile de marmură. Hoţul scoase 
cheia, dintr-o tainiţă, şi deschise o uşă grea de fier. 
— Poftiţi vă rog, naşa vă aşteaptă... 


Capitolul XV: 
SE CAUTA DOI FUGARI 


M-am întors surprins: 

— Crezi în travesti, tată? 

— Dacă n-aş crede, mi-a răspuns zâmbind, 
ar însemna să renunt la romanul de capă 
şi spadă. Ori, e literatura mea preferată... 


Candela împrăştia o lumină săracă. Mirosea a untdelemn ars, 
a moarte. 

Sile se înfioră: 

— Mă, tu nu eşti întreg! M-ai băgat în coşciug, în cavou, data 
viitoare... 

— Te trimit pe lumea ailaltă! 

Râdea strâmb, cu ochii subţiaţi, râsul care nu-l plăcea 
Uşchitului. 

— Ce mai aştepţi? 

— Fiecare lucru la timpul lui, gulie. Deocamdată stai în banca 
ta... Văzu maxilarele lui Sile jucând sub piele şi îi puse mâna pe 
umăr. Hai, bă, ce dracu, nu ştii de glumă? 

— Nu ştiu. 

— Eşti găinar! Scuipă la fix fotografia aşezată deasupra 
criptei: Hai noroc, coană Margareto! 

— Cine-i? 

Litruţă îşi continuă tirul. 

— Gimbeală, muian! Ai zice că înnebunise o garnizoană!? Se 
cafteau gradaţii ca chiorii, unu’ şi-a zburat creierii... Tolomaci! 

Sile privi chipul femeii. O figură de copil cu ochi mari, limpezi, 
nas cârn şi gură de păpuşă. 

— Pare cuminte... 

— Este? 

— Cu o uşoară predispoziţie spre visare... Genul de fată care 
păstrează toată viaţa prima floare dăruită de un bărbat. 

Hoţul râse: 

— Acu' pricep de ce ai dat în bară cu muierile! Privi lung 
fotografia: A mai a dracului spurcăciune! E bine? Făcea pe Maica 
Domnului, lacrimi, suferinţe, aiurea japii ca pe prunci! 

— Cum? 

Hoţul se întinse pe jos, cu mâinile sub cap: 

— Grangurii îşi făceau pe-atunci veacul la Sinaia, aiureala cu 
marea a început acu', în ultimii ani. Ş-o dată pica paraşuta. 
Trăsnet! Durere! Aia toţi grămadă. Hăituşca nimic: Ochii în 
pământ, suspine, până s-arunca un babalâc, căptuşit de parale. 
Pleca cu el pe munte, pieptiş, după moda nemţească. Puriul 
scotea limba de-un cot, dar nu sufla să pară-n puteri. Seara era 
praştie, uita cum îl cheamă. Deşertau câteva şampanii şi începea 
cireu': că nu poate, că-i fecioară. Dimineaţă, fraieru' jura că ela 
început-o. 

— Mare-i grădina lui Dumnezeu! se minună Uşchitu. Şi? 

— Paţârca să s-arunce pe geam, de, şi-a pierdut fetia! 

Curgeau lacrimile din ea ca din cişmea. Pe la prânz avea milionul 
în buzunar... 

— Fantastic! 

— La trei zile altul. A făcut avere, neamule, numai din fiţe, 
scria şi prin gazete, o lua Zizi Şerban tare într-un cuplet. 

— Margareta şi mai cum spui c-o chema? 

— Vrabie, fata lui Gigi Pasparol din Militari. Taică-su coşea la 
poker, asta l-a aşternut. Atâţia bani să am eu câte case a 
desfăcut mişauca! 

— Cred. 

Uşchitu luă în mână fotografia: 

— Să vezi şi să nu crezi, aşa, pare un înger... Multe mai învaţă 
omul cât trăieşte! 

— Şi tot tolomac moare! completă hoţul căscând. Soilim şi noi 
un ceas? Mi se închid ochii, nu mai ţine. Întinde-te colea. 

— Dormim cu rândul. Cum duce unu porcii la jir îl scoală 
celălalt. iți dai seama, trece patrula ş-aude morţii horăind... 

— Bravo, cocoş! Prost, prost, dar tot mai iese ceva şi din tine. 
Piua-ntâi! 

Adormi imediat. Sile îşi plimbă privirea prin încăperea strâmtă. 
Candela lumina cuminte chipul Margaretei, umplea ungherele de 
umbre. Brusc, sări înspăimântat în picioare. Işi amintise povestea 
studentei închisă peste noapte într-un cavou. Un banc idiot al 
colegilor. A doua zi o găsiseră cu părul alb, înnebunită de groază. 
Se uita fix la un şarpe care unduia încet deasupra criptei... 

Uşchitu păzi somnul hoţului până în zori, tresărind la fiecare 
foşnet. 

Litruţă clipi mărunt. Prin găurile de aerisire lumina dimineţii da 
năvală. 

— De ce nu m-ai trezit să te schimb, bă, ăsta prostu? 

— Nu m-a lăsat inima, răspunse Sile zâmbind obosit. Puse 
mâna pe clanţă. Hai s-o ştergem, Mitule, un minut dacă mai stau 
mi s-apleacă! 

Hoţul crăpă uşa, cercetă cu grijă împrejurimile. 

— Verde! 

leşiră din cimitir. Uşchitu răsuflă uşurat: 

— Spune-mi, Litruţă, e adevărat că prin cavouri se aciuiesc 
şerpii? 

— Colcăie! Da-s cuminţi, nu muşcă. 

Profesorul scuipă scârbit într-o parte: 


123 


- FUGA - 


— Să ştii că în noaptea asta am îmbătrânit cu zece ani! 

— Ţi-e frică de ăştia, ondulaţii? 

— Mor! Bine că nu i-am văzut că acolo rămâneam! 

— 'Ete cruce de bărbat! Hoţul îl măsura cu dispreţ. Păi eu 
când eram mic, umblam cu ei în sân. Soru-mea a-nghiţit unu... 

— Puah! 

— Să mor eu dacă mint! Dormea în grădină cu gura dăşchisă, 
şi-un limbric de şarpe i-a intrat pe gât.... 

— Termină, mă! Eşti dement, vrei să-mi vărs maţele? 

— Stai, cosoru' moşului, să-ţi spui cum i l-au scos. 

Uşchitu o luă cu paşi mari înainte. Ala micu după el: 

— Au legat-o cu picioarele de-o grindă din tavan. Dedesubt 
era un lighean cu lapte fiert. Cum a simţit aburii... 

Sile se opri verde la faţă: 

— Te pocnesc! Ce dracu, n-ai minte deloc? Nu suport, n-auzi? 
Şi la cinema când e o secvenţă cu şerpi închid ochii. 

— Aiurea? 

— Am şi eu un fix: şerpii şi şoarecii... 

— Eşti de groază! Îşi aminti patima profesorului: Parcă ziceai 
că vrei să umbli pe unde n-a călcat picior de om. Păi ce te faci în 
pustietate, frăţioare, acolo mişună balaurii? 

— De jivinile mari nu mi-e frică. 

Hoţul îi dădu cu tifla: 

— la-o pe partea ailantă că faci curent! 

Se aşezară pe o bancă în Parcul Libertăţii. Uşchit scoase 
pachetul de ţigări: 

— A mai trecut o noapte! 

— E bine. Rectifică: încă e bine... 

— Ce propui? 

Litruţă fuma un timp cu ochii în pământ. Spuse suspinând: 

— P-acilea nu mai e de trai, nea Sile. Tre' s-o roim în altă 
parte. 

— Unde? 

— Une-i bătaia crapului, la mare. Geme Constanţa de lume, şi 
de-ai noştri şi străini, o coteşti mai uşor, te pierzi mai repede... 

Ţigara se frânse între degetele Uşchitului. 

— A dracului mai e pielea pe tine, Mitule! 

— Al lui sunt totul, gulie, nu te-ai prins? 

— Umbli după văru-tu, Titi! 

— Eu?!? 

— Te trage aţa la omor, Litruţă, n-ai linişte până nu vezi cum 
arată Zugravu ăl mic pe dinăuntru! Singur mi-ai spus. Mi-ai spus 
mă, sau nu? 

Hoţul îşi sticli dinţii: 

— Aia e altă brânză în altă straiţă! 

— O fi, dar mi-e că te-nfrupţi! 

— Adică aşa tolomac mă crezi? Asta-i în capu tău, ăla prostu? 
Mă bag de nebun în trenţele vărgaţilor? Umblă poterele după el 
cu limba scoasă şi hop şi eu ca leremia! Oftă: N-ai grijă, ce-i a lui 
e pus de-o parte, să treacă numai hălălaia. Nu mă crezi? 

Uşchitu zâmbi subţire: 

— Să zicem, Mitule. 

— Zi aşa că-i zici bine. Când m-o apuca pofta de sânge 
desfacem comperativa. In regulă? 

— Poate uiţi... j 

— Aş! E de-ajuns să-ți ginesc lopeţile. li cântări mâna. 
Frumoasă sculă! Adăugă cu înţelepciune: Cum le rândui Al de 
Sus pe toate. Unora le dete minte, altora carabe... 

— Pe tine te-a înzestrat ăl de jos! Ştii că azi-noapte ţi-am 
umblat prin păr să văd dacă n-ai corniţe? 

— Eşti diliu! N 

— Mă bate câteodată gândul că ai fi ăla, ducă-se pe pustii. Il 
măsură de câteva ori din creştet până în tălpi: la fă, Mitule, 
semnul crucii! 

— Ptiu! 

— Fă-l, n-auzi! Fă-l să mă conving! 

— Uite hal de om cu carte, profesor! Huo! La oase! 

Uşchitu începu să râdă clătinând din cap: N 

— M-ai speriat, Litruţă, nu ştiu ce să mai cred. In viața mea n- 
am văzut ochi ca ai tăi! Hoţul sări în picioare: 

— Vrei să înnodăm vorbele?! 

— Am glumit, eşti omul lui Dumnezeu... Mitu Suveică zis 
Litruţă, omul Domnului. Hai să luăm ceva la bufet. 

Berea era caldă, chiflele pietroaie, masa se bâţăia. 

— Aştia parcă-s vorbiţi! oftă hoţul. Fii atent, la caz de nevoie 
roiu prin dreapta. Sus pe deal e o spărtură în gard. Intâlnirea la 
Belu... 

— Nu! In ruptul capului! 

— Pe ce chestie? 

— Ne întâlnim oriunde, dar nu printre morminte! M-ajunge. 

Litruţă râse: 

— Eşti fătălău rău, gulie. La Caru cu bere e bine? 

— Sper... 

— Ş-acu' zi cum ieşim din oraş. 

— Greu, Mitule! L-ai auzit pe Grădinaru. 

— Tot îi driblăm noi! 

— Eu unul în sicriu nu mai intru, ţi-o spun de la-nceput! Ai tu o 
chestie cu morţii... 

Litruţă rânji. 

— Îmi plac, Uşchitule, vorba ăluia, cu cât îs mai morţi cu atât 
îmi plac mai mult. Acu’ v-o 12 ani nu mă dezlipeam de ţintirim, 
chiteam pe ăi cu aur la ei, ori cu scule de preţ şi noaptea îi lăsam 
goi prepeleac. 

— Desfăceai mormintele?! 

— Altfel cum? Aştia nu se şucăresc, nu scot cuţitu'. Odată, 
ochisem unu’ c-un acordeon. Trecuse fulgerul prin el şi l-au 
îngropat cu ce-i era mai drag. Dau ţărâna de-o parte, salt 
capacul şi ce să vezi, frăţioare, se scoală mortul cât erea de 
lung... 

— Fugi, de-aici! 

— Pe viaţa mea! N-o mierlise de tot, pământu' i-a supt 
curentu', noroc cu mine. 

— Şi nu ţi-a plesnit inima? 

— Păi ce, eu sunt Sile Uşchitu, ăla slab de vână? 

Profesorul se cruci: 

— Zi, ai salvat un om? 

— Vorba vine. Până la urmă tot acolo a ajuns. Tolomac, s-a 
dus întins la neamuri. Aia tocmai trăgeau cu molanu' de sufletu' 
lui, au crezut că-i stahie, şi-au pus mâna pe topoare... 

Sile împinse aperitivul de o parte, nu-i mai ardea. 

— Ai trecut şi tu prin câte ceva, Mitule! 

— Oho! Dacă stau să-ţi povestesc umpli zece cărţi. Dă farfuria 
aia-ncoa' dacă nu mai glojdeşti. 

Mesteca cu gura deschisă, sugându-şi dinţii. Uşchitu se uită în 
altă parte. 

— Ai dreptate, pe aici nu facem mulţi purici, ne-nhaţă urgent. 

— Este? 

— Chestia e să ne strecurăm. Miliția a înconjurat oraşul, nu m- 
aş mira să fi apelat la armată. 

— Bun, şi? 

— Practic cred că e imposibil. 

Litruţă goli paharul, se rezemă de speteaza scaunului râgâind. 

— Tot Mitu Suveică, sireacu tre' să le descurce. Mâine eşti 
afară, pe arătură, e bine? 

— Cum? 

— Scoate ţigările alea, nu fi cupit. 

Fuma picior peste picior fără să-l privească. Sile aştepta pe 
ghimpi. 

— Zi! 

— Te fac artist de film, cocoș! 

— Vai de mine! 

— La 10 aleg şmecherii figuraţia. Ne iau urgent că avem 
muiane. 

— Mai ales tu... 

— Uite aşa cum mă vezi sunt la a patra nasulie. Odată am 
spus şi vorbe. 

— Mă al dracului! Uşchitu îl privea dintr-o parte zâmbind: Mai 
scurtează coada vulpii, Mitule! Actoria e meserie grea, trebuie să 
plângi şi să râzi la comandă. 

— Şi-adică eu nu pot? Ţii pariu că scot apă cât numeri pân’ la 
trei? Fii atent, gulie! Unu, doi... 

Uşchitu rămase cu gura căscată: Ochii hoţului se umeziră, 
lacrimi mari, îi alunecau pe obraji. Litruţă le şterse cu dosul 
palmei şi îl bătu pe umeri: 

— Mai învaţă, bă, ăsta prostul! 

Profesorul articulă greu: 

— M-am lămurit, eşti ucigă-l toaca! Fă semnul crucii! 

— lar?! 

— Maica ta Isuse, aşa ceva încă n-am pomenit! 

Litruţă zâmbi: 

— Incă n-ai văzut toate alea... 

— Adică poţi să plângi când vrei? 

— La fix! 

— Cum? 

— Asta-i altă mâncare de peşte, degeaba-ţi spun, tre’ să ai 
lacrima-n sânge, de la mă-ta din comună. Mai trase un fum apoi 
zvârli ţigara: Ascultă-mă pe mine, ne-alege sigur! Mâine 
dimineaţă aruncă niscai ţoale pe noi, ne dă cu bărbi şi-afară pe 
coclauri. Ajungem la iarbă verde, pa şi pusi! Aşa că plăteşte şi 
hai, ghijoagă, la iarmaroc. 

— Eu zic să luăm o maşină, propuse Uşchitu băgând restul în 
buzunar. 

— Gata, neamule, vorba aia, ca artiştii. 

Opriră un taxi. Lângă biserica Sf. Vineri hoţul se răzgândi: 

— Stop! Dacă văd cu ce venim, intră babalâcii la idei. S- 
amărăşteni rău. 

Pătrunseră într-o curte ticsită de omenire: bătrâni, băbet, 
câţiva puştani rupţi de şcoală. Cei cu pâinea şi cuţitu' aruncau 
căutături de geambaş. Ş-odată se împieptoşau japii să pară în 
vână, babele îşi dregeau obrazul cu vopsele, ciripeau subţire... 

Litruţă intra şi ieşea pe uşi ca la el acasă. După vreo 10 
minute, şopti Uşchitului: 

— Unu' din noi doi s-a născut în zodia porcului! Ne cărăbănim 
la prânz! Le crapă buza după trei gealaţi, stă echipa pe câmp şi 
aşteaptă... 

II trase într-o odaie. Un bărbat cu plete clătină din cap, şi cât 
ai zice peşte fugarii se treziră în anterie, cu camilafcă şi bărbi 
mari albe. 

Hoţul nu-şi mai încăpea în piele. Blagoslovea în dreapta şi în 
stânga chitind subţirel, pe nas, ca ţârcovnicii. 

Popiră la repezeală şi pe un fârţângău cu pistrui, apoi îi 
împinseră într-o Volga. Sile întrebă nedumerit: 

— Erau alții, mai bătrâni, numai bine li se potriveau 
bărboaiele, cum de ne-au luat pe noi? 

Litruţă scoase de sub rasă pachetul de ţigări: É 

— E de alergat, neamule, ce te faci eu babalâcii? Aia după 
două duble îs numai buni de băgat în scutece. Se întoarse spre 
puştan: Fumezi, părințele? 

Fumară toți trei. Maşina alerga de frica morții spre Pantelimon. 
La ieşirea din oraş şoferul frână înjurând: 

— lar ăştia cu controlul! 

Fugarii tresăriră. Pletosul scoase capul pe fereastră: 

— Cinematografia! 

Miliţianul rămase cu ochii la popimea înghesuiți în fundul 
maşinii. 

— Actele dumneavoastră! 

Uşchitu, alb la faţă, vru să scoată buletinul rostuit de Poşircă. 
Litruţă îi prinse mâna, spuse supărat: 

— Bine, frăţioare, nu-l cunoşti pe Papaiani? 

Imita vocea artistului să juri că-i el. 

— Să trăieşti, nea Bică! Şi dumnealor? 

Hoţul aruncă două nume de actori împreună cu un banc 
pipărat al dracului, apoi îi întinse mâna: 

— Hai, să-ţi dea Dumnezeu sănătate, dar nu cred! 

Râse toată lumea şi maşina porni. 

Pletosul se întoarse spre Litruţă: 

— Formidabil îl imiţi! la mai zi ceva! 

Mitu Suveică turui câteva replici din Păcală, altele din buzunar, 
apoi se interesă: 

— Dar ce caută ăştia, nene, dezertori? 

— Dracu-i mai ştie că m-au înnebunit! 

Hoţul îi făcu Uşchitului cu Ochiul şi se rezemă de spetează 
răsuflând uşurat. 


Drumul spre mănăstirea Pasărea era umblat zor nevoie mare. 
Dorobanţi şi muscali înghesuiau turci mea spre o viroagă, 
tunurile înşirate pe haturi, trăgeau de mama focului, civilii 
strigau alergând printre reflectoare, macarale şi tot soiul de 
maşini. Colbul stârnit de cai întuneca zarea. 

Uşchitu privi un timp vânzoleala, apoi se răsuci către Litruţă. 

— Grea pâine mănâncă şi flăcăii ăştia! 

Stăteau sub un copac, la umbră. Hoţul, clătină din cap. 

— Asta încă nu-i nimic. Să fi văzut haloimăsu' lui Dumnezeu la 
celălalt film! Picau seara, storşi, înnebuniţi, nu le mai trebuia 
nimic. Se întoarse spre al treilea popă: Câte clase ai, guriţă? 

— Nouă. 

— Atunci poţi s-aduci şi tu canistra aia de apă. Hai, copăcel! 

Puştiul îi aruncă o privire urâtă şi se depărta. Litruţă începu să 
râdă. 

— Ţi-a plăcut cum l-am driblat? 

— Nebun eşti, Mitule! Când a cerut actele am crezut că gata, 
s-a terminat... 

— Te şi vedeai în dungi! 

— Bineînţeles! 

Hoţul îşi scoase camilafca, descheie rasa la gât. Spuse fără să- 
| privească: 

— Nu mi-e dat s-aud şi eu o vorbă bună... Asta prostu' numai 
să spurce ştie... 

— Câte vorbe bune ai auzit tu, în viaţa ta, Mitule? Ţi-ar sparge 
urechile, nu-s de tine. Ţi-aduci aminte serile cu madam 

Angelescu? 

Litruţă îşi arătă lipsa dintelui, zâmbind strâmb: 

— Mda! la fă inventăru' să vedem cum stăm. Mâine suntem la 
Constanţa şi-acolo-i prăpădenie, nici nu ştii când ai topit suta. 

Uşchitu scoase pachetul lui Poşircă, numără banii: 

— Douăsprezece mii. 

— E bine, spuse hoţul privind teancul de bancnote. Şi-n plicul 
ăla? 

— Nişte butoni de aur, verigheta şi-un ghiul. 

— Fă-le-ncoa să mă uit. A 

Când văzu inelul ochii i se aprinseră. Il suci pe toate părţile 
apoi îl cântări în palmă. 

— Câte grame are? 

— Douzeci şi unu. _ 

— Marfă a-ntâia, neamule, cum purtau barosanii odată! Il fixă 
pe degetul mic: Bogdaproste, să fie primit. 

— Poate-ţi scap una! 

Hoţul îl dădu cu mare părere de rău: 

— Când m-oi umple de lovele să ştii că-l cumpăr! 

— Eh! Paşte, murgule, iarbă verde! 

Intoarseră capul. Puştiul pistruiat era în spatele lor. Fuma 
privindu-l ţintă pe Litruţă: 

— Câte clase ai, bă, ăsta frumosu'? 

— Patru, răspunse şuţul acceptând jocul. 

— Şi la escarpeni? 

— Pa'ş'pa. 

— Aşa? Atunci citeşte întâi chestia asta, ca să vezi în ce 
viteză-i bagi. 

intinse Informaţia Bucureştiului. Dintr-un ochi fugiţii înţeleseră 
despre ce-i vorba. Le apăruseră fotografiile în ziar... 

— Aveţi ghinion, flăcăi! La zece minute după noi a trecut Bică 
Papaiani... 


__ Capitolul XVI: _ 
O INTALNIRE NEAŞTEPTATA 


— În locul lui, spuse inginerul, aş fi 
înțeles repede manevra. Scopul era 
limpede... 

Avocatul vru să-i amintească cum e cu 
vitejii după război. Renunță. 


Personalul se târa în noapte încet, cu opriri dese. Întinşi pe 
acoperişul vagonului, Sile şi Litruţă priveau stelele. 

— Care-i a ta, bă, ăsta prostu? 

— Aia care pâlpâie. O să se stingă repede... 

Hoţul rânji: 

— lar ai întors cojocu'? Ce dracu’ s-a mai întâmplat? l-am 
aiurit la marele fix, noroc că puştiu' era bagabont, certat cu 
presarii. 

— Da, Mitule, dar acu ştiu că am ieşit din Bucureşti. Maiorul 
Daşcu o să ghicească repede încotro am luat-o, unde să-şi 
trimită oamenii. 

— Mă doare-n cot! Să mă văd eu la colcăială. Sclipuim niscai 
toale străineşti, ne lăsăm ţăcălie, punem obloane la ochi, d-ălea 
cât farfuriile şi-i tragem tare cu danche şon... N-or să ia 
şmecherii toată nemţimea la întrebări! 

— Mi-e tare frică, Mitule, că orice-ai face te detectează 
imediat. 

— Pe ce chestie? 

— Ai personalitate... 

— Du-te, bă, d-acilea! O mie de ani nu se prind Valentinii! 

— Să dea Dumnezeu! oftă Uşchitu. 

Hoţul zări ghiulul în degetul lui Sile şi ochii i se aprinseră din 
nou. 

— Bagă-l în buzunar, să nu-ţi cadă... 


Săriră din mers, cu mult înainte de a intra în gara Constanţa. 

Litruţă o coti spre centru: 

— Vâsleşte după mine, bă, ăsta prostu. Tre’ să luăm două 
valize şi niscai dedesupturi, altminteri bate la ochi. Cine-ţi vine la 
mare cu lopeţile în buzunare? 

Trântiră cumpărăturile în geamantane. Hoţul opri un taxi: 

— Tomis Nord. 

— lar faci vizite, Mitule? întrebă şoptit profesorul. 

— Acolo-s gazde din destul, închiriază ogeacurile pe ruptelea. 
Se aplecă spre şofer: Nu ştii mata vreo adresă? 

— Cât staţi? 

— Trei săptămâni, poate o lună, depinde. 

— Ştiu. 

Opri în dreptul bufetului Brotăcei claxonând scurt. Se 
desprinse de şpriţ un bărbat negricios cu părul cârlionţi şi 
amândouă picioarele în ghips. Inainta în cârje. Şoferul dădu jos 
bagajele: 

— Ţi-am adus doi muşterii, domnule George. 

— Stai niţel, să vedem dacă ne înţelegem, spuse Uşchitu. 

Infirmul zâmbi larg: 

— Cu mine se înţeleg oamenii, numai că nu închiriez eu, ci 
mama. Treizeci şi cinci de lei pe zi. 

— Corect, aprecie Suveică. Să vedem camera. 

Intrară într-un bloc din apropierea cârciumii. Apartamentul era 
la parter, odaia avea terasă. 

— İn regulă! constată Litruţă. Se întoarse spre Sile: Doctore, 
dă-i un aconto. 

Uşchitu puse cinci hârtii de o sută pe marginea mesei, infirmul 
scoase o cheie: 

— Uşa de jos nu se închide niciodată. Zâmbi cu ochii în 
pământ: Aş avea o rugăminte. Dacă întreabă cineva, sunteţi veri 
de-ai mei... Altminteri avem probleme cu fiscul. 

— E clar, făcu Uşchitu. li întinse mâna: Toma Vasilescu. 

— George  Stamatiu. Poet.  Adăugă  scuzându-se: O 
îndeletnicire care încă nu a adus nimănui averi... 

Se recomandă şi Litruţă bâlbâind un nume la repezeală, apoi 
întrebă repede: 

— Accident? 

Infirmul îi servi cu ţigări, aprinse şi el una: 

— M-a lovit, un italian cu maşina. Surâse: Adevărul e că vina o 
port eu: Apusul soarelui se poate admira nu numai din mijlocul 
străzii... Măicuţa mea termină serviciul la ora patru. Va fi 
încântată. 


În faţă, la Brotăcei, se îndesă în vorbă un bărbat scund, cu 
ochii extrem de mobili. 

— Aţi rămas la dom’ Stamatiu? 

Purta blugi străini, fuma ţigări americane. Litruţă îl citi repede: 

— Cât pachetul şi de care? 

— Optsprezece lei Kent, super long, Pall-Mall, Chesterfieid... 

— Altceva? 

— Un ceas Atlantic la 800, blugi, tricouri. 

— Să vedem, blugii. 

li pofti acasă şi deschise o valiză plină de boarfe. Fugarii îşi 
aleseră ce era mai trăsnit: tricouri cu semnele unei orchestre din 
Munchen, pantaloni ciotcă de capse, sandale de prins pe un 
singur deget, ochelari şi şepci ultimul răcnet. 

Litruţă făcu repede târgul. Uşchitul scoase banii: 

— Spune-mi, te rog, nu ţi-e frică? Dacă eram de la miliţie?! 

Bişniţarul zâmbi plimbându-şi privirea de la unul la celălalt: 

— Alt soi de oameni sunteţi dumneavoastră... 


— S-a prins! 

— Vezi-ţi de treabă. 

— Dacă-ţi spun! N-ai văzut cum le zâmbărea? Constănţenii îs 
unşi cu toate alifiile, nu-i aiureşti cu una cu două. Ascultă-mă pe 
mine, bă, ăsta prostul 

— Crezi că ne vinde? 

Hoţul oftă: 

— Să nu ne cumpere... 

— Nu înţeleg. 

— Să nu umble la cântare: Dai sau zic! 

— Şantaj? 

— Păi? Cu ăştia de p-acilea poţi-să te aştepţi la orice... 

Mergeau spre Mamaia. Din blocuri curgeau gârlă sezoniştii, 
chilipirgii la doi poli camera şi parizer de trei ori pe zi. 

Litruţă băgase pachetul de ţigări în brăcinari, după moda 
crailor. Lipăia din sandale cu ochii la Sile: 

— N-ai treabă, guriţă, să juri că eşti neamt! 

— De unde o fi adunat ăla atâtea haine, Mitule? 

— Numai ţoale? Pui pariu pe ce vrei că are un ceaun de 
ceasuri... 

— De unde, mă? 

— Sfânta bişniţă. Vin vaporenii căptuşiţi, le iau la kg. Şi le dau 
la trei-patru sute bucata. Râse: Trăia la noi în mahala unu’ 
Mircea Closetaru. Îl chema Panait, dar îl porecliseră oamenii aşa 
fincă repara umblătoarele. Asta, fratele meu, a roit-o în America, 
pe bune. In fiecare an venea cu cinci valize de boarfe străineşti şi 
le vindea ca pâinea caldă. Şi-acu' te întreb eu de unde le lua? 

— Cumpăra la grămadă. 

— Pe dracu! Le-aduna de pe stradă, cocoş, e bine? Americanii 
au un fix, aruncă pe trotal ce se-nvecheşte. Closetaru le făţuia 

niţel şi urgent la fufele noastre. Macioalele-s de groaza lumii, 
plătesc de trei ori preţul numai să n-aibă şi alta la fel. Până s-au 
umplut toate de vitiligă. 

— Serios? 

— Nebune! Umblau după Mircea să-l omoare. 

Intrară în Mamaia. Femei câtă frunză şi iarbă, odată s-aprinse 
tărâţa în ăla micu: 

— Ridicăm şi noi ceva, nea Sile? Uite alea două coaptele... 

— Spui eu c-ai mâncat ciuperci! 

— De ce, nene? 

— Oamenii maiorului Daşcu sunt la un pas de noi, oricând 
dăm cu crucea peste ei, şi ţie îţi arde de idile! 

— Urlă bărbatu-n mine, bă, ăsta prostu! 

— Ptiu! Uritu' pământului! 

Vântul sărăcise plaja de lume. Cei tari de înger înfruntau 
colbul nisipului cu ochii la valuri. Apa muşca flămândă ţărmul, 
murmura înfundat. Şuţul o atinse cu vârful degetelor. 

— Taie! 

— De, luna mai, abia a început sezonul. _ 

O luară de-a chioara, cu mâinile în buzunare. În dreptul unui 
neamt cu tranzistorul pe pântece, fugarii se opriră. 

Radio-vacanţa anunţa ascultătorii că s-a instituit un concurs 
pentru sezoniştii cu spirit de observaţie. 

Doi reporteri de-ai noştri — urmă descrierea amănunţită a 
evadaţilor — vor colinda litoralul, deghizați în turişti, vânzători de 
artizanat etc. Cine reuşeşte să-i recunoască este invitat să 
telefoneze la sediul emisiunii. 

După lista premiilor, anunţul fu difuzat în patru limbi. 

Uşchitu se uită la Litruţă. Sta cu moartea-n sân: 

— Asta ce mai fu, nea Sile? 

— Ne-au sculat omenirea în cap! 

— Clar! Ce zici? 

— Stăm în casă... 

— Şi împletim ciorapi pentru iarnă, nu? Dar ce-o să spună 
găzdoiu, te-ai gândit? Adică vii la mare şi faci plajă la bec? 

— Mada... Să-i împingem ceva, să închidă ochii? 

— Pui mâna în foc că nu te vinde? Vorba lui Daşcu, nimeni nu 
iubeşte fugiţii... Până una alta hai la corturi să glojdim nişte mici. 
La pânză stau grămadă cehii, pe limba lor n-a anunţat... 

Cotiră spre faleză. Litruţă părea şi mai obidnic, păşea 

grămădit în el, ochi de venin. Uşchitu se interesă nedumerit: 

— N-am priceput de ce umblă cu plosca?! 

— Trombonul cu concursul? 

— Da. 

— Ce rost avea să pună pe spini o lume? Nu-ţi mai ieşea neam 
după opt seara ştiind că umblă doi scăpaţi, cu şişurile în palmă. 
Şi vorba aia, sunt în concediu. 

— Ai dreptate. 

— lar dăm cinstea pe ruşine, oftă Litruţă. Să vezi acu’ ce se 
holbează ghiorlănimea... Pocni din degete: Schimbăm macazu', 
bă, ăsta prostu! De-acu' încolo mergem de unu' singur. 

— Fiecare pe barba lui! Ţi-a ieşit un sfânt din gură! 

Hoţul clătină din cap lămurit: 

— Vrei să scapi de mine, cocoş, numai la asta ţi-e gândul! 

— Ce-ţi trece prin cap? Mă gândeam cum e mai bine. In doi ne 
dibuiesc repede, aşa-i cântecul... 

— Altu-i, frăţioare! făcu şutul privindu-l strâmb: Ai grijă să nu 
ţi-l cânt eu într-o zi! 

— Eşti într-o parte! 

— Oi fi! Mână spre corturi. Ne filăm unu' pe altu', pricepi? 

— Nu. 

— Merge unu’ în faţă, celălalt în spate cu ochii cât cepele. 
Dacă se lasă cu vânzare dă şase. 

— Aha! 

— Ai venit de-acasă? Aşa că ia-o înainte, ţin eu tira. După un 
pogon, facem schimb. 

Avusese dreptate hoţul, camping-ul gemea de cehi. Chitiră o 
masă dosnică. Litruţă comandă berea în nemţeşte, micii prin 
semne. 

— Fii atent, bă, ăsta prostu, ieşirea prin Sărindar e spre ghiol. 

Mâncau urmărind forfota mulţimii. 

Deodată ochii hoţului se subţiară. Privea ţintă un tip brunet, 
coborât dintr-o maşină. 

— Există un Dumnezeu, spuse Litruţă! Vino suflete, că de când 
te-aştept! Se întoarse spre Uşchitu: Ştii cine-i ăla? 

— Titi Zugravu? 

— AŞ! Italianu’! Frateli, şmecheraşu' de ne puse funia în 
coarne pe şosea! 

Sile se foi neliniştit: 

— Lasă-l în plata Domnului, Mitule, de balamuc avem nevoie? 

— Uliuu! gemu hoţu, mor frăţioare, mă desfac dacă nu-l întind. 

— Litruţă! 

Hoţul se ridică frecându-şi mâinile. 

— Stai locului, Mitule! spuse Uşchitu apucându-l de mână. 

Litruţă se eliberă: 

— Tre' să mă răcoresc, mă! 

— Nu, fi copil! 

— Mă dau prins, nea Sile, dar tot nu-l las! Aşteaptă-mă aici. 
Rămase o clipă nehotărât, apoi îi aruncă şuriul: Ţine scula, mă 
descurc cu gaibaracele! 

Uşchitu încercă în fel şi chip să-l oprească. Degeaba. Hoţul 
plecă glonţ. 

ltalianul băgase o găleată de apă în radiator şi tocmai se 
pregătea să urce la volan, când îl văzu pe Litruţă: 

— Bongiorno, amigo! spuse Suveică apropiindu-se. 

Escrocul făcu câţiva paşi înapoi şi-odată o rupse iepureşte 
printre corturi. Pungaşul după el. Sile îi văzu înfundându-se în 
păpurişul ghiolului. 

„Nu-i bine!” 

Se ridică făcând semn ospătarului. 


Litruţă îl ajunse repede. ltalianul se răsuci cu mâinile 
îndepărtate, gata să sară. Rămăseseră pe loc citindu-şi în ochi. 
Privirii hoţului nu-i mai încăpea cămaşa. A celuilalt era neagră. 
Mitu Suveică măsură scurt locul: în spate începea mâlul, împrejur 
stufăriş, întrebă râzând drăceşte: 

— Come te chiamă, napolitanule? 

— Gică Oancea. Eşti mulţumit? Gică Oancea, zis Opt Vieţi, 
doctor de hoţi. 

— İn regulă, frăţioare, mai rămâi cu şapte. Până una alta 
scoate parnosa, nu-i bine să pleci cu ea pe lumea ailaltă. Banu-i 
ochiu dracului, Oanceo, te ia Sarsailă la poceală. 

Din palma „italianului” ţâşni lama unui stilet. Intinse mâna: 

— Vino şi ia-o! 

Zâmbetul hoţului se lăţi. Făcu un pas înapoi şi-odată îşi zvârli 
piciorul drept. Suriul zbură în apă: 

— Treci la lopeţi, Oanceo, şi eu mi-am lăsat scula. 

Opt Vieţi se aruncă taur cu pumnii. Litruţă sări dreapta-stânga, 
ocolind baroasele. Ţinea mâinile în buzunare, zâmbind spurcat: 

— Hai, cocoș, osteneşte-te, lucrează! Aşa. 

Loviturile cădeau ploaie în gol sporind dracii brunetului. Hoţul 
trăia numai din fente şi părul de pe limbă. Să te ferească 
Dumnezeu ce era la gura lui: 

— Curaj, fratello! Bagă upercutu'! Slab! Bară! Şi la muieri tot 
aşa te muţi de pe vatră pe cuptor? Ţui! 

Gică Oancea începu să gâfâie. Litruţă făcu piciorul stâng roată 
înapoi şi-l trimise ghiulea în ceafa „italianului”, apoi săltă dreptul 
şi-i prinse falca de jos. 

Opt Vieţi se prăbuşi gemând... 


Sile veni în fugă. Îl văzu pe Litruţă cu mâinile în buzunare 
mărunţind în picioare trupul escrocului. 

— Mitule! 

Hoţul îşi continua serviciul fără să-l bage în seamă. Trebui să-l 
ia, deoparte, la subţioară: 

— Ajunge, mă, vrei să-şi lepede potcoavele aici? 

Gică Oancea, totul o rană, încercă să se ridice în genunchi. 

— Scoate banii! şopti Litruţă scăpând din strânsoarea 
Uşchitului. 

Opt Vieţi îşi întoarse buzunarele. Erau goale. Hoţul clătină din 
cap: 

— Să n-am spor dacă nu-l las la papuci! A cui e maşina, 
amigo? 

— A... A mea. 

— Lasă vraja că iar te iau în pene! Pe cine l-ai păgubit? 

— Unu'... De-al nostru... Sezonist. 

— Şi numărul? 

— L-am ciocănit singur... 

— În regulă. Dă cheile! 

Gică Oancea îşi şterse sângele de pe faţă cu batista: 

— Au rămas în maşină. 

Litruţă dădu să plece, apoi se râzgândi: 

— Ascultă, cocoş, dă-ţi cu apă pe muian şi ia troleibuzu' până 
acasă. Fiatu’ îl rechiziţionează băiatu'. 

— N-ai s-ajungi departe, Suveică! 

Hoţul tresări. Se uită la profesor apoi la Opt Vieţi, clipind des: 

— Mă cunoşti? 

— N-o să ajungeţi departe, băieţi, continuă escrocul. Azi- 
dimineaţă spunea la radio cum arătaţi, de-a-ntregul, adineauri 
treceau dubele... 

— Încotro? întrebă îngrijorat Uşchitu. 

— Spre Hanul Piraților. 

— Minţi! 

— Pe sănătatea mea, nea Suveică! 

Opt Vieţi luă o ţigară din pachetul Uşchitului, aprinse de la ăla 
micu, fără urmă de parapon. 

— Aici nu răzbiţi, fraţilor, vă găbuie urgent! 

— Nu-mi purta tu de grijă. Hai, mişcă! 

— Maşina-i pâinea mea, Mitule, nu pot aiuri pe nimeni dacă 
umblu cu tramvaiul unşpe. 

— Sperii tu alta. 

— Nu faci bine, trosnitorii îi cunosc numărul, nu mă văd în ea 
vă treziţi în copci. 

— Lasă-le vorbă. 

— Când? Băieţii sunt în treabă, care la Eforie, care la 
Mangalia, de, a început sezonul. 

Litruţă se uită nehotărât la Sile. Uşchitu îi puse mâna pe umăr: 

— Renunţă, Mitule, cine ştie în ce bucluc mai intrăm. 

— Bine, Oanceo, făcu hoţul aruncând ţigara. Dar bagă la 
schepsis un lucru: M-au năşit Colivaru şi Tache Cric! Dacă ne 
vinzi muşti pământu'! 

— Cruce de aur, nea Suveică! 

Se îndreptară toţi trei spre maşină. Opt Vieţi deschise portiera: 

— Unde să vă duc? 

— In Constanţa. 

Pe drum, Gică Oancea desfăcu sticla de whisky. 

— Momeala husănilor... Atunci pe şosea, n-am ştiut că sunteţi 
cărăbăniţi... 

— Acu” ştii. 

Băură cu schimbul. Opt Vieţi, vâri mâna sub fotoliu şi scoase 
un teanc de sute. 

— la colea, nea Suveică, barem o... 

— Eşti valabil! interveni repede Litruţă cu ochii la Sile. 

Escrocul opri brusc maşina: 

— Gineală! 

La intersecţie pândeau doi milițieni. 

— In regulă! spuse hoţul coborând. Dacă am nevoie de tine, 
un’ te găsesc? 

— La Cazinou. Baftă, fraţilor! 


138 


- COSMA BRAŞOVEANU - 


Capitolul XVII: 
POLIŢE VECHI 


Magdalena ignoră fulgerele din ochii 
tatălui. Se apropie de marinar: 

— Ce anume v-a atras atenția? 

— Jocul de-a şoarecele şi pisica, 
domnişoară. 


Pe Siutghiol plutea un soare cât roata carului, roşu purpură. 
Aprinsese norii, înfigea în semnele nopţii săgeți lungi de lumină. 
Fugarii ascultau clipocitul apei. Litruţă mesteca gumă, Sile fuma 
rezemat de un plop subţiratic. 

— Cine te-a învăţat, Mitule, să te baţi cu picioarele? întrebă 
Uşchitu într-un târziu. 

Hoţul clefăi încântat: 

— Nevoia. Işi suci braţele: Material puţin, vlagă puţină. Toată 
puterea mea stă în cap şi-n dulige. Şeful dă porunci, gaibaracele 
robesc. Câte huidume n-au întins săracele! Malacii nedeprinşi 
aşteaptă pumnu şi-odată se trezesc cu şpiţul în burtă. Râse: Hai 
să-ţi arăt o fentă, bă, ăsta prostu. 

Aruncă şişul în iarbă, descălţă sandalele, apucă plăselele între 
degetele piciorului şi dintr-o zvâcnire înfipse cuțitul în trunchiul 
plopului, la o palmă de creştetul lui Sile. Toată treaba durase cât 
ai număra până la trei. 

Uşchitu încremenise. 

— Eşti nebun?!? Dacă mă nimereai?! 

— Nu există! Bunghială la semn. 

Sile feri copacul. Litruţă repetă de câteva ori figura şi cuțitul 
se înfipse la fix. Uşchitu clătină din cap lămurit: 

— Să nu-mi zici că n-ai fost circar! 

— Nasulia asta am deprins-o de la Colivaru. La paişpe ani 
ţinea, mergeam desculţ în prăduieli. Prima vorbă, a comisarilor 
era: „Aruncă cuțitul şi ridică mâinile!” îl lăsam să cadă şi cât ai 
zice peşte se trezea Valentin cu el în piept! 

— Formidabil! 

— Boala lui Colivaru erea să trimită şişul între ochi. 

— Cu degetele de la picioare?! 

— E bine? 

— Cum naiba n-am auzit de el? Mai trăieşte? 

— Ce să mai trăiască... O singură dată a ferit, unu' şi s-a 
umplut de plumb. L-au îngropat cinci popi, boceau ţigăncile să-şi 
rupă pipota că era fustangiu rău. 

Işi puse sandalele, apoi vâri şişul în buzunar. Uşchitu aprinse o 
ţigară: 

— Mare faţă eşti! 

Hoţul rânji: 

— Am mai multe feţe... 

— Sunt convins. Nu trec cinci minute să nu-mi oferi o surpriză. 

— De-o pildă? 

— De pildă adineauri, cu Oancea. Cum a devenit docil, aşa, 
dintr-o dată? 

— A prins drag de mine. 

— După ce l-ai pus jos? 

Litruţă se întinse cu mâinile sub cap: 

— Dacă mă punea el îi sărutam eu caraba. Legea... Cât nu mă 
simte obidnic îmi ciuguleşte din palmă, m-a prins la cotitură, vin 
eu pe locul doi. 

— Şi banii? 

— Care bani? 

— Care ţi i-a dat. 

Hoţul scoase sutele din buzunar, şi le numără. 

— O fi mirosit că nu-mi curge laptele-n păsat. Două mii, buni şi 
ăştia. 

Se uită la ghiulul Uşchitului: 

— Te fac om? 

— Ttt! 

— Cinşpe foi. 

— Nu. 

— Qpşpe şi să fie într-un ceas bun! 

— E de la mama, Mitule, nu-l dau pentru nimic în lume. 

— Eşti fraier. Se ridică: O roim? A început să strângă. 

Porniră spre casă. S-aprinseră felinarele, perechile mergeau la 
Mamaia în petreceri. Uşchitu umbla în faţă, ăla micu ţinea 
umbra. La bufet, muncile erau în toi, chelnerii se speteau cărând 
băutura. 

— Lingem şi noi un şpriţ, bă, ăsta prostu’? întrebă Litruţă 
apropiindu-se. 

Uşchitu se codi. 

— Să nu ne recunoască careva... Poate în altă parte. 

— Hai La băieți; veseli. 

— Unde? 

— Lângă stadion, în spate. Spargem seminţe, luăm un mic... 
Hai că fac eu cinste. 

— Dar ce, ai intrat în anul morţii? 

Litruţă îl apucă de braţ. Dinspre bulevard venea o patrulă. 

— Şase! 

Cotiră printre blocuri căutând întunericul, Sile şopti: 

— Cât pe ce să le picăm în braţe. 

Se opriră. La fiecare răspântie stătea un sergent, maşini cu 
semnele miliției se încrucişau. 

— Ce-i asta? întrebă Uşchitu. 

— Trai pe mărăcini. Nu ne slăbesc deloc... lar tre’ să mutăm 
cortu’, dom’ profesor! 

— Cum? Nu vezi ce-i prin cartier? Prăpădenie! 

— Cum o da târgul şi norocu’. Baftă pe ăla cu poezelele, cinci 
sutare înainte plus boarfele. 

Uşchitu îşi muşcă buzele: 

— Restul de bani au rămas în valiză... 

— Ce?!? 

— Am socotit... 

— Ai socotit merele din corcoduş! Husăn eşti, fratele meu! 

— Adică să ies pe plajă, cu aproape douăsprezece mii?! 

— Nu! Lasă-i gazdei, vorba aia, ai toată încrederea. Ridică 
ochii spre cer: Tolomac e Doamne! 

Farurile unei maşini măturară tufişurile. Fugarii se făcură una 
cu pământul. Litruţă spurca înfundat: 

— Mai ai fraţi pe-acasă, bă, ăla prostu? 

— Asta este, le facem cruce! 

— Fără bani nu răzbim! la-te după mine. Porniră tupiluş spre 
blocul lui Stamatiu. Drum anevoios, ferestrele întindeau pe iarbă 
preşuri de lumină, trebuiau ocolite. 

— Nu te-nţeapă Sarsailă, Mitule? 

— Să mori de râs! Nu-i ăsta balconu’? 

— Ăsta-i. 

— Intrăm pe aici. 

Noroc că lăsaseră uşa crăpată, dintr-un salt fură în odaie. Sile 
întinse mâna spre comutator. 

— Bă, tu te-ai sonat de tot! constată Litruţă apucându-i braţul. 

Uşchitu găsi valiza răvăşită. Forfoti prin ea apoi ridică ochii 
spre ăla micu: 
— Banii au dispărut! 


Brusc, lumina se aprinse. Fugarii se întoarseră muşcaţi de 
şarpe. Sprijinit în cârje, Stamatiu surâdea în prag. 

— Bună seara, domnilor. Dacă îmi amintesc bine v-am dat o 
cheie... 

Litruţă se repezi la fereastră, trase perdeaua, apoi îşi înfipse 
mâinile în buzunare. Pe buze îi flutura zâmbetul care nu-i plăcea 
Uşchitului: 

— Eşti şmecher, ai? 

— Poftiti? 

— Poftesc, guriţă, al dracului poftesc să-ți număr niţel 
măselele! 

— Domnule inginer, spuse liniştit poetul, parcă aşa v-aţi 
recomandat, folosiţi un vocabular care nu vă onorează. Nici 
maniera de a pătrunde într-o locuinţă nu dovedeşte o educaţie 
prea îngrijită... Ce trebuie să cred? 

— Ai limbă de aur, cocoş, dar nu ţine. Banii! 

— Sau, viaţa, nu? Am înţeles. Surâse: Din păcate va trebui să 
vă decepţionez. Sunt un om sărac. 

— Ai mai prins tu între timp ceva osânză, cotrobăind prin 
valize! 

Stamatiu se uită la Uşchitu: 

— Mă tem că prietenul dumneavoastră se află într-o dispoziţie 
specială. Sunt eu vinovat că aţi lăsat uşa de la balcon deschisă? 
Cineva s-a furişat înăuntru, e singura explicaţie... 

Sile nu ştia ce să creadă. Ingână nesigur: 

— Scuzaţi... A 

— Leoarba! i-o tăie scurt hoţul. Incă nu te-ai prins ce jigodie 
zace-n ăsta?! Se întoarse spre poet: Scoate lovelele, neamule, că 
te mărunţesc! 

— Mitule, interveni profesorul poate că într-adevăr... 

— Tu să taci, auzi! 

Gazda ridică din umeri oftând: 

— Observ că nu ajungem la nici un rezultat. Deşi îmi este 
profund dezagreabil, propun să apelăm la ajutorul domnilor de la 
miliţie. Sunt afară în faţa blocului, măicuţa mea susţine că 

dumnealor caută doi evadați... 

Fugarii se priviră iute. Stamatiu îşi lăţi zâmbetul: 

— Sunteţi convinşi că-i bine să-i chem? 

— Cheamă-i! 

— Mă rog. 

Se întoarse. Litruţă îi repezi pe neaşteptate piciorul în rinichi. 
Poetul se prăbuşi secerat. Cât te-ai răsuci într-un călcâi, hoţul 
apucă ghipsul şi începu să tragă. 

Uşchitu privea îngrozit: 

— Ce faci?! 

— Cască ochii, bă, ăsta prostu! 

— Ai înnebunit, nenoroceşti omul! 

Litruţă se ridică cu cizma de ipsos în mână. Arătă piciorul lui 
Stamatiu, vârtos, ars de soare: 

— N-are nici pe dracu, e bine? Şi-a pus încălţările de hohă, să 
ia ochii presarilor şi noaptea dă în jaf casele fraierilor! 


Lui Sile nu-i venea să-şi creadă ochilor. Rezemat de perete, 
Stamatiu îşi scoase liniştit şi cealaltă cizmă. Intrebă mirat: 

— Cum te-ai prins, frăţioare? 

Hoţul fuma ieşit din piele: 

— Sunt lovit cu capul în pragul de sus. 

— Şcoala lui Tache Cric, de! spuse „poetul” zâmbind. Să n-am 
noroc dacă nu eşti tu Mitu Suveică zis Litruţă! 

— Oi fi... Il măsură lung şi-odată izbucni: Gustărică! 

— Ţi-a fătat purceaua? 

— Bă, Gustărică, bă! 

Işi strânseră mâinile râzând. Ala micu, pipăi tăietura din obraz: 

— Uite cine m-a cujbit, nea Sile, în caftul de la Romeo! Ti-am 
povestit... 

Gustărică pocni palmele: 

— Şi eu fazan! Tocmai pe tine m-am găsit să te strujesc! Bă, 
Mitule, bă, cât e de când nu ne-am văzut? 

— Douăzeci şi cinci de ani... 

— O viaţă de om! Ultima oară ciuguleam pe-aceeaşi parte la 
Pop şi Bunescu. Ţineai tira lui Gică Os. Mai ştii ceva de el? 

— S-a legat la cap cu o fufă din Militari, are şi puradei. Una 
Minodora, fata lui Vanghelatu, tre’ s-o ştii! 

— Nu cream în vorbe cu ea prin cinzeci? 

— Pe tac-su l-am văzut în iarnă, l-a uitat moartea, abia se mai 

— Vanghelatu', spaima simigiilor... 

— Incă unul care s-a dus! 

Petreceau în minte, aprinzând focuri stinse de mult. Uşchitu, 
aşezat pe marginea patului, încă nu-şi revenise după figura cu 
cizmele de gips. Litruţă îi da înainte: 

— Şi tu? 

— Am împletit paişpe coţi la pârnaie, Mitule, după nasulia din 
Grand. P-ormă m-am aciuat în Constanţa. Altă lume, nu se mai 
prăduieşte ca pe vremuri... 

— Văd că te-ai înţepat la vorbă... 

— Gura nu cere chirie. Aici se bate smântâna trosnitorilor, 
fiecare cu fentele lui. Zâmbi: Am auzit că ai lucrat cu fraţii 
Zugravu în cooperativă. 

Hoţul dădu din mâini a lehamite: 

— Zi că m-au lucrat, din cauza lor pătimesc. 

— Păi n-au mierlit-o? 

— Ei, şi? Işi aduse aminte de profesor: Ucenicii' lui mandea. 
Sile Dragu, zis Uşchitu. 

— Şut? 

— A-ntâia! Prăduia în Cruce corcoduşele de pe garduri... Râse. 
E porumbel rău, om cu carte. Am roit-o în doi şi mi-a rămas pe 
braţe. 

Gustărică îi cântări lumina din ochi. 

— Stofa-i bună, nu-i simţi urzeala, dac-o fi şi cu vântăreţ... 

— Profesor! La vorbe te bagă-n cofă. 

— Ar putea ieşi ceva, ai băgat de seamă, acu' altă făină se 
macină. Dă cu şişul? 

— Mai ai nevoie de şiş la aşa hoit? Pune mâna să-i vezi 
caroseria! la-ntoaree-te, bă, ăsta prostu’. 

Uşchitu se simţi scos la mezat. Spuse zâmbind: 

— Prietenul nostru, Litruţă glumeşte, te asigur... 

— Să vezi drăcia dracului când ridică macaraua. Gimbeală 
pumni, neamule, parcă-s oale de praznic. Paişpe chelneri a 
culcat într-un caft în Cişmigiu, pe cinstea mea! 

— Scurtează coada vulpei, Mitule! 

— Zece ereau, bă? Ereau! 

— Oricum, n-am fost singur. 

— Păcat că n-ai văzut lucrarea, Gustărică, adăuga hoţul 
râzând. Umplurăm spitalele... 

Stamatiu scoase un pachet de ţigări americane şi le oferi. 

— Presării vântură cartierul, fraţilor. 

— Numa’ cartierul? făcu Litruţă oftând. 

— Ce-aveţi de gând? 

Hoţul ridică din umeri: 

— Parcă ai de ales? Până una alta tre' spart cleştele. 

— Cum? 

— Aia e, cum? 

— Greu, Mitule! spuse Gustărică clătinând din cap. Greu al 
dracului. leşiţi, vă anină! Işi plimbă pe gânduri privirea de la unul 
la celălalt: Rămâneţi la mine. . 

Stamatiu împinse dulapul. În spate sta mascat canatul unei 
uşi, destul de larg să încapă amândoi. 

— La caz de Doamne fereşte, vă pitiţi aici. Eu bag 
demagogia... 

— Şi a bătrână? 

— Mama-i în Bucureşti la neamuri. 

Ochii Uşchitului sclipiră: 

— lţi mulţumesc, domnule Stamatiu, eşti un om de ispravă. 

— Sunt din tagmă, profesore, ştiu ce înseamnă să fii la 
ananghie. 


Gustărică aduse mezeluri şi o sticlă de vodcă. Uşchitul fuma 
ascultând amintirile pungaşilor. 

— Ereai ca fiara, Mitule, nu iertai nimic. 

— Numai proştii iartă, frăţioare. 

— Pe Săculeţe l-ai dăşchis numai pentru că s-a uitat la Safta, 
tiganca. 

— O ţineam de inimă, Gustărică. 

— Ştiu bă, ştiu. 

Incremeniră. Soneria de la intrare bâzâia lung, insistent. 
Stamatiu duse degetul la gură, răsuci dulapul şi fugarii dispărură 
în spate. 

Se auzi un schimb şoptit de vorbe apoi paşi care se apropiau. 
Fugarii se priviră speriaţi. Şi deodată glasul lui Gustărică umplu 
încăperea: 

— Mitu Suveică zis Litruţă, îţi aminteşti de soră-mea Anca? 
Când ai culcat-o în grădină, abia împlinise 12 ani! Respiră lung, 
greu, apoi adăugă: Imi pare rău de dumneata, profesore. 

Altă voce, articula răspicat: 

Capitolul XVIII: 
RISCURI 


Joe Strickland din New-York, condamnat 
la scaunul electric izbucni în râs: 
— Hai să fim serioşi! 


Musca se zbătu un timp în plasa păianjenului apoi renunţă. 
Firele subţiri îi înnodau aripile, o sugrumau. Profesorul urmărea 
spectacolul cu interes. Cineva ordonă să ducă mâinile la ceafă şi 
să iasă. Simţi în coaste cotul hoţului. În ochii lui Litruţă, ardeau 
văpăi. Işi proptise umărul în dulap şi-l îndemnă printr-un semn 
scurt să facă acelaşi lucru. Sile înţelese. Se rezemă cu spatele de 
canatul uşii şi împinseră mobila amândoi odată. 

Dulapul se prăvăli cu zgomot. Cărţile, cutiile şi valizele aflate 
deasupra zburară prin încăpere sporind deruta. Hoţul smulse 
cablul lămpii cu abajur din priză şi odaia se scufundă în întuneric. 

Se auziră gemete înfundate, înjurături, vocea celui care 
ordonase să ridice mâinile: 

— La prima mişcare trag! A 

Fugarii se repeziră spre uşă. Becul de pe scară lumina palid. In 
holul blocului apăruseră doi milițieni. 

— La deal! şopti hoţul. 

Urcară treptele, câte patru o dată, speriaţi de moarte. Zarva 
venea din urmă amplificată cu fiecare etaj. Una după alta uşile 
se deschideau, bărbaţi în pijamale năpădiseră balustrada. 

— Ce se întâmplă? 

— Ce-i balamucul ăsta? 

Pătrunseră pe terasa pentru covoare, sus, deasupra blocului. 
Hoţul îşi roti privirea jur împrejur. Descoperi într-un colţ un 
răcitor vechi, abandonat. 

— Impinge gloabă! i 

II proptiră în faţa uşii blocând intrarea. La timp. In spate se 
auzeau zgomote de paşi, respiraţii precipitate, ordine. 

Hoţul cercetă streaşină blocului. Un culoar subțiratic trecea 
prin dreptul ferestrelor de la uscătorii. II traversară în fugă. 

— Hudubaia, spuse Litruţă, are cinci scări. Coborâm pe partea 

ailaltă. 

Se opriră la etajul VIII. De jos răzbăteau paşi grăbiţi. 

Litruţă îşi lipi urechea de uşa liftului, apoi apăsă pe buton. 
Alături se afla nişa crematoriului. Se repezi înăuntru şi cocoţat pe 
vârfuri strecură mâna până la sistemul de cuplare şoptind: 

— Atenţie! La semnul meu suceşti clanţa. 

Cuşca urca încet. Paşi grăbiţi se auzeau din ce în ce mai 
aproape. Hoţul îşi muscă buzele: 

— Acu'! 

Uşchitu deschise uşa. Liftul se oprise între etaje, tavanul cutiei 
de metal se afla la înălţimea picioarelor. Se aciuară printre 
cabluri, apoi hoţul trase uşa restabilind contactul. 

— O mie de ani nu se prind gorobeţii! 

— Să te văd cum ieşi! suflă Uşchitu. 

— O să vezi. Mare husăn eşti, frăţioare! 

Profesorul îşi aminti spusele lui Gustărică. Oftă. Hoţul îi ghici 
gândul. 

— Cum bagă unu' nasoala ai şi înghiţit cârligu'. Zâmbi: La ce 
ţi-or fi folosit şcolile alea? 

— Adică toată lumea minte, Mitule? 

— E bine? 

— Nu e bine! 

Hoţul scoase şişul: 

— Să mor eu dacă nu te las aici! 

In lift urcară doi gradaţi. Fugarii recunoscură vocea maiorului 
Daşcu. 

— Ce-i cu apartamentul 5? 

— Sunt plecaţi în concediu, la munte. Poate mai sus... 

Coborâră. Privirea hoţului sticili: 

— E în regulă! 

— Ce să spun... 

— Tot n-ai priceput, gloabă? Apartamentul 5 a rămas de 
pripas. 

— Şi? 

— Ne-aşteaptă. Scoase din buzunar o sârmă subţire, o răsuci 
în fel şi chip. Să ştii de la mine, bă, ăsta prostu, fără două 
proţapuri la car o împopistrezi! Şi-acu', fii atent! O să cheme 
careva liftul jos. La semnul meu decuplezi... 

Planul hoţului se dovedi bun. 

Opriră între parter şi etajul |. Pe culoarul primului cat nu era 

nimeni. Se apropiară de apartamentul cu nr. 5 călcând pe 
vârfuri, Litruţă introduse sârma în broască şi deschise uşa. 

Pătrunseră în vestibul. 

Litruţă începu să scotocească prin cămară, deschise frigiderul. 

— Ai înnebunit, Mitule, de mâncare-ţi arde? 

— Dacă nu beau ceva mă desfac! 

Mâinile îi tremurau. Dibui o sticlă, îi scoase dopul şi mirosi 
conţinutul: 

— Razi un gât? 

— Să nu fie naibii cine ştie ce otravă.. 

— AŞ! Jamaica. la, cu gând curat! 

Băură pe rând, apoi aprinseră ţigările. Hoţul cercetă sufrageria 
şi dormitorul, se apropie de fereastră. 

— Cât o fi până jos? 

— Cam patru metri. 

— Dacă ne lăsăm în mâini, mai rămân doi. Merge. 

— Adică? 

— Călătorului îi stă bine cu drumul. Terminăm ţigările, romul şi 
o întindem. 

Uşchitu surâse trist: 

— Au făcut centură în jurul blocurilor, Litruţă! 

— Asta li-e meseria. 

— Ne arestează imediat, nu-ţi dai seama? 

Hoţul prăbuşit într-un fotoliu oftă adânc: 

— Tre'-ncercat. 

— Părerea mea ar fi să rămânem pe loc. 

— Părerea mea ar fi să te laşi de păreri, gulie! O luăm la 
papuc urgent. 

— Uşor de spus... Cum? 

— Ne dăm după păr. 

Stinse ţigara şi începu să burfuiască dulapul. Alese două 
cămăşi de culoare închisă: 

— Schimbă-te, albul se vede de la şapte poşte! 

— Ai dreptate. Uite la chestia asta nu m-aş fi gândit, 
recunoscu Sile. 

— Parcă ziceai că te cărăbăneşti singur... Ţine umbra şi calcă 
pe deşte! 

Deschise încet fereastra dormitorului năpădită de iederă. 
Spatele blocului de vizavi sporea întunericul. Hoţul scotoci cu 
privirea îndelung în noapte apoi se hotărî: 

— Baftă! Ţine-mă de mâini. 

Sile îl lăsă de-a lungul etajului, se aplecă mult peste pervaz 
micşorând distanţa şi îi dădu drumul. Auzi un geamăt înfundat. 
Se grăbi să sară. Jos, la temelia blocului Litruţă, leoarcă de 
năduşeală îşi freca glezna între degete. Şopti: 

— Mi-am rupt încheietura! 


Profesorul îi legă piciorul strâns cu centura. 

— Cum naiba, Mitule, erai la mai puţin de doi metri? 

— Ceasul ăl rău, îngână hoţul printre dinţi. 

— Dacă mă ascultai... 

— Stai de sprijin. 

Se agăţă de braţul Uşchitului icnind la fiecare pas. Se 
strecurau cu fereală, lipiţi de ziduri. Pe aleea din colţul blocului 
aştepta o Dacie cu cheia în contact. 

Hoţul se instala la volan: 

— Crezi că o să poţi conduce, Mitule? 

— Trebuie! 

Maşina alunecă încet, printre blocuri. leşit pe autostradă, mări 
viteza. 

Uşchitul întoarse capul. Din spate veneau săltând două faruri. 

— Patrula! 

Hoţul stinse toate luminile maşinii şi suci volanul pornind orbiş 
pe toloacă. Profesorul îi atrase atenţia: 

— Fii atent, Suveică, în orice clipă poţi să intri într-un copac. 

Norii măturaseră luna de pe cer, nu se vedea decât noaptea. 
Goneau la întâmplare. Roţile săltau bezmetic printre gropi 
aruncându-i dintr-o parte în alta. 

Hoţul coti la stânga. Sus, pe un dâmb, ţâşniră dintr-o dată 
lumini lungi, tremurătoare. Din coastă soseau altele, în spate 
întunericul începuse să-şi piardă vlaga. 

— Vin în potcoavă! j 

Farurile se apropiau muşcând pământul. Intoarseră ochii în 
dreapta. La câţiva metri se desluşea tulbure perdeaua de copaci. 

Ala micu’ lăsă moale mâinile de pe volan. Glezna i se umflase, 
dureri ascuţite îl fulgerau la orice mişcare. Spuse moale: 

— Sfârşit! 

Profesorul sări, din maşină: 

— Coboară! 

— Nu pot. 

— Poţi! Trebuie să poţi, Mitule! 

Sile privi încă o dată ghemurile de lumină care săltau în 
noapte, apoi pădurea plină de umbre. Hoţul îşi încercă piciorul 
beteşugit. Gemu: 

— Nu ţine Uşchitule! _ 

Profesorul nu-i răspunse. || ridică pe umăr şi se năpusti în 
întuneric. 


Capitolul XIX: 
HAITUIALA 


Maquisarzii înconjuraseră pădurea tăind 
trădătorului orice cale. 

Jacques urmărea operațiunea prin binoclu, 
— Imposibil să scape. Doar dacă are 
aripi... Nu se înşelase. 


Fiecare pas trebuia cucerit. Copacii răsăreau vrăjmaşi în cale, 
îşi arcuiau pe neaşteptate rădăcinile împiedicând drumul 
fugarilor. Sile înainta orbeşte, braţele pipăiau întunericul în 
căutarea obstacolelor. 

Hoţul murmură cu căldură: 

— Zi, nu mă părăsişi, frăţioare! 

— Nu! 

— Zi, nu-l lăsaşi pe ăla micul! 

— Tu mă lăsai? 

Litruţă tăcu. Înotau prin smoala nopţii cântărind fiecare 
zgomot. În spate, la poalele pădurii sosiseră maşinile. Şase 
perechi de faruri luminau pădurea. Un glas puternic somă prin 
portvoce: 

— Predaţi-vă! 

Zăvozii lătrau furioşi, lanterne puricau tufişurile. 

— Maiorul Daşcu! scrâşni hoţul. Începe circu’... 

Sta în cârca Uşchitului ferindu-şi piciorul vătămat. Profesorul 
încercă să se orienteze. In dreapta se deschidea o râpă 
întortocheată, ascunsă luminii. Cobori repeguşul, cu spatele, 
agăţându-se de buruieni. 

— E ultimul avertisment! continuă maiorul. Aşteptă câteva 
secunde apoi ordonă: Foc! 

Uşchitu ţinea firul râpei. Un pârâiaş îi uda sandalele, 
desenându-i calea. Litruţă sta cu ochii pe cer: 

— Căţeaua! 

Sile ridică privirea. Cosorul lunii secera norii vineţi. O lumină 
subţire clătină întunecimea, umplând pădurea de umbre. 

— Mai poţi, frăţioare? întrebă hoţul. 

— Pot. 

— Ştii, tot timpul am crezut că vrei să scapi de mine. 

— Când am vrut, ţi-am spus. 

Hoţul oftă. 

— Acu' îmi pare rău, profesore. 

— Pentru ce? 

— Te-am ţinut de tolomac, numa’ într-un mişto... 

— Vezi-ţi de treabă. 

Litruţă îşi învârtea înnebunit capul în toate părţile, cântărind 
umbrele. Bolborosi fără convingere: 

— E bine, nea Uşchitule! Ţine-o aşa că e bine! 

Profesorul începuse să simtă kilogramele hoţului, respira din 
ce în ce mai greu. Apa bătută de sandale clipocea mărunt. Se 
opri privind în urmă. Ochi de lumină înşiraţi în semicerc înaintau 
scormonind cu grijă sihla. 

Sile porni mai departe întinzând pasul. Brusc râpa se rupse în 
două. 

— Dreapta, neamule, suflă hoţul. 

Alesese cursul apei. Malurile urcau costelive, împăienjenite pe 
creştet de tufişuri mari. Hoţul le petrecea atent cu privirea. 

Din spate răzbătea vocea maiorului: 

— Amintiţi-vă discuţia de la telefon, domnule profesor! 

— Se simte stăpân pe situaţie, observă Uşchitu. 

Gâfâia. Litruţă încerca din răsputeri să-i aţâţe focul: 

— la plăseanu şi de data asta, ascultă-mă pe mine! Apa a 
aiurit zăvozii, e bine... 

Vorbele alunecau pe lângă urechea Uşchitului fără să se 
anine. Îşi încleşta maxilarele, potrivi povara. Malurile prinseră să 
scadă, în curând pârâiaşul ieşi la drum drept. 

Litruţă se întoarse. 

— Am luat distanţă bună, frăţioare, abia se văd. _ 

Ala micu se lăsă în patru labe şi Sile respiră lung. Inaintau de- 
a buşilea, mărăcinii le sfâşiau hainele, tufişurile de mure 
întindeau braţe lungi, încărcate de spini. Glezna lui Litruţă se 

umflase, gemea înăbuşit la fiecare atingere. 
Vocea maiorului Daşcu ţâşni din noapte: 
— E inutil, domnule profesor, nu vă daţi seama? 
Şuviţe subţiri de lumină le ardeau tălpile. 
Uşchitu scuipă cu obidă: 
— Vor să ne prindă vii! 
— Aiurea, trag ca agiamiii! 
— Nu, Mitule, ne obligă să stăm pe loc. 
— Fă stânga, frăţioare, spre cărăruie. 
Poteca se prăvălea într-o viroagă. leşiţi din bătaia lanternelor, 
Sile săltă hoţul în spinare şi o porni la fugă. 


Colbul drumeagului înşira o panglică subţire de lumină printre 
tufişurile în floare. Litruţă ferea din calea Uşchitului crengile 
turuind: 

— Aşa, neamule, aşa trăi-te-ar Dumnezeu, bagă cărbuni! 

Profesorul ostenise, gâfâia precipitat, hoţul apăsa plumb, dar 
continua să alerge. Sângele îl izbea cu pumnii în tâmple, 
imaginile prinseră să se clatine năpădite de altele uitate de 
mult... 

„„Căruţa săltând spre prăpastie... Sugaciul izbit de loitre 
urlă... Incă douăzeci de paşi... Cincisprezece... Nu poate s-o 
ajungă deşi fuge din răsputeri... Trebuie sucit proţapul... Ştie el, 
Sandu Goace, de ce lasă căruţa cu proţapul întors când deshamă 
caii. Să nu poată porni la vale... Câţi ani avea pe atunci? Era în 
clasa a Ill-a, în vacanţă... Copilul plângea... Goace şi nevastă-sa 
prăşeau, departe la buza râpei... l-a fost milă, a încercat să-l 
ogoiască... Huţa-huţa cu căruţa... A îndreptat roţile din faţă... 

O rachetă ţâşni deasupra viroagei vărsându-şi încet lumina. 
Maiorul Daşcu, strigă ceva. Dar Uşchitu n-auzi. Trebuie să ajungă 
căruţa din urmă, să-i sucească proţapul... Incă zece metri. A 
reuşit. Nevasta lui Goace sărută copilul plângând, bărbatul alb la 
faţă ridică sapa... Aleargă înnebunit spre casa bunicilor... 

Sudoarea curgea şiroaie pe fruntea Uşchitului împăienjenindu- 
i vederea, greutatea din spinare îi sugea vlaga. 

„„Dacă n-ar fi avut ruksacul! Când ajunse în gară, trecea 
ultimul vagon... Trebuia să-l prindă... Nemţii intraseră în oraş, 
era ultima lui şansă. Alerga pe lângă şine, se împiedica în 
pietriş... Mecanicul îi făcea semne de încurajare... Ruksacul îl 
trăgea de umeri... Vârfurile degetelor atinseră bara... Încă puţin! 

Se rostogolise izbit de un macaz... Muşca pământul, îl lovea cu 
pumnii... 

Sile se ridică greu. Avea palmele zdrelite, genunchiul îi 
sângera. 

Hoţul chircit în spate şopti: 

— Opreşte-te, nene, trage-ţi sufletul! 

Respirația Uşchitului devenise un şir neîntrerupt de mugete... 
Îl frigea spinarea, paşii i se împleticeau. Porni mai departe în 
fugă. 

„Stai! Stai nemernicule!” Ţipetele fetei dispăruseră odată cu 
maşina... Hotărâseră să ia masa la restaurantul Băneasa... 
Angela purta o rochiţă scurtă, cu trandafiri... Nu era nici un taxi... 
Oprise lângă ei o maşină particulară... Un individ negricios cu 
zâmbet murdar... Privea lacom genunchii fetei... A coborât 
înaintea Angelei s-o ajute... Ticălosul a demarat brusc... S-a 
înfundat în pădure... Alerga disperat, urlând... 

Trupul Uşchitului devenise o sobă încinsă. Se clătina beat, 
izbindu-se de copaci. 

Hoţul îl zgâlţâia îngrozit de umeri: 

— Opreşte, nea Sile, opreşte-te! 

Scăpaseră de sub puterea armelor, automatele pocneau 
înfundat undeva departe, dar profesorul continua să alerge. 

Sângele îi pătrunsese în albul ochilor, la colturile gurii 
apăruseră două firicele subţiri de spumă. 

— Nene! 

Un cerc de foc strângea fruntea Uşchitului. 

„Trebuie să ajung căruţa... Dacă nu întorc proţapul se 
prăbuşeşte... In căruţă e Angela... Ruksacul... Dacă n-aş avea 
ruksacul...” 

Roţile căruţei sunt de fier, alunecă pe şine... Mecanicul a 
împrumutat chipul omului de la volan... li face semne, strigă: 

„Mai repede, mai repede!” 

Locomotiva se afundă în pădure... Angela ţipă... 

— Stai, nemernicule! 

Cu un urlet lung, răguşit, profesorul se prăbuşi în păpurişul 
ghiolului. 


Îşi reveni greu, ca după o beţie. Apa era caldă şi plăcută, 
totuşi Uşchitu îşi simţi dintr-o dată piciorul înţepenit. 
— Repede, cuțitul! 

— Ce s-a întâmplat? 

— Cârcelul! 

Se înţepă şi durerea dispăru. Hoţul băgă înapoi şişul în 
buzunar. Inota alături fără să piardă malul din ochi. 

— Incă n-au apărut. Râse clătinând din cap: Mare faţă eşti, 
frăţioare! De când mama m-a făcut n-am văzut pe careva să 
scape pietrele ca tine. 

— Mi-am pierdut controlul. Mitule. 

— Lasă că l-ai pierdut bine. Scoteai flăcări pe nări ca o 
locomotivă, pe cinstea mea! 

— Epuizarea... Incepusem să delirez... 

— Da, bă, nebune, credeam că te-ai sonat! 

— In orice caz, nu eram departe... 

— Ascultă, cocoş, cine-i Angela? 

Uşchitu nu-i răspunse. Plutea pe spate cu mâinile întinse. O 
toropeală dulce îl cuprinse dintr-o dată, ochii i se închideau. 
Hoţul îl privi încruntat: 

— Ce-ai, neică? 

— Nu mai pot, Mitule! Măcar un minut... 

— Mână, jerpane! 

— Braţele. Nu mă mai ascultă... 

— Mână, n-auzi? N 

Profesorul se răsuci. Inota brambura, fără vlagă. Hoţul 
întoarse capul: 

— Uite-i! 

Pe mal apăruseră lumini. Vânturau păpurişul şi apele negre, 
câinii lătrau furioşi. Uşchitu îşi scutură toropeala: 

— La fund! 

— Stai blând, bă, ăsta prostu', nu bat lanternele până aici. lar 
i-am tras în piept, e bine? 

Avusese dreptate. Tivul spălăcit de lumină se plimba 
nehotărât câţiva metri mai încolo. Profesorul lupta din răsputeri 
să ţină ochii deschişi, dar pleoapele îi cădeau grele. Hoţul 
observă: 

— Bagă capul în apă. Aşa. Acu’ scutură-l. Dacă intră soiul în 
tine ai rupt cosorul, te halesc mâine peştii la fund. Hai că mai 
avem la un colţ, 'ete faleza! 


leşiră pe mal de-a buşilea. Îndată ce simţi tare dedesubt, Sile 
se  prăbuşi cu braţele desfăcute. Litruţă cerceta atent 

împrejurimile: 

— Ştii unde-am ajuns, gulie? Pe lângă Eforie Sud... 

Un tren de marfă oprise în gară. Hoţul se aplecă asupra 
Uşchitului. 

— Scoală, ţărane, c-a venit accileratu'! Scoală, mă! 

Trăgea de el cu amândouă mâinile, îl îmboldea în coaste. 

— Lasă-mă! 

— Hai că pleacă trenu'! Hai, cocoş, sus, sus! 

Sile se ridică greu, rupt de oboseală. Inainta împleticit printre 
şine. Litruţă chiti un vagon descoperit. 

— Aici! 

Profesorul reuşi cu chiu cu vai să depăşească oblonul şi se 
nărui. Hoţul aplecat deasupra terasamentului privea în toate 
părţile. 

Nu-i observase nimeni. 


Deasupra capului soarele îşi lepăda căldura. Mirosea a 
cărbune ars şi a tablă încinsă. Litruţă deschise ochii. Văzu o 
bucată de cer, apoi cuşca de fier, apoi trupul profesorului 
răstignit pe podeaua vagonului. Dormea adânc respirând lung, 
cu gura întredeschisă. 

Hoţul se ridică în genunchi încercând să recunoască 
împrejurimile. Mărfarul încremenise pe o linie moartă din 
Mangalia. Căscă până îi trosniră fălcile şi se aşeză, rezemat de 
oblon, scoțând tot ce avea prin buzunare. Ţigările din pachet 
erau zob, teancul de sute mai păstra umezeala. Le întinse, la 
picioare, bancnotă lângă bancnotă. 

__ Deodată ochii i se aprinseră. Văzuse ghiulul Uşchitului... 
intoarse capul vrând să alunge ispita, dar încrustătura 
dragonului făcută cu meşteşug îi rămase pe retină. Il privi lung. 
Soarele umplea aurul de lumină, întinse mâna să-l scoată. 
Imposibil. Intrase adânc în carnea degetului umflat de oboseală. 

Litruţă începu să-şi roadă unghiile cuprins de un tremur uşor. 

Duse fulgerător mâna la buzunar şi scoase şişul. 


Sile deschise ochii. Cântări, clipind mărunt, făptura hoţului. 

— Ce-i? Ce s-a întâmplat? 

Ăla micu îşi muşcă buzele. Flacăra din privire i se stinse. Băgă 
pe furiş cuțitul înapoi în buzunar îngânând: 

— E în regulă, neamule! 

Capitolul XX: | 
SINGURA ŞANSA 


Hernando goli paharul şi spuse: 

— Mă întrebam tot timpul cine va 
pune chestiunea în ecuație. Zâmbi: 
Noroc că s-a inventat întâmplarea... 


Uşchitu încercă să se ridice. Gemu. ÎI durea carnea, parcă 
fusese bătut cu maiul. Pantalonii şi cămaşa erau ferfeniţă, pline 
de sânge, palmele julite prinseseră o crustă subţire, întunecată. 
Işi privi pieptul, numai zgârieturi, apoi pe Litruţă: 

— Am trecut prin darace? 

— Mai rău! 

— Ce noapte, Dumnezeule, ce noapte! Hoţul clătina din cap 
râzând: 

— O luaşi făureşte, ziceam că te-a muşcat strechea... Unde 
era drumu’ mai spurcat, p-acolo o coteai! li pipăi oasele: S-au 
strâmbat? 

— Nu. 

— Atunci e-n regulă. 

— Tu cum stai? întrebă profesorul cercetându-i glezna. 

— In două zile-s nou, o putem lua de la-nceput. 

Uşchitu se lăsă pe spate cu ochii aninaţi de înălţimi. Rămase 
aşa vreme îndelungată. Ala micu se foi: 

— Nu te taie la ramazan? 


— Nu. 
— Cum dracu? Eu aş rade un praznic... Să iau ceva? 
Profesorul nu-i răspunse. Ochii i se umpluseră de otravă, 


călătorea iar pe cărările gândului: Fuga... frânghia mâzguită... 
goana prin grădini... întâlnirea cu ţiganii... sicriele... cavoul... 
goana prin pădure... Goană bezmetică. 

Hoţul cerceta încruntat terasamentul: 

— Tre’ să mutăm cartul, nea Sile, nu mai ţine! Se întoarse: 
Auzi, bă, ăsta prostu’? 

Profesorul nu clinti. Privea fix, tăios, depărtările albastre. 

— Mişcă, gloabă! 

Se ridică oftând. Milioane de ace îi trecură prin carne. Arăta 

înspăimântător, numai răni şi petice. Pe Litruţă îl umflă râsul: 
— Nici la D.A.C. Nu te primeşte, gulie! Ţine faţa! 
Porniră printre vagoane spre câmpuri. Sile se clătina, gemea 
la fiecare pas; Litruţă călca şchiopătând. 


— Mănâncă, bă! 

— Tt! 

— la un gât de tărie şi bagă grăunţe-n tine! 

Se adăpostiseră sub un mal scobit de vânturi. Hoțul 
cumpărase o cămaşă şi-un pantalon pentru Uşchitu, de-ale gurii, 
o sticlă de vodcă, ţigări. Infuleca lacom. Profesorul fuma privind 
îngândurat înserarea. 

— Te-ai ras singur fără săpun, guriţă? întrebă hoţul clefăind. 

Uşchitu ridică din umeri: 

— Am obosit, Mitule... 

— Cred şi eu, după alergătura de azi-noapte. 

— In general. Îl măsură lung: Spune-mi, încă n-ai înţeles? 

Hoţul râgâi porceşte scobindu-se între măsele cu unghia 
degetului: mic: 

— Ce să înţeleg? 

— Daşcu a avut dreptate... 

— lar, bă? sări Litruţă. lar o luăm de la Adam? Ce mama 
dracului am mai făcut? 

— Nu de tine-i vorba, Mitule. Mă gândeam la toată povestea 
asta. E într-adevăr ridicolă. 

— Stai cuminte, flăcău! 

Sile sorbi din sticlă şi se cutremură: 

— Te-ai întrebat cât o să dureze? 

— Până una alta, spuse hoţul dând din mâini a lehamite, am 
alte întrebări pe cap: Cum ieşim din strânsoare, unde găsim o 
gazdă... 

— Admitem că ieşim... 

— Să te audă Al de Sus! 

— Admitem că cineva e dispus să ne adăpostească fără acte. 
Ei şi? Ne-am mai strecurat de câteva ori — ca prin urechile acului 
— dar ne-am strecurat. Am găsit şi o cameră. Şi? 

— Cum adică „şi”? 

Profesorul azvârili ţigara: 

— Maiorul Daşcu şi oamenii lui au fost de fiecare dată la câţiva 
paşi de noi! Ne-a ajutat şansa, sunt de acord, numai că nu poţi 

miza la infinit pe acelaşi număr. 

Sprâncenele hoţului se arcuiră. Spuse pe gânduri: 

— Parcă ai altceva de făcut. 

— Asta-i nenorocirea, Mitule! N-ai! Nu vezi cum e organizată 
treaba? Comitet de stradă, comitet de bloc, comitet de scară, 
nimeni nu te angajează picat aşa din senin, există o evidenţă la 
braţele de muncă. 

— Ce să spun, toată viaţa mea, numai să trag la lopată mi-a 
fost gândul... Râse: Rad un tolomac şi trăiesc boiereşte două 
săptămâni ca nimic! Chestia e să mă aciuesc undeva. 

— Unde? 

Îl privea intens în luminile ochilor. Hoţul se foi sâcâit: 

— Unde! Unde! Găsim noi... N 

— Nici tu nu crezi! spuse profesorul rezemându-se de mal. Işi 
aţinti privirea în depărtări: Am obosit, Mitule. Mi-am pierdut 
nădejdea şi am obosit... Mă cramponez de o frânghie care văd 
cum se destramă. Degetele refuză s-o apuce... 

Tăcu. Litruţă se chircise tot, cu ochii ţintă la chipul 
profesorului. Întrebă într-un târziu: 

— Adică, după tine, rupserăm miţa în două? 

— Dar după tine? 

— l-am tras până acu’ în piept? l-am tras! Eu cu capul, tu cu 
hoitul, o scoatem noi... 

Vorbele pocneau seci. Uşchitu îl privi surăzând amar. 

— Îţi furi căciula, Mitule! 

Litruţă sări brusc în picioare şi se lovi zdravăn cu creştetul de 
mal. 

— O, fir-ai al dracului! Se întoarse spre Sile: Şi-acu' ce vrei, bă, 
ce vrei? Să mă-ntind pe şină? Să-mi pui juvăţul? 

leşi afară cu mâinile înfipte adânc în buzunare. 

Soarele scăpătase îmbrăcând asfinţitul într-o lumină răsurie. 
Peste porumbişte vâsleau rar pescăruşii. Marea îşi trimitea 
răcoarea în adieri sărate. 

Profesorul se strânse înfrigurat. 

— Acu’ ce stai ca o momâie? Zi, fă ceva! spuse hoţul 
apropiindu-se. 

— Tu eşti cu iniţiativele, dragul meu, eu sunt ăla prostu... 

— Cred că nu vrei să ţinem greierilor de urât. 

— Nu vreau nimic, Mitule. 

Litruţă scuipă scârbit într-o parte: 

— Te-au speriat muştele, cocoş! Hai în staţiune să numărăm 
pietrele. 

— Hai, făcu moale Uşchitu. 

Porniră prin pârloage. Hoţul călca grăbit, fascinat de luminile 
litoralului. Profesorul scoase pachetul de ţigări. 

— Nu aici! Ne gimbesc la fix. 

Depăşiră autostrada. Deodată, Litruţă se opri privind lung o 
maşină oarbă, cu număr de Neapole trasa pe tăpşan. 

— Măgaru' lui Gică Oancea, neamule! 

Uşchitu îl privi nedumerit. 

— ltalianul! preciza hoţul, amigo... A! Uite-l! Ssst! Reazămă 
umbra! 

Opt  Vieţi apăru din întuneric. Cercetă circumspect 
împrejurimile, apoi deschise portbagajul, scoase o canistră, se 
uită încă o dată împrejur şi dispăru în noapte. 

— Nu-mi miroase bine treaba asta! După el! 

— Lasă-l în plata Domnului, Mitule, făcu Sile. Ce ai cu omul? 

— Asta-i om? 

— De bătut l-ai bătut, bani ţi-a dat... 

— Să mai dea! Ţin-te după mine. 

Uşchitu îl urmă plictisit. Avea chef să facă o baie fierbinte şi să 
doarmă. Hoţul îi puse mâna pe braţ. Se opriră în spatele unui 
tufiş. Gică Oancea pitea bidonul într-o groapă, sub resturile de 
materiale rămase de la constructorii staţiunii. 

— Ete-te drăcia dracului! şopti Litruţă. Tre’ ţinut sub faruri. 

— De ce? 

Hoţul îi făcu semn să tacă, pândind mişcările celuilalt. Opt 
Vieţi aruncă deasupra câţiva saci goi de ciment şi se îndreptă 
spre maşină. Litruţă îl aşteptă să se îndepărteze apoi dezveli 
ascunzătoarea. 

— Ce zici de chestia asta, bă, ăla prostu? 

Descoperise trei canistre pline ochi. Sile mirosi conţinutul: 

— Benzină. 

— Benzină a-ntâia, neamule, a mai prima! 

— O fi furat-o de pe undeva. 

Hoţul îl măsură sceptic. 

— Adică îl vezi tu pe Opt Vieţi găinărind? Asta-i ocnă, frăţioare, 
nu se murdăreşte cu fietece! 

Uşchitu se ridică: 

— Hai să mergem, Mitule. Ce te privesc pe tine afacerile lui? 

— Mi-e datornic! Sile se uită surprins şi hoţul o suci iute: Avem 
nevoie de lovele, profesore, dacă are dă! 

— De ochii tăi frumoşi! 

— E bine? Stai jos, colea. 


Stelele aninau pe cer lumini mici, zgribulite. Răsturnat într-o 
rână, profesorul sorbea briza sărată cu miros de alge. Işi simţea 
inima strânsă, o teamă nedefinită i se furişase în suflet. Litruţă 
pipăia cu privirea întunericul. Pocni din degete şi spuse încet, 
mai mult pentru el: 

— Nu ghicesc pontul şi pace bună! 

Rodea nervos un fir de iarbă. Uşchitu se enervă: 

— Au trecut aproape două ore. Ai de gând să-l aşteptăm toată 
noaptea? Eu am plecat! 

— Unde? 

Întrebarea hoţului îl linişti subit. Se aşeză oftând: 

— Ai dreptate. Unde? 

— Ssst! făcu Litruţă punându-i mâna la gură. Vine! 

Se retraseră după un maldăr de gunoi. Opt Vieţi apăru 
respirând anevoie. Ducea pe umăr un sac greu. Hoţul aşteptă să- 
| aşeze lângă canistre, apoi se apropie. 

— Bună seara, Oanceo! 

Escrocul sări ars cu şişul în mână. Recunoscu fugarii şi făcu 
încă un pas înapoi. 

— Voi eraţi? 

— Noi, amigo, tot noi, spuse Litruţă cu subînţeles. 

— Ce dracu faceţi aici? 

— Dar tu? 

Mitu Suveică zâmbea subţire... Opt Vieţi spuse enervat: 

— Pun de ciorbă. 

— Vezi să nu dea în foc, napolitanule! 

— Văd c-o păzeşti. Şopti: Nu te băga, Suveică, că iese cu 
jelanie! Şusta mangalioţilori 

— Parcă lucrai pe cont propriu, îşi aminti Litruţă. 

— Mi-a trecut. 

Hoţul pipăi sacul apoi, cu o mişcare fulgerătoare îl spintecă. O 
elice lată sclipi în bătaia lunii. 

— Oho! făcu Litruţă, un motor de barcă... 

Opt Vieţi zvâcni înainte. Degetele Uşchitului prinseră din zbor 
încheietura mâinii în care ţinea cuțitul. 

— Stai liniştit, domnule Oancea! 

Escrocul se lăsă moale pe marginea gropii. 

— Ce-aveţi, mă, cu mine? 

— Ai şi uitat, amigo? 

— Sunteţi nebuni, pe onoarea mea! Presarii bat litoralul, vă 
caută turbaţi şi voi umblaţi după mana hoţilor! 

— Umblăm, Oanceo, că miroase bine. Cât iese de-aici? 

Opt Vieţi îşi muşcă buzele: 

— Ce să mai iasă c-a ieşit? 

— Cât? 

— Şase bătrâne. Jumate, după. 

— Numără! spuse hoţul întinzând palma. 

Gică Oancea scoase un teanc de sute. 

— Asta-i tot ce-i dau miresii. Luaţi-i şi roiu, că vin băieţii după 
marfă. 

Hoţul puse banii în buzunar şi se aşeză: 

— Minţi, amigo! 

Opt Vieţi îşi întoarse buzunarele pe dos: 

— Să mor eu dacă mai am o leţcaie! 

— Lovele n-ai, Oanceo, ştiu! 

— Atunci? 

— Ce-i cu motoru’? Lasă vraja că nu ţine. Scump la ieftin nu-i 
pe partea ta. Il privi lung: Pui la cale o cărăbăneală! 

Escrocul rămase de piatră. Mişcă mult buzele înainte să 
articuleze: 

— Ce?l... 

— Cui pregăteşti papucii, Oanceo? 

— Ce să pregătesc?! 

— Care vrea să treacă la turcaleţi? 

Sile deveni brusc atent. Apucă mâna hoţului: 

— Ce-ai spus? 

— E-n şuste cu vaporenii, explică Litruţă. Anină motoru’ la o 
barcă, benzina alături... Se răsuci spre Opt Vieţi: Cine-i omu’? 

Gică Oancea îşi prinse capul în palme. Degetele îi tremurau. 
Spuse moale. 

— Eu. 

Hoţul făcu ochii mari: 

— Eşti dilimac?! Ce-ţi veni, suflete? 

— Am călcat pe unu'... Mai bine îţi lăsam maşina atunci... 
Umblă poterele după mine mai dihai ca după voi. 

— Şi ţi-a fost târşă să-mi spui? 
— Păi? 
— De ce? 
— Barca-i mică, nu-ncăpem toţi trei... 


Capitolul XXI: 
PREA TARZIU! 


— AȚI înțeles? Băiatul era 

un încăpățânat, niciodată n-ar 
fi mărturisit, spuse abatele 
luându-şi pălăria. 


Mitu Suveică îl măsură surprins. 

— Cine ţi-a spus că vreau să trec la baclavagii, Oanceo? 

— Nu vrei? 

— Nu. _ 

Escrocul se uită aiurit la profesor. In ochii Uşchitului verdele 
prinse luciri drăceşti. 

— Vorbeşti serios, Mitule? 

— Ai auzit de Interpol, bă, ăsta prostu? Mă livrează pachet 
retur cât ai zice peşte. Fără lovele, fără o vorbă străinească, fără 
acte, iau plăseanu la fix ca Tom Mix. Acilea, de bine de rău o mai 
sucesc... 

— Ai dreptate, Suveică, se repezi Opt Vieţi să-l asigure. Eu am 
mai deprins italiana, la o adică... 

— Aduni fraierii de pe şosea... Mă al dracului! Nici acu' nu-mi 
iese din cap cum m-ai aiurit! 

— De, nene. 

Uşchitu întrebă emoţionat: 

— Ai aranjat să te aştepte cineva în larg? 

— Nu. 

— Ştii să navighezi? 

Escrocul săltă din umeri şi Litruţă izbucni în râs: 

— Hai că eşti de beleaua lumii! Bine bă, tolomacule, cum pleci 
aşa de nebun? 

Opt Vieţi oftă adânc: 

— N-am de ales, fraţilor. Mă bagă ăştia la pastramă pe viaţă, 
cum să scap? 

— Şi altfel scapi? 

— Dumnezeu cu mila. 

Profesorul îşi umezi buzele. Spuse încet: 

— Pot să conduc eu barca, domnule Oancea! 

— Te-ai dilit şi tu, bă, ăsta prostu? sări Litruţă. 

— Probabil. Oricum, nu există altă soluţie. 

— Maica ta, Doamne! Ce-ţi închipui te-aşteaptă ăia cu plăcinte 
calde, ai? N-au târâie-brâu destui?... Crezi că chestia cu 
Interpolul e hohă? |ţi trimit poza şi te dibuie urgent! 

— Nu există altă soluţie, Mitule, m-am gândit bine! spuse 
Uşchitu apăsat. Cum o fi oi vedea. Poate mă culege un vapor, 
poate ajung pe vreo insulă... Surâse: Tot vroiam eu să 
călătoresc. Dacă e dumnealui de acord... 

Gică Oancea fremăta: 

— Ştii să te ţii de busolă? 

— Ştiu. Proiectasem o expediţie pe Amazoane. Şase luni m-am 
antrenat, în deltă, pe mare... Ş-apoi, am terminat totuşi liceul de 
marină. 

— În regulă! Luăm mai puţin potol şi merge! 

— Ce fel de barcă ai? întrebă Uşchitu. 

— Lotcă pescărească. 

— Oho! Duce uşor patru oameni! 

Hoţul îşi făcu semnul crucii: 

— Mă băieţi, mă trăi-v-ar Dumnezeu, staţi blânzi! Nu faceţi un 
kilometru şi dau grănicerii alarma. 

— N-or s-o dea, Suveică, spuse Opt Vieţi zâmbind. 

— Or fi prins drag de tine? 

— De ce crezi că am rostuit o lotcă şi nu altă drăcărie? les în 
larg pescarii cu noaptea-n cap, cherhanaua-i acilea... 

— Şi? 

Gică Oancea se ambalase, vorbea cu sufletul la gură: 

— lau scula unuia, Gherasim, acu-i prin spitale. Trag eu la 
rame un timp, până dau zorile, pe urmă băgăm motoru'. 

— Grănicerii au aparate, domnule Oancea, spuse profesorul. 
Scuză-mă, dar chestiunea trebuie privită cu toată seriozitatea, 
sub toate aspectele. 

— Până se dumiresc, suntem departe. 

Hoţul clătină din cap: 

— Ştii ce-i aia vedetă rapidă, cocoş? 

— Ştii ce înseamnă un avans de câţiva km, Suveică? Dezveli 


163 


- FUGA - 


motorul: la uită-te la nasulia asta. 

Profesorul îl cercetă atent, făcu tot felul de calcule şi zise 
oftând uşurat: 

— Da, în apele teritoriale e imposibil să ne ajungă. 

— Am trecut dincolo, pa şi pusi! Benzină berechet, busolă 
marinărească, dacă ştii să umbli la ea în câteva ceasuri radem 
un marghiloman la Istambul. 


Fumau toţi trei golăneşte ţinând ţigara în podul palmei. Hoţul 
îşi plimbă privirea de la Oancea la Uşchitu: 

— Nu e bine, mă băieţi! Bateţi calea mânzului... 

— Arată-mi altă ieşire, Mitule, şi renunţ. Ştiu, de obicei, 
socoteala de acasă nu se potriveşte cu cea din târg, pot interveni 
o mie şi unu de lucruri neprevăzute... 

— Ce te faci dacă se lasă cu valuri, de-o pildă? 

— Lotca e ambarcaţiune de nădejde. Il privi cu căldură: îmi 
pare rău de tine. 

— Te doare-n cot! 

— Nu, Mitule, sincer îmi pare rău. 

— Când ajungi la fund să-mi trimiţi o ilustrată. 

Escrocul scuipă de trei ori: 

— Puşchea pe limbă! 

— Pentru când te-ai hotărât? întrebă profesorul. 

— Mâine noapte. Am un pretenar la căpitănia portului din 
Constanţa. Mi-a suflat că s-anunţă vreme a-ntâia. 

— Asta-i foarte important. Ai tot ce-ţi trebuie? 

— Benzina, motorul şi busola. De potol mă îngrijesc mâine. 

— Adică? 

— Mă gândeam la niscai conserve, ceva... 

Mitu Suveică începu să râdă: i 

— Vorba aia, tare cu parizăru' că desertul îl luați în turcime. li 
dădu cu tifla: Marinaru' lui Cristos! 

— In nici un caz conserve, domnule Oancea, interveni calm 
profesorul. Provoacă sete. Apropo, trebuie luată apă. 

— Păi n-aveţi dedesupt? Hoţul se distra grozav. N-oţi bea-o voi 
pe toată... 

— Un litru în doi pe zi, cel puţin, pentru minimum o 
săptămână, calculă Uşchitu. 

Opt Vieţi îl privi mirat: 

— Ziceam că în câteva ore... Motoru-i puternic, neică, trage 

tare. 

— Teoretic cam aşa e, numai că putem avea o pană sau se 
agită marea şi trebuie să oprim. Procură nişte pesmeţi... 

— De ce? se interesă Suveică, treceţi la pocăiţi? 

— Pesmeţi, ciocolată, zahăr, lămâi, continuă Uşchitu — şi 
neapărat două cutii de ness-cafe. 

— Dacă nu faceţi rost de-un filtru n-aţi făcut nimic. 

Escrocul se enervă: 

— Mai lasă-ne dracului cu bancurile, neică! 

— Gura! Ţi-ai luat şi tu maidanul? Vezi că iar îţi retez unghiile! 

Opt Vieţi îşi strânse maxilarele şi tăcu. 

— Cine mai ştie de treaba asta, domnule Oancea? interveni 
repede profesorul. 

— Nimeni. 

— Vorbeai de un prieten la căpitănia portului. Te-ai sfătuit cu 
el? 

— Ce-s diliu?! Zâmbi strâmb. Prieten! Singurul prieten mi-e 
şuriul. 

— Şi ăla te lasă la o adică. Ţi-aduci aminte cum s-a cărat când 
te-am pocit? 

Căuta sămânță de scandal. Sile îl măsură lung: 

— Ce diavoli fierb în tine, Mitule? 

Hoţul vru să răspundă, apoi renunţă. Sări în picioare şi se 
afundă în întuneric. 


Gică Oancea scoase o sticlă plată de whisky şi turnă în capac. 

— Recuzita, observă Sile zâmbind. 

— Să fie într-un ceas bun! Poate dă Dumnezeu şi se taie pe 
drepte. 

— Cărţile au fost de mult împărţite, domnule Oancea. 

— Adică mi-era scris să mă-întâlnesc cu dumneata? 

— Fireşte. 

— Şi să-l calc pe amărâtu ăla? 

— Pe el sau pe altul. Dacă nu intervenea accidentul, nu 
încercai să pleci, este? 

— Este. Işi frecă bărbia pe gânduri: Mi-e târşă de Suveică... Să 
nu ne facă vreo figură, nu ştii ce poamă e. 

— De când îl cunoşti? 

— Atunci, pe şosea l-am văzut prima oară, dar l-au vopsit 
caramangiii din Constanţa care-l ştiu: Simigiu, Chioru, Pricopete. 

N-are mamă, n-are tată, bagă cuțitul în om pe te miri ce. Şi 
numa pe la spate. 

— Crezi? 

— Şase ani a stat Sandu Simigiu prin pârnăi, l-a lăsat caiafa cu 
şuriu-n coaste, după ce dăduseră o gaură în Filantropiei. 

— Când s-a întâmplat asta? 

— Prin '46—47. Chiorului i-a scris reţetă pentru un ochi de 
sticlă, Pricopetelui i-a întins clapca. Mă mir că nu l-ai mirosit. 

Vorbea în şoaptă, sfredelind cu ochii întunericul. Profesorul îşi 
aprinse albă ţigară. Spuse pe gânduri: 

— L-am mirosit, domnule Oancea, dar n-aveam încotro. Ş- 
apoi, ca să fiu sincer, mi-a fost de real ajutor în multe 
împrejurări. Simte primejdia de la şapte poşte, nu ştiu cum 
naiba. Clătină din cap. N-aş pune mâna în foc că ţine la mine, 
totuşi, după câte am pătimit împreună... Nu, nu cred să mă 
vândă. 

— Eşti convins, profesore? _ 

Tresăriră. Hoţul zâmbea drăceşte în spatele lor. Işi juca şişul în 
palmă, cu ochii la Opt Vieţi: 

— Bagi  fitile, ai? 

— Spun şi eu ce-au spus alţii, îngână Oancea speriat. 

— E bine, fratello! E foarte bine, amigo! Se răsuci spre Sile: 
Poţi să fii liniştit, Uşchitule. Vin cu voi! 


Se întâlniră a doua zi spre seară. Gică Oancea procurase 
alimentele, urma să mai aducă bidonul pentru apă. Hoţul scoase 
banii. 

— la o bătrâna, Uşchitule, şi bag-o-n ţoale de schimb. 

— Şi pentru tine? 

— Îmi iau singur. Explică: În doi ne reperează urgent. 

— Mda. 

— Ne întâlnim peste două ore. Baftă! 

Se îndepărtă. Oancea căuta ochii Uşchitului. 

— Ce părere ai, profesore? 

— Poate că are dreptate, patrulele ştiu că umblăm împreună. 

— Mie unul mi-e frică. 

— Fii serios, omule, din moment ce s-a oferit să vină cu noi... 

— Nu-l cunoşti! 

Sile îl bătu pe umăr: 

— Până ajungem dincolo poţi fi fără grijă. Mă duc, să nu se 

închidă. 


Mitu Suveică se furişă în curte. Casa părea pustie, buruienile 
năpădiseră grădina de flori, îşi înălţau capetele peste treptele 
cerdacului. Litruţă scoase o cheie ruginită dintr-o crăpătură şi 
deschise uşa. Balamalele gemură ascuţit încreţind pielea hoţului. 
Intră în casă şi se repezi la geam. Prin perdelele bătrâneşti, 
lucrate cu igliţa, putea să supravegheze uliţa până departe spre 
maidan. Rămase neclintit o jumătate de oră. Nimic nu tulbura 
întunericul cuminte, îşi aprinse o ţigară, apoi smulse covorul de 
pe perete şi începu să scrijelească tencuiala cu cuțitul. 


Hoţul desprinse ultima cărămidă, o aşeză cu grijă peste 
celelalte, apoi scoase din tainiţă o valiză. 

Ochii îi jucau înnebuniţi în orbite. Cercetă încă odată strada şi 
se grăbi să-i desfacă încuietoarea. 

Respiră lung, uşurat. Teancurile verzui de dolari îl aşteptau 
cuminţi. Le privi mult, până începură să-i joace înaintea ochilor... 

„Când  pătrunsese în pivniţă, fraţii Zugravu priveau 

hipnotizaţi bancnotele. Nu l-au simţit. Ţinea şuriul strâns în 
palmă... Întâi l-a fulgerat pe Sandu. Ăi mari au dat să se întoarcă. 
l-a culcat repede... Tâşnea sângele din ei ca din cişmea... Nicu a 
apucat să-i spună: „N-or să-ți aducă noroc, Mitule!” Hoțul se 
cutremură. 

„Aiureli!” 

închise valiza, o luă la subţioară şi părăsi casa. 


Se opri la marginea şoselei cercetând cerul. Luna dispăruse de 
mult sub grămada de nori. 

„Cât nu se fâţâie halotca, e bine!” 

O porni pe câmp spre groapa lui Gică Oancea, fluierând 
semnalul. li răspunse Uşchitu. 

„In regulă”. 

Şi totuşi ceva nu era în regulă. Îşi simţea inima, vie, mare, 
agitată. Se opri nehotărât. 

Brusc, din toate părţile ţâşniră lumini, îl cuprinseră într-o horă. 
Hoţul roti capul înspăimântat. Încremeni, incapabil să-şi 
desprindă ochii de pe chipul ofițerului din faţa lui. Scoase un 
muget lung, ascuţit de fiară înjunghiată. 

— A! 

Înţelesese în sfârşit. 
Căpitanul Sile Dragu „zis Uşchitu” îl privea liniştit. 


EPILOG 


Generalul îşi plimbă privirea de la unul la celălalt. 

In ochii maiorului Daşcu, ardeau flăcări întunecate. Sorbea 
coniacul încet, cu înghiţituri mici, strângând bolul în palme. 

Căpitanul Vasile Dragu fuma, blătuind chiştocul. Obicei de şuţ 
în cărăbăneală... Uniforma îi stingherea mişcarea mâinii şi 
generalul surâse. 

— Apoi? 

Daşcu puse paharul pe marginea biroului: 

— Am căpătat repede certitudinea că lovitura o dăduseră 
Litruţă şi fraţii Zugravu. Din nefericire n-am putut stabili 
ascunzătoarea dolarilor. Mitu Suveică s-a grăbit să-şi lichideze 
complicii. Arestându-l pierdeam orice şansă de a recupera 
valuta: Litruţă n-ar fi mărturisit niciodată, îl cunosc demult. Am 
hotărât deci „să-l căutăm”. Dirijându-l pe itinerarul stabilit de 
noi, talonându-l la fiecare sută de metri, mai devreme sau mai 
târziu hoţul trebuia să ajungă la concluzia că este imposibil să se 
ascundă pe teritoriul ţării. In disperare de cauză nu-i rămânea 
decât o singură soluţie: să scoată dolarii din ascunzătoare şi să 
încerce forțarea frontierei. Ceea ce s-a şi întâmplat. Exista 
pericolul ca rămânând în libertate să comită grave infracţiuni. 
Chiar în condiţiile supravegherii la care l-a supus „profesorul”, 
Litruţă a fost la un pas de crimă. 

— Un individ greu de recuperat, observă generalul. 

— Absolut! Era deci imperios necesar să-i plasăm un om. Cu 
cinci zile înaintea startului, căpitanul Vasile Dragu a devenit 
„Uşchitu, condamnat la zece ani pentru dublu asasinat”. 
infiltrarea în lumea delincvenţilor rămânea unul din momentele 
cele mai dificile ale acţiunii. Ne-au dat concursul câţiva clienţi ai 
penitenciarelor, astăzi perfect integrați într-o viaţă socială, 
normală, certificând noua stare civilă a căpitanului. 

Generalul se întoarse spre Vasile Dragu: 

— Nu te-a suspectat? 

— Litruţă suspectează pe toată lumea, fără excepţie. Zile în şir 
m-a măsurat lung printre gene, mi-a cântărit fiecare gest, fiecare 

cuvânt. Faptul că iniţial i-am refuzat participarea l-a hotărât. 
Greutăţilor prevăzute li s-au alăturat altele, ivite pe parcurs. Şirul 
ghinioanelor a început de la primul pas. Frânghia pe care urma 
să „evadăm” din locuinţa lui Tase Popescu a căzut în groapa cu 
var. Exista riscul să-mi alunece palmele. Am vrut să renunţ... 

— Frânghia, explică maiorul Daşcu, era suspendată deasupra 
şantierului, la înălţimea etajului cinci, iar dedesubt se aflau 
şiruite, în picioare, ţevile de calorifer... 

Vasile Dragu istorisi peripeţiile. 

— Şi azi mă cutremur. Dincolo de obiectivul în sine, era în joc 
viaţa unui om pe care deliberat o pusesem în pericol. Abia a 
doua zi mi-am revenit. A doua zi... Oftă: A doua zi altă poveste: 
jitarul colectivei ne-a confiscat hainele în timp ce noi ne scăldam. 
Cât pe ce să ne aresteze şeful de post... 

Maiorul Daşcu râse: 

— Unchiaşul e nemaipomenit. Singurul dintre săteni care a 
mirosit unde vă ascundeţi. 

— Intre timp continuă căpitanul Vasile Dragu am stat mult de 
vorbă cu Litruţă. Mi-a povestit viaţa, peregrinările. S-a născut 
într-o familie de detracaţi, într-un fund de mahala. Beţivi, imorali, 
hoţi... Rămase cu privirea pierdută printre arabescurile covorului. 
Citeam undeva o observaţie: „Nu oricui îi este îngăduit să aducă 
copii pe lume. In orice profesiune ţi se cere o diplomă, numai 
copii face cine vrea”. Ce putea să iasă din părinţi alcoolici, 
abrutizaţi, fără elementare noţiuni de educaţie? Pe fondul unei 
construcţii deficitare s-au grefat încă din copilărie tarele 
existenţei blamate în toate abecedarele. Anii îndelungaţi de 
pândă i-au dezvoltat instinctul pericolului, bătăile încasate la 
şcoala de corecție, prin comisariatele de poliţie, sau de la 
„meşterii” pe care îi ucenicea, i-au pervertit organismul. Omul 
ăsta poate să suporte dureri fizice de neînchipuit şi în cele din 
urmă să-i placă. 

— Să-i placă?! întrebă mirat, generalul. 

— E greu de imaginat, şi totuşi ăsta e adevărul. Sunt 
încredinţat că nici dacă trăia pe vremea Gestapo-ului nu i s-ar fi 
smuls secretul. Oftă: Un nefericit... O sălbăticiune gata în orice 
moment să-şi arate colții. Aurul îi întunecă complet judecata. A 
încercat s-o sugrume pe doamna Alexandra Angelescu, gazda 
noastră, bănuind că ascunde bijuterii sub saltea, mie a vrut să- 
mi înfigă cuțitul pentru un inel... Repetă pe gânduri: Da, nu oricui 

Femeia de serviciu puse cafelele pe birou. Căpitanul Vasile 
Dragu aşteptă să iasă şi reluă: 

— Una din etapele destinate să genereze ideea că pe teritoriul 
ţării este practic imposibil să ne ascundem, era locuinţa 
profesorului Istrate din N. La indicaţiile maiorului Daşcu, fostul 
meu coleg de liceu improvizează aspecte cutremurătoare despre 
căsnicia lui — un „turnător”, trebuie să aibe toate păcatele din 
lume — devine nervos, pare cuprins de teamă, se grăbeşte să ne 
lase singuri... Hoţul nu observă că pachetul de cărţi a fost 
măsluit şi joacă. Crezusem că lucrurile au reintrat pe făgaşul 
prevăzut dar iată că Litruţă le complică. Subtilizând darul 
nuntaşilor, mă pune în mare încurcătură. Am hotărât să rămân 
mai departe „ăla prostu” care nu a observat furtul. 

Pe itinerarul, stabilit îşi face apariţia Gică Oancea, zis Opt 
Vieţi. O întâmplare norocoasă. Escrocul constănţean se va mai 
interpune de două ori în calea noastră sfârşind prin a accepta să- 
| întovărăşim în fuga peste graniţă, cu o barcă. 

— Şi dacă nu intervenea întâmplarea? se interesă generalul. 

— intervenea „inginerul Poşircă”. Stabilisem dintr-un bun 
început ca „vărul să-mi ofere posibilitatea de a trece clandestin 
frontiera”. Îşi plecă privirea: Singura abatere de la program a 
constituit-o aducerea fetiţei în Cişmigiu. N-o văzusem de 
aproape două luni. 

Generalul zâmbi. Daşcu îşi stinse ţigara: 

— Din fericire totul s-a sfârşit cu bine... 

— Cu acest prilej, „am aflat pentru prima oară” despre furtul 
dolarilor. Asemenea ispravă, în mod firesc, ar stârni interesul 
oricui. l-am cerut amănunte. Mi le-a dat, bineînţeles în altă 
variantă, urmărindu-mă atent cum reacţionez. l-am propus din 
nou să ne vedem fiecare de drumul lui şi spre surprinderea mea, 
a acceptat. 

Vasile Dragu îşi alese surâzând o ţigară: 

— Eram convins că spectacolul, se sfârşea lamentabil. Hoţul 
ghicise cursa. Am continuat să hăimănesc prin mahala. 

— Mitu Suveică, interveni maiorul te-a urmat de la distanţă. S- 
a apropiat târziu, după ce, în sfârşit s-a lămurit că nu te 
interesează încotro o ia. 

— Aşadar, Litruţă continua să rămână departe de adevăr. 
Tensiunea creştea, Daşcu şi oamenii săi strângeau cercul, îi 

simţeam din ce în ce mai aproape, gazdele hoţului refuzau să ne 
ajute. A oferit singur soluţia: Să mergem pe litoral. Sezoniştii 
străini şi excentricităţile de vacanţă ale autohtonilor, ofereau 
prilejul unui travesti. Mitu Suveică ştia că miliția va face acelaşi 
raţionament, dar miza mult pe furnicarul de la Mamaia. Vremea 
rea, adunase lume puţină. Dacă la Bucureşti simţeam în ceafă 
respiraţia urmăritorilor, la Constanţa îi vedeam. Era suficient să 
întorci capul. În plus, hoţul vrea sau e nevoit să tranşeze vechi 
rivalități. Şi din nou intervine neprevăzutul. Sărind de la etaj, 
Mitu Suveică îşi luxează un picior. leşirea în asemenea condiţii 
din încercuire putea să reînvie suspiciunile hoţului. Forţele 
afectate de miliţie operaţiunii trebuiau să fie pe măsura mizei. 
Era de aşteptat să întâlnească măcar un miliţian la fiecare colţ 
de stradă, şi să socotească deci imposibilă scăparea. Ideea de „a 
fura” maşina a fost bună, însă, aşa cum singur raţionase, nu 
puteam merge prea departe. Într-adevăr, câteva echipaje ne-au 
ajuns repede din urmă. A trebuit să-l duc în cârcă... 

Sprâncenele căpitanului se arcuiră. Işi isprăvi cafeaua privind 
lung zaţul din ceaşcă. 

— A fost cea mai îngrozitoare cursă din viaţa mea. Lipsa de 
iniţiativă a maiorului Daşcu putea da de gândit, trebuia să 
acţioneze. Singura şansă rămânea goana disperată... La un 
moment dat, mi-am pierdut controlul, întâmplări uitate de mult 
sau — îşi cobori pleoapele — pe care doresc să le uit, îmi 
răsăreau înaintea ochilor. Bolboroseam vorbe fără şir... Zâmbi: 
Un singur cuvânt nelalocul lui putea să-mi dezvăluie adevărata 
identitate şi hoţul îmi tăia beregata. 

Generalul asculta răsucind stiloul între degete. Daşcu îl privea 
pe gânduri. Era unul din puţinii ofiţeri care ştia ce se întâmplă 
dincolo de uniforma căpitanului. 

In garsoniera din Clopotarii vechi, pe Vasile Dragu nu-l aştepta 
nimeni. Angela? A fost... A plecat. Cine-i vinovat? Sunt 
dimensiuni care nu se măsoară cu rigla de calcul, o contabilitate 
dublă, inutilă... Poate că nici unul, nici altul. O flacără stinsă 
repede. E penibil să tot dai din cap repetând că-i simţi căldura... 

— Mi-am revenit — continuă căpitanul — în apele ghiolului. A 
treia apariţie a lui Gică Oancea pe itinerarul nostru, a fost cum 
nu se poate mai bine venită. Escrocul pregătea forțarea 
frontierei, o idee care în ultima analiză urma s-o sugerez eu. Opt 
Vieţi a rezolvat astfel una din problemele delicate. Acolo, pe 

malul mării s-a dat marea bătălie între instinctul hoţului şi 
concluzia că în ţară nu mai are unde să se ascundă. Ezita 
exasperant, la un moment dat am avut sentimentul că nu va 
face mult aşteptata propunere. Zâmbi. In cele din urmă, a făcut- 
O. 
Tăcură toți trei vreme îndelungată. 


* 


Căpitanul se apropie de vizor. Un moşneag pirpiriu, cu părul 
complet alb rezema peretele. Vasile Dragu privi nedumerit spre 
supraveghetor, apoi încă o dată chipul vărgatului. 

Era Litruţă. Il ghici mai mult după tăietura vineţie din obraz şi 
făptura şiştavă. Hoţul îmbătrânise dintr-o dată, peste noapte. 

Luminile ochilor abia pâlpâiau undeva în fundul orbitelor. 
Măsura cu credinţă golul celulei, fără să clipească. 

Nu se mişcă nici atunci când uşa se deschise, nici când 
pătrunse căpitanul. O statuie strâmbă, firatică, ciocănită în piatră 
de un sculptor nebun. 

— Te aşteptam. 

Cuvintele ieşiră din gura hoţului, răsuflet adânc. Vorbise 
cercetând cu interes acelaşi punct din perete. Vasile Dragu îşi 
mută greutatea de pe un picior pe celălalt. Spuse încet: 

— Am venit. 

Se aşternu liniştea. Ploaia bătea caldarâmul, o lumină bolnavă 
spânzura de gratiile ferestrei. 

Capul lui Litruţă se răsuci încet. Privi lung, intens, chipul 
căpitanului. Vasile Dragu citi în căutătură un amestec de 
nedumerire, curiozitate şi oboseală. Simţi nedesluşit că hoţului îi 
lipseşte ceva. Tăietura lui Gustărică îi zvâcnea domol pe obraz, 
laba gâştii săpase urme adânci, spre tâmple, în păr şi barba de 
dimineaţă sticlea albul. 

Litruţă continua să-l privească şi dintr-o dată Dragu înţelese: 

Viclenia din ochii hoţului murise. 


Mitu Suveică îşi umezi buzele dar limba refuza să articuleze 
cuvintele. Cinci nopţi păşise cu gândul pe drumul cărăbăneilii. 
Apoi pe celălalt, lung şi întortocheat, început cu 44 de ani în 
urmă într-o mahala din Bucureşti. 

Ar fi vrut să-l întrebe dacă profesorul Istrate ştia combinaţia, 

dacă întâlnirea cu Opt Vieţi fusese întâmplătoare, dacă... 

Ce rost aveau întrebările? Era obosit, acrit de moarte. 

Clipele treceau greu, cântăreau tone. 

Vasile Dragu observă că interesul din ochii hoţului ostenise. 
Privirea îi alunecă spre perdeaua ploii tra să la fereastră. Spuse 
încet, aproape în şoaptă: 

— Nu-ţi port pică. 

— Ştiu, Litruţă. 

Se îndreptă spre uşă. 

Nu mai aveau să-şi spună nimic. 

